އެތައް ސަތޭކަ ރީތި މޫނުތަކަކަށް ވުރެ ރީތި އެންމެ ހިތެއް މާ ހިތްގައިމެވެ. – Dhen.mv\nNovember 11, 2020 - 11:05 pm\n"އޭ ހަސަން މީހަކާއި އިނދެފިއޯ. ވަރަށް ހިކި ދޮން ކުއްޖަކާ ޔޯ އިނީ. ހަމަ ހޫރު ޕަރީއެކޭ ކިޔާ އަޑު އެހިން..."\nމިއީ އަހަރެމެންގެ ތެރޭގައި އާއްމުކަމެކެވެ. މީހަކު ކައިވެންޏެއް ކުރުމުން ނުވަތަ މީހަކަށް ދަރިއެއް ލިބުމުން ވެސް އެންމެ ފުރަތަމަ ސުވާލު އުފައްދާނީ އެމީހެއްގެ ނުވަތަ އެކުއްޖާގެ ސިފައަށެވެ. އެއީ ވަރަށް ދޮން ކުއްޖެއްތޯ އަހާނެއެވެ. ކައިވެނި ކުރީ ވަރަށް ފަލަ ނުވަތަ ހިކި މީހަކާތޯ ބަލާނެއެވެ. ބޭރުފުށުން ރީތި އެއްޗެހި ނުވަތަ ރީތި މީހުން ފަހަތުން ދުވުމަކީ ބައެއް އިންސާނުންގެ ތަބީއްޔަތުގައި ވާ ކަމެކެވެ.\nޝައްކެއް ވެސް ނެތެވެ. މާތް ﷲ އިންސާނުން ހައްދަވާފައި ވަނީ އެންމެ ރީތި ސޫރައިގައެވެ. ކޮންމެ މީހަކީ ވެސް އެމީހެއްގެ ޒާތުގައި ވަރަށް ރީތި މީހެކެވެ. ގަބޫލުކުރަން ޖެހޭ ހަގީގަތަކީ އިންސާނާގެ އިނގިލިތަކުގެ ކުރި ބަދައިގައިވާ ނިޝާން އެއްގޮތް ނުވާ ބީދައިން، އެންމެންގެ މޫނުގެ ކުލައާއި އަދި ސިފަ ވެސް އެއްގޮތް ނުވާނެ ކަމެވެ.\nއިސްލާމް ދީން ބާރު އަޅަނީ އަހަރެމެންގެ ދިރިއުޅުމުގައި ބައިވެރިންގެ ގޮތުގައި ބޭރުފުށުން ރީތި މޫނުތަކެއްގެ ވެރިން ގެންގުޅޭކަށް ނޫނެވެ. ކުރިއަރާފައިވާ މިޒަމާނުގައި މޭކަޕް ކޮށްގެން މޫނު ދޮންކޮށް ރީތި ވުމަކީ އެހާ ބޮޑު ކަމެއް ނޫނެވެ. މީހާ ކިތަންމެ ރީތި ވިޔަސް އެމީހާ ގައިގައި ރީތި އަޚްލާގެއް އަދި ރަނގަޅު އުޅުމެއް ނެތްނަމަ، އެމީހާއަށް ލިބިފައިވާ ރީތިކަމަކީ ބޭކާރު އެއްޗެކެވެ. ތިބާއަށް ކިރިޔާ ވެސް ފައިދާއެއް ކުރާނީ ހެޔޮ އަމަލު ގިނަ ކޮށްގެންނެވެ. ރަނގަޅު ހަރުދަނާ ދިރިއުޅުމެއް އުޅެން ދަސްކޮށްގެންނެވެ. ޒިންމާދާރު މީހަކަށް ވެގެންނެވެ. ދުނިޔެއަށް ވުރެ އާޚިރަތަށް އިސްކަންދީގެންނެވެ.\nބަލައިލަން ކިތަންމެ ރީތި މީހަކު ކަމުގައި ވިޔަސް އެމީހަކަށް ދީނުގެ ރުކުންތަކަށާއި، އުސޫލްތަކަށް ތަބާ ނުވެވޭނަމަ އެމީހާގެ ރީތި ކަމުގެ އެއްވެސް ފައިދާއެއް އެބައޮތް ތޯއެވެ؟ ނަމާދެއް ނުކޮށް ގުރުއާން އަކުރެއް ނުކިޔަވާ ދުނިޔެވީ އުފާތައް ހާސިލުކުރުމުގައި ހޭބޯނާރާ އުޅޭނަމަ ތިބާއަށް ވާނެ ފައިދާއެއް އެބަ އޮތްތޯއެވެ؟ އެއްވެސް ފައިދާއެއް ނުވާނެއެވެ. ދުނިޔޭގައި ވެސް އާޚިރަތުގައި ވެސް އޭރުން ތިބާ އާއި ބައްދަލުކުރާނީ މާޔޫސްކަމާއި މޮޅިވެރިކަމެވެ.


ފަތިސް ހަނދުވަރު ފިލްމަށް ޚާއްސަކޮށްގެން ކްލަބް ހައުސްގައި ޝޯވއެއް ބާއްވަނީ! | Atoll News\nފަތިސް ހަނދުވަރު ފިލްމަށް ޚާއްސަކޮށްގެން ކްލަބް ހައުސްގައި ޝޯވއެއް ބާއްވަނީ!\nޝާއިޢުކުރީ: މުޙައްމަދު އަފްރާޙް ޖުލައި 10, 2021, 12:53\nމީގެ 23 އަހަރު ކުރިން ރާއްޖޭގެ ފިލްމީ މަަސައްކަތަަށް ބޮޑު އިންގިލާބެއް ގެނައި “ފަތިސް ހަނދުވަރު” ފިލްމަށް ޚާއްސަކޮށްގެން ކްލަބް ހައުސްގައި ޝޯވއެއް ބާއްވަން ތައްޔާރު ވެއްޖެ އެވެ.\nމިއީ ރާއްޖޭގެ ފިލްމީ ޚަބަރުތައް އެއްވެސް ވަރުބަލިކަމެއް، ފޫހިކަމެއް ނެތި ގެނެސްދޭ އޮންލައިން “މުނިއަވަސް” ގެ ފަރާތުން ގެނެސްދޭ ޝޯވ އެވެ.\nމުނިއަވަސް އިން ބުނީ ”ފަތިސްހަނދުވަރު“ ފިލްމަަށް ޚާއްޞަކޮށްގެން ކްލަބްހައުސްގައި ބާއްވާ މި ޝޯވ އޮންނާނީ މި ޖުލައި މަހުގެ 11 ވަނަ ދުވަހުގެ ރޭ 22:00ގައި ކަމަށެވެ.\n”މުނިއަވަސް ނިއުޒް އަވަރ – ފަތިސްހަނދުވަރު ސްޕެޝަލް“ގެ ނަމުގައި ގެނެސްދޭ މި ޝޯވގައި އެ ފިލްމާ ބެހޭގޮތުން މިހައިތަނަށް ގެނެސްދީފައިވާ ނުވާ ގިނަ ވާހަކަތަކެއް ގެނެސްދޭނެ ކަަމަށް ބުންޏެވެ.\nފިލްމުގެ ލީޑް ކުޅެފައިވާ މޫސާ މަނިކު (ރީކޯ މޫސަ)، ނިޢުމާ މުޙައްމަދު، ފިލްމުގެ ވާހަކަ ލިޔުންތެރިޔާ އިބްރާހީމް ވަހީދު (ބިންމާ)، ފިލްމުގެ ޕްރޮޑިއުސަރ އަސްލަމް ރަޝީދު އަދި ފިލްމުގެ ޑައިރެކްޓަރ ޢީޝާ ޝަރީފް ވެސް މި ޝޯވ ގައި ބައިވެރިވާނެ ކަމަށް މުނިއަވަސް އިން ބުނެފައި ވެއެވެ.\nމުނިއަވަސް އިން ބުނީ މި ޝޯވ ގައި ފިލްމުގެ ތަރިންނާއި ކްރޫ އާއި ވަގުތުން ސުވާލުކުރުމުގެ ފުރުޞަތު ވެސް ހުޅުވާލާނެ ކަމަށެވެ.\nމުނިއަވަސްގެ އުއްމީދަކީ މި ޝޯވގައި ރާއްޖޭގެ އެންމެހައި ފިލްމީ ފަންނާނުން ބައިވެރިވެ، ރާއްޖޭގެ ފިލްމީ ހަޔާތުގެ މި “އައިކޮނިކް” ފިލްމު އުފެއްދުމުގެ މަސައްކަތްތައް ކުރިއަށްދިޔަ ގޮތާމެދު ލިބޭ މަޢުލޫމާތުން ވަރަށް ގިނަ މަންފާ ކުރާނެ ކަމަށެވެ. އަދި ފިލްމު އުފެއްދުމަށް ޝައުޤުވެރިވާ ފަރާތްތަކާއި ފިލްމީ ދާއިރާއަށް ލޯބިކުރާ ފަރާތްތަކަށް މޭވަވެތި މަޢުލޫމާތުތަކެއް ލިބޭނޭ ކަމަށެވެ.\nމި ފުރުޞަތުގައި ފިލްމު ”ފަތިސްހަނދުވަރު“ގައި ޝާމިލްވާ ބޭފުޅުންގެ ތެރެއިން މުހިންމު ބޭފުޅުންކޮޅެއް މި ޝޯވގެ ދަޢުވަތު ޤަބޫލުކުރެއްވިކަމަށްޓަކައި މުނިއަވަސް ޓީމުގެ ފަރާތުން ވަނީ ވަރަށް އިޚްލާޞްތެރިކަމާއެކު ޝުކުރުދަންނަވާފަ އެވެ. އަދި އީސަ އޮންލައިން ޕޮއެޓްރީގެ ފަރާތުން މެދުކެނޑުމެއް ނެތި މުނިއަވަސް އަށް ވެދެއްވާ އެހީތެރިކަމަށްޓަކައި ޢީސާ ޝަރީފަށް ވެސް ވަރަށް ޚާއްޞަ ޝުކުރެއް ވަނީ ދަންނަވާފަ އެވެ.\n“މުނިއަވަސް ނިއުޒް އަވަރ” އަކީ ޖޫން މަހުގެ 22 ވަނަ ދުވަހުން ފެށިގެން މުނިއަވަސް އިން ކްލަބްހައުސް މެދުވެރިކޮށް ވަގުތުން ގެނެސްދެމުން އަންނަ ޝޯވ އެކެވެ.


MvDubs: Dhivehi Dubsmash ge enmme bodu holhuashi\nއެމްވީ ޑަބްސް: ދިވެހި ޑަބްސްމޭޝްގެ އެންމެ ބޮޑު ހޮޅުއަށި\nނުވަތަ އެންމެ ރަނގަޅުވާނީ މިއީ ދިވެހި ޑަބްސްމޭޝްގެ އެންމެ ބޮޑު ހޮޅުއަށްޓޭ ބުނިއްޔާ އެވެ.\n"މިއީ ދިވެހިން ސޯޝަލް މީޑިއާ އަށް އަޕްލޯޑްކުރާ ހުރިހާ ޑަބްސްމޭސް ވީޑިއޯތައް އެއް ތަނަކުން ފަސޭހަކާ އެކު ބަލާލެވޭނެ ފަދަ ގޮތެއް ހެދުމަށް އަޅުގަނޑުމެން އުފެއްދި ވެބްސައިޓެއް،" އެމްވީޑަބްސް ތަރައްގީކުރި ޒުވާން ދެ ޑިވެލޮޕަރުންގެ ތެރޭގައި ހިމެނޭ މުހައްމަދު އަފްޒަލް (އަޕޯ) ބުންޏެވެ.\nއަފްޒަލް އާއި ޒާހީ (ވ)\n"މިއީ އަސްލު ދިވެހިން ނަގަމުން މިދާ ޑަބްސްމޭޝްގެ ފޯރި އިތުރުކުރުމަށް ކޮށްލި ފަން މަސައްކަތެއް."\nއަޕޯއާ އެކު މި ވެބްސައިޓް ތަރައްގީކޮށް މީގެ އެޕް ގަތައި މަށައި ދީފައި ވަނީ އިސްމާއިލް ޒާހީ އެވެ. އަޕޯ އާއި ޒާހީގެ އެންމެ ފާހަގަކޮށްލެވޭ އަނެއް މަސައްކަތަކަށް ވާނީ ސަން އޮންލައިންގެ ވެބްސައިޓްގެ މަސައްކަތެވެ.\nކޮންމެއަކަސް ޑަބްސްމޭޝެއްގެ ރޯގާއެއް ޑެންގީ އަށް ވުރެ ހަލުވިކޮށް މުޅި ރާއްޖޭގައި ފެތުރެމުން އަންނައިރު އެމްވީޑަބްސްގެ މަގްބޫލުކަން ވެސް ދަނީ އެހެން ޑަބްސްމޭޝް ޕޭޖުތަކާ އެއްވަރެއްގައި މައްޗަށް އަރަމުންނެވެ. އެގޮތުން ހަލަބޮލި ސޯޝަލް މީޑިއާ، ފޭސްބުކްގައި ގާތްގަނޑަކަށް 1500 ލައިކްސް ލިބިފައިވާއިރު އެމީހުންގެ އެޕް 50 ފަހަރަށް ވުރެ ގިނަ ފަހަރު ޑައުންލޯޑްކޮށްފައިވެ އެވެ.\n"މީގެ އަނެއް ބޭނުމަކީ ޑަބްސްމޭޝްގެ ފޯރި މަރުވެގެން ދިޔަޔަސް އޭގެ ފޭނުންގެ މި މަސައްކަތް މި ފޯރިއެއް ނެތް ދުވަހެއްގައި ވެސް ފަސޭހައިން ބަލައިލެވޭނެ ގޮތެއް ހަދައިދިނުން،" އަޕޯ ބުންޏެވެ.\nއަޕޯ އާއި ޒާހީގެ މި ވެބްސައިޓަށް އެހެން އެންމެންގެ ޑަބްސްމޭޝްތައް ދަމައި ވައްދާފައި ވަނީ އާރްއެސްއެސްފީޑް މެދުވެރިކޮށެވެ. އެގޮތުން ފޭސްބުކްގައި ޑަބްސްމޭޝްގެ ޕޭޖުތައް ގާއިމުކޮށް އެ ޕޭޖުތަކަށް އަޕްލޯޑްކުރަމުން ގެންދާ ހުރިހާ ވީޑިއޯތަކެއް މި ވެބްސައިޓުގެ ގިންތިތަކަށް ބެހިގެން ދަނީ އެވެ.\nއަޕޯ ބުނީ ޕޭސްބުކްގައި މިގޮތަށް ޑަބްސްމޭޝް ހިންގާ ފަރާތްތަކުން އެމީހުންގެ ޕޭޖުގެ ވީޑިއޯތައް އެމްވީޑަބްސްގައި ހިމަނަން ބޭނުން ނަމަ އެކަމަށް އެދިލުމާ އެކު ނިކަން ފަސޭހައިން އެކަން ކޮށްލެވޭނެ ކަމަށެވެ.\nއެގޮތުން މިހާރު މި ވެބްސައިޓަށް ވަނީ އެންމެ މަޝްހޫރު ނޭފަރު ޑަބްސްމޭޝް އާއި މޯލްޑިވިއަން ޑަބްސްމޭޝް އަދި އަޑޫ ސިޓީ އާއި ފުވައްމުލަކު ފަދަ ހިސާބުތަކުގެ ޑަބްސްމޭޝް ފޭސްބުކް ޕޭޖުތައް ވެސް އެޑްކޮށްފަ އެވެ.\nމިފަދަ ގްރޫޕްތަކުގެ ވީޑިއޯތައް މިފަދަ ގޮތަކަށް ވެބްސައިޓަށް އަޅަމުން ގެންދާތީ، ފޭސްބުކްގައި ޑަބްސްމޭޝް ހިންގާ ބައެއް ފަރާތްތަކުން މައްސަލަ ޖައްސާ ކަމަށް ވެސް އަޕޯ ބުންޏެވެ.\n"އަޅުގަނޑުމެން މި ވެބްސައިޓްގައި ހިމަނަކީ އާންމުކޮށް ހުޅުވާލެވިފައިވާ މައިދާނަކުން ލިބެން ހުރި ވީޑިއޯތަކެއް. އެހެންވީމަ އޭގައި އެއްވެސް މައްސަލައެއް ނެތް. އަނެއްކޮޅުން ވެބްސައިޓްގައި ފޭސްބުކް ގްރޫޕްތަކުގެ ވީޑިއޯތައް ފީޗާކުރުމުން އެ ގްރޫޕްތަކަށް ލިބިގެންދާނީ އިތުރު މަޝްހޫރުކަމެއް."\n"އަނެއްކޮޅުން އަޅުގަނޑުމެން މިއަކުން ވިޔަފާރިއެއް ވެސް ނުކުރަން. މިއީ ހަމަ މަޖަލަކަށް އަދި އެންމެނަށް ފަސޭހައަކަށް ކޮށްލި ކަމެއް."


ހއ. އަތޮޅުގެ ކައުންސިލްތަކުން ޕާފޯމަންސް އިންޑެކްސްގެ ނަތީޖާ ރަނގަޅު ކުރަން އެދިއްޖެ — Ihavandhoo.com\nހއ. އަތޮޅުގެ ކައުންސިލްތަކުން ޕާފޯމަންސް އިންޑެކްސްގެ ނަތީޖާ ރަނގަޅު ކުރަން އެދިއްޖެ\n21 މެއި 20160ޢަބުދުﷲ ޙަމީދު\nހއ. އަތޮޅުގެ ކައުންސިލްތަކުން ކައުންސިލްސް ޕާފޯމަންސް އިންޑެކްސްގެ ނަތީޖާ މިހާރަށްވުރެ އިތުރަށް ރަނގަޅު ކުރުމަށާއި އަތޮޅު ކައުންސިލްގެ އިރުޝާދާއެކު މަސައްކަތްތައް ކުރިއަށް ގެންދިއުމުގެ މުހިންމުކަން އެލްޖީއޭއިން ފާހަގަކޮށްފި އެވެ.\nމިކަން ފާހަގަކުރީ އެއަތޮޅުގެ ކައުންސިލްތަކާއެކު ފޯނުމެދުވެރިކޮށް އިއްޔެ ބޭއްވި މަޝްވަރާ ބައްދަލުވުމުގަ އެވެ.\nމި މަޝްވަރާތަކުގައި ކައުންސިލްތަކުން މައިގަނޑުގޮތެއްގައި ހަތަރު ކަމެއް ފާހަގަކުރި އެވެ. އެއީ ކައުންސިލްތަކުގައި އިދާރީ މުވައްޒަފުންނާއި ތަނުގެ ޖާގައިގެ ދަތިކަމާހުރެ ވަރަށް ބޮޑެތި ދަތިތައް ކުރިމަތިވެފައިވާ ކަމަށާއި ވަސީލަތައް ނެތުމުން މަސައްކަތަށް އިތުރު ބުރަހެލިކަން އަންނަ ކަމެވެ. އަދި މިނިސްޓްރީތަކުންނާއި އެކިއެކި އިދާރާތަކަށް ފޮނުވާ ސިޓީފަދަ ތަކެތީގެ ޖަވާބު ލިބުން ލަސްވާ މައްސަލަ ވެސް ކައުންސިލްތަކުން ވަނީ ފާހަގަކޮށްފަ އެވެ.\nމިފޯނު ކޮންފަރެންސްގައި ބައިވެރިވީ ހއ. އަތޮޅު ކައުންސިލާއި އެއަތޮޅު ތުރާކުނާއި އުލިގަން އަދި ދިއްދޫ އާއި ބާރަށުގެ އިތުރުން ފިއްލަދޫ އާއި މޮޅަދޫ ކައުންސިލެވެ. މި ބައްދަލުވުމުގައި އެލްޖީއޭގެ ފަރާތުން އިސްކޮށް ބައިވެރިވީ ޗީފް އެގްޒެކެޓިވް އޮފިސަރ ފާރޫގް މުހައްމަދު ހަސަނެވެ. (އެލްޖީއޭ)\n↵ ހއ.އަތޮޅު ކައުންސިލް\n"މަޢުލޫމާތު ހާމަކުރުމުގެ ރަންވަނަ" ހއ. އަތޮޅު ކައުންސިލުން ދެވަނަފަހަރަށް ހޯދައިފި\nމުއްދަތު ތެރޭގައި ރިޕޯރޓު ހުށައެޅީ 10 އަތޮޅު ކައުންސިލާއި2ސިޓީ ކައުންސިލުން


ހާލުގަ ޖެހުނު ދޯންޏަކަށް ފުލުހުން އެހީތެރި ނުވިކަމަށް އިބޫ ދެއްކެވީ ހަޤީޤަތާ ޚިލާފު ވާހަކަތަކެއް: ފުލުހުން\nހާލުގަ ޖެހުނު ދޯންޏަކަށް ފުލުހުން އެހީތެރި ނުވިކަމަށް ވިދާޅުވެ ރިޔާސީ ކެންޑިޑޭޓް އިބްރާހީމް މުޙައްމަދު ޞާލިޙް (އިބޫ) ނ. މާޅެންދޫގައި ދެއްކެވީ ހަޤީޤަތާ ޚިލާފު ވާހަކަތަކެއް ކަމަށް ފުުލުހުން ބުނެފިއެވެ.\nމީޑިއާތަކުގެ ޙާޒިރުގައި ބަޔާން އިއްވަވަމުން ފުލުހުންގެ ތަރުޖަމާނު ޝިފާން ވިދާޅުވީ ދޯންޏެއް ހާލުގައި ޖެހިގެން މިމަހުގެ 14 ވަނަ ދުވަހު އިހަވަންދޫ ޕޮލިސް ސްޓޭޝަނަށް ގުޅި ކަމަށާއި އެކަމާއި ގުޅިގެން ލޯންޗަކާއި ދޯންޏެއް (ޒިކުރާ ދޯނި) ފޮނުވައިގެން އެދޯނި އިހަވަންދޫއަށް ގެނެސް ބޭނުންކުރެވޭ ވަރަށް ދިޔަހިއްކައި ދިނުމުގައި ފުލުހުން އަމަލީ ގޮތުން މަސައްކަތްކޮށްފައިވާ ކަމަށެވެ.\nޝިފާން ވިދާޅުވީ ރައްޔިތަކަށް މިފަދަ ކަމެއް ކުރިމަތިވުމުން ޚިދުމަތްދޭން ފުލުހުން ފަސް ނުޖެހޭނެ ކަމަށެވެ. ފުލުހުންގެ ޚިދުމަތަށް އެދޭ އެންމެންނަށް ފުލުހުން ގެންދަނީ އެހީތެރިވަމުން ކަމަށެވެ. އަދި އެކަން ރައްޔިތުންނަށް އެނގޭތީ މިފަދަ ވާހަކަތައް ޤަބޫލު ނުކުރާނެ ކަމަށެވެ.\nހާލުގައި ޖެހިގެން ގުޅުމުން އިތުރު ކޯލެއްކޮށް އިބްރާހީމް މުޙައްމަދު ޞާލިޙަށް ތާއީދުކުރަންތޯ ސުވާލުކުރި ކަމަށް އިބޫ ވިދާޅުވި ބަސްފުޅަށް ޝިފާން ޖަވާބު ދެއްވާފައެއް ނުވެއެވެ. އަދި މިވަގުތު ލޯންޗެއް ލިބެން ނެތް ކަމަށާއި ލޯންޗެއް ހަމަޖައްސައިފިނަމަ ދާނެ ކަމަށް ބުނިކަމަށް އިބޫ ވިދާޅުވި ވިދާޅުވުމަށް ވެސް ޖަވާބެއް ދެއްވާފައެއް ނުވެއެވެ.\nނަމަވެސް ލޯންޗަކާއި ދޯންޏެއް ފޮނުވައިގެން އެދޯނި އިހަވަންދޫ ބަނދަރަށް ގެނެސް ދިޔަހިއްކައިދިނުމުގައި ފުުހުން އަމަލީ ގޮތުން އެހީތެރިވެފައިވާ ކަމަށް ޝިފާން ވިދާޅުވިއެވެ. އަދި އިބޫ ވާހަކަފުޅު ދެއްކެވީ ޤަޞްދުގައި ފުލުހުން ބަދުނާމު ކުރަންކަމަށް ބަަލައި އެ މައްސަލަ ތަޙްޤީޤް ކުރާނެ ކަމަށް ވެސް ޝިފާން ވިދާޅުވިއެވެ.


ދޯހާ، ގަތަރު (ޖުލައި 6) - ހާއްސަ އިހުތިޔާރެއް ލިބޭގޮތަށް ކޮންޓްރެކްޓް އާކޮށް ސްޕެއިނުގެ ކުރީގެ މިޑްފީލްޑަރު ޒަވީ ހެނާންޑޭސް ގަތަރުގެ އަލް ސާދުގެ ކޯޗެއްގެ ގޮތުގައި މަޑުކުރަން...\nކޯޗު ސެޓިއެންއާ މެދު ބާސެލޯނާ އިން ގޮތެއް ނިންމަނީ\nބާސެލޯނާ (ޖޫން 30) - މި ސީޒަނަށް ފަހު ބާސެލޯނާގެ ކޯޗުކަމުން ކީކޭ ސެޓިއެން ވަކިކުރުމާ މެދު މި ހަފްތާ ތެރޭ އެ ކްލަބްގެ ބޯޑުން ގޮތެއް ނިންމާނެ ކަމަށް ސްޕެއިނުގެ މީޑިއާ ރިޕޯޓްތައް ބުނެފި އެވެ.\nބާސެލޯނާގެ ވިސްނުން އޯބަމަޔަން އަށް\nބާސެލޯނާ (ޖޫން 23) – އިންޓަ މިލާނުގެ އާޖެންޓީނާ ފޯވާޑް ލޮޓާރޯ މާޓިނޭޒް ނުލިބިއްޖެ ނަމަ، އާސެނަލްގެ ގެބޯން ފޯވާޑް ޕިއެރޭ-އެމެރިކް އޯބަމަޔަން ހޯދުމަށް ބާސެލޯނާ އިން އިސްކަންދީފައިވާ ކަމަށް ރިޕޯޓްތައް ބުނެފި އެވެ.\nކުޓީނިއޯ ބޭނުންވަނީ ލިވަޕޫލަށް ބަދަލުވާން\nލިވަޕޫލް (ޖޫން 15) - ކުރިއަށް އޮތް ޓްރާންސްފާ ބާޒާރުގައި ބާސެލޯނާގެ ބްރެޒިލްގެ މިޑްފީލްޑަރު ފިލިއްޕޭ ކުޓީނިއޯ ބޭނުންވަނީ އޭނާގެ ކުރީގް ކްލަބް، ލިވަޕޫލަށް ބަދަލުވާން ކަމަށް މީޑިއާ ރިޕޯޓްތައް ބުނެފި އެވެ.\nބާސާ އަށް ގެއްލުން، ރެއާލަށް އޮތީ ފައިދާ: ވަލްޑާނޯ\nޔުނައިޓެޑުން ފާޓީ އަށް 100 މިލިއަން ޔޫރޯ!\nލަންޑަން (ޖޫން 9) - ބާސެލޯނާގެ ޒުވާން ތަރި އަަންސޫ ފާޓީ ގަތުމަށް މެންޗެސްޓާ ޔުނައިޓެޑުން އޮފާކުރި 103 މިލިއަން ޔޫރޯ އަށް ބާސެލޯނާ އިން ދާދި ފަހުން ނޫނެކޭ ބުނެފައިވާ ކަމަށް ރިޕޯޓްތައް ބުނެފި އެވެ.\nގްރީޒްމަން ރިޓަޔާކުރާނީ އެމެރިކާ ލީގުގައި ކުޅެފައި\nބާސެލޯނާ (ޖޫން 6) - ފުޓްބޯޅަ ކެރިއަރު ނިންމާލާނީ އެމެރިކާ ލީގުގައި ކުޅުމަށް ފަހު ކަމަށް ބާސެލޯނާގެ ތަރި އެންޓޮއިން ގްރީޒްމަން ބުނެފި އެވެ.\nއިންޓަ އިން ބާސާ އަށް މާޓީނޭޒް ވިއްކާލަން ތައްޔާރުވަނީ\nމިލާން (ޖޫން 3) - އާޖެންޓީނާގެ ފޯވާޑް ލަޓާރޯ މާޓީނޭޒްގެ ބާސެލޯނާ އަށް ވިއްކާލަން އިންޓަ މިލާނުން ތައްޔާރުވަމުން އަންނަ ކަމަށް މީޑިއާ ރިޕޯޓްތައް ބުނެފި އެވެ.


Male' Ge Goalhi Eh Gai Nidhaafai Oeh Anhen Meehaa Aailaa Aai Havaalu Kohfi - Vaguthu\nމާލޭގެ ގޯޅިއެއްގައި ނިދާފައި އޮތް އަންހެނަކު އާއިލާ އާއި ހަވާލުކޮށްފި\nމިއަދު މީސް މީޑިއާގައި ދައުރުވި ފޮޓޯ\nމާލޭގެ ގޯޅިއެއްގައި ނިދާފައި އޮތް އަންހެނަކު އާއިލާ އާއި ހަވާލުކޮށްފައިވާ ކަމަށް ފުލުހުން ބުނެފިއެވެ.\nމީސް މީޑިއާގައި މިއަދު ދައުރުވި ފޮޓޯއަކުން ފެންނަ ގޮތުގައި އަންހެނަކު ނިދާފައި އޮތީ ގޯޅިއެއްގެ ތެރޭގައި ކުނަލެއް އަޅައިގެންނެވެ.\nދެންމެ ފުލުހުން ކުރި ޓްވީޓެއްގައި ވިދާޅުވީ މާލޭގެ ގޯޅިއެއްގައި ނިދާފައި އޮތް ކަމަށް ބުނާ އުމުރުން ދުވަސްވީ އަންހެނަކު ފުލުހުންގެ އެހީތެރިކަމާއި އެކު ވަނީ އާއިލާ އާއި ހަވާލުކޮށްފައި ކަމަށެވެ.\nމިކަމާއި ގުޅޭ އިތުރު ތަފްސީލެއް ފުލުހުން ހާމައެއް ނުކުރެއެވެ.\nއަންހެން މީހާގެ ފޮޓޯ މިއަދު މީސް މީޑިއާގައި އާންމު ވުމާއި އެކު އޭނާގެ އާއިލާ ކޮބައިތޯ ސުވާލުކޮށް ވަރަށް ގިނަ މީހުން ވަނީ އޭނާގެ އާއިލާ ކުށްވެރިކޮށް ވާހަކަދައްކާފައެވެ.\nއުމުރުން ދުވަސްވީ އަންހެނަކު ގޯޅިއެއްގެ ތެރޭގައި ކުނަލެއް އަޅައިގެން ނިދަން އޮތީ ކީއްވެތޯ ސާފުކުރަން ކުރި މަސައްކަތް ރަސްމީ އިދާރާއެއްގެ ބަހެއް ނުލިބުމުން ވަނީ ކާމިޔާބު ނުވެފައެވެ.\nއޭޕްރީލް 5, 2018 22:40\nމާލޭގާ ކަންތައް ހުރިގޮތުން އަންހެނަކު މަގުމަތީގާ ނިދަން ޖެހުމަކީ އެމީހާ އަށާއި އާއިލާ އަށްވެސް ވަރަށް ބޮޑު ނިކަމެތި އަދި ހިތާމަވެރިވެސް ކަމެކެވެ. ދުނިޔޭގެ މުއްސަނދި މިލިއަނަރުން ފެންވަރުގެ މީހުން ރާއްޖޭގަ އަތިރި ތައް މަތީގާ ކުނާގަނޑެއްނެތި އަދި ހަށިގަނޑު ނިވާވެސް ނުވެ ނިދާފާ ތިއްބާ ދެކެމެވެ. އެކަމަކު އެ މަންޒަރު ފެނެިގެން ދަނީ ވަރަށް ލަގްޒަރީ އަދި އެއްމެ އުފާވެރި ވަގުތު ކޮޅު ހޭދަކުރަމުން ދާ މަންޒަރެއްގެ ގޮތުގައެވެ. އެކަމަކު މާލޭގެ ގޯޅިގަނޑެއްގެ ތެރޭ ބިންމަތީ ކުނަލެއް އަޅައިގެން ނިދާފަ އޮންނަން ޖެހުމަކީ ވަރަށް ހިތާމަވެރި ނިކަމެތި ކަމެކެވެ. ވަރަށް ދެރަވެސްވި. އެއްކަމެއް ކުރާ މި ދެހާލަތުގެ އިޙްސާސް މިހާބޮޑަށް ތަފާތުވެގެން މިދަނީ މާތް ﷲ ދިވެހީންނަށް ދެއްވި މި ބޮޑު ނިއިމަތް ބަލައިގަނެ ޝުކުރުވެރިވާން ނޭނގޭތީއޭ ހިތަށް މިއެރީ\nއޭޕްރީލް 5, 2018 22:52\nބަލަ ރައްރަށުގެ އަތިރިމަތީގައިވެސް ތިގޮތަށް ކުނާއަޅާގެން ނިދަންތިބޭ ، މާލޭގެ ބައެއްގޯޅި ތަކުގައި އެއްޗެހި ނުދުއްވާނެ ، ވީމާ އަރާމްކޮއްލަން އޮތީކަމަށްވާނީ\nއޭޕްރީލް 6, 2018 00:01\nއެ މަންމައަށް އެމީހުން އަނިޔާކުރާނެކަމަށް ފެންނަނީ. ކޮބާ ޖެންޑަރ މީގެއަށް ވަންނާނީ އާދަކާދައިގެމަތިން ގޯހުން ގޯހަށް ގޮސް ނިމުނީމަދޯ..\nއޭޕްރީލް 6, 2018 00:10\nމީސް މީޑިއާތަ؟؟؟ ނުވަތަ މާސް މީޑިއާތަަ؟؟؟\nއޭޕްރީލް 6, 2018 00:49\nތި ފުލުހުންނަށް ކަމެއް ޔަގީން ވާނީ ކޮން އިރަކުންތަ؟ ގޯޅިއެއްގައި ނިދާފައި އޮތްކަމަށް ބުނާ... ގެއަކަށް ވަގަށް ވަތްކަމށް ބުނާ... 4.5 މިލިއަނަށް ފުލެޓެއް ގަތްކަމަށް ބުނާ... މީހެއްގެ ބުރަކައްޓާށް ވަޅި ހެރިކަމަށް ބުނާ...ވެރިކަމުގައި ހުރެ ގޯތި ގަތް ކަމަށް ބުުނާ...\nއޭޕްރީލް 6, 2018 06:25\nމީ ދަރިން ފަލީހަތް ކުރަން އެކްޓް ޖައްސާ މާމައެއް އަހަރުމެން ރާއްޖެތެރޭ މީހުންގެ މާމައިން ނޫޅޭނެ މިގޮތަކައް\nއޭޕްރީލް 6, 2018 06:32\nޓޯކިޔޯގެ މަގުން މިކަހަލަ މަންޒަރު ފެނުމަކީ އާއްމުކަމެއް\nއޭޕްރީލް 6, 2018 11:26\nކެެކިޔަަ ދެެ ބޮނަންނަަ\nއޭޕްރީލް 6, 2018 11:28\nއޭޕްރީލް 6, 2018 20:04\nމާލޭ ގެދޮރުތައް ބަހަންޖެހިގެން ބަންޑާރަ ގޯތީވެސް ފޮތިފޮތިކުރާ ހާލު ގާ ރިމާގެ މީހުން ގެދޮރު ދޫނުކުރޭ. ބަންޑާރަ ގޯތި މާގިނައިން ތިބުމަކީވެސް ކަމުދާ ކަމެއް ނޫން. މިގޮތުން ތަންކޮޅު ކުޑަވެ ބޭރަށް ދާންއެބަ ޖެހޭ !


ސޮނީގެ އެންމެ މަންޒަރު ރީތި ޓީވީ ރާއްޖޭގެ ބާޒާރަށް ނެރެފި.\nޓީވީ ތަޢާރަފު ކުރުމަށް ޓްރޭޑާސް ހޮޓެލްގައި ބޭއްވި ރަސްމިއްޔާތުގެ ތެރެއިން. ފޮޓޯ: ހަވީރު ނިއުސް\nއިލެކްޓްރޯނިކް ސާމާނު އުފެއްދުމަށް މުޅި ދުނިޔެއަށްވެސް އެންމެ މަޝްހޫރު ސޮނީ ކުންފުނިން މިހާތަނަށް އުފެއްދި އެންމެ މަންޒަރު ރީތި ޓީވީ ރާއްޖޭގެ ބާޒާރަށް ނެރެފި އެވެ.\nޓްރޭޑާސް ހޮޓެލްގައި ރީފް ސައިޑުގެ ފަރާތުން ބޭއްވި ރަސްމިއްޔާތެއްގައި ސޮނީ މިޓީވީގެ އެންމެ ޚާއްސަ ކަމަކީ މިޓީވީތައް ކުރީގެ ޓީވީ ތަކާއި އަޅާބަލާ އިރު، އާދަޔާ ޚިލާފަށް މަންޒަރުތައް ރީތިވުމާއި މި ޓީވީގައި ހިމެނޭ ޚާއްސަ ފީޗާއެއް ކަމުގައިވާ ‘އެލްއެޗެއެލް’ މެދުވެރިކޮށް ސޮނީ ފޯނުތަކުގައި ހުންނަ ލަވަ އާއި ވީޑިއޯ އަދި ފޮޓޯ ފަސޭހަ ކަމާއެކު ހިއްސާ ކޮއްލުމެވެ. ސޮނީ ބްރާވިއާ ޓީވީ ނެރުމަށް މި ބޭއްވި ރަސްމިއްޔާތުގައި ރީފްސައިޑުގެ ބްރޭންޑް މެނޭޖަރ ހަސަން ރިފާޢު ވިދާޅުވީ މި ޓީވީތަކުގައި ހިމެނޭ ސްޕީކަރުތަކުގެ ސަބަބުން ‘ އަޑު ފަޅައިގެން ‘ ދިއުމުގެ މައްސަލަ ހައްލުވާނެ ކަމުގައެވެ.\n” އެހެން ރޭންޖުތަކުގެ ޓީވީގެ އަޑާއި މި ޓީވީގެ އަޑު ވަރަށް ތަފާތުވާނެ. މި ޓީވީތަކުގައި ހިމެނޭ ޚާއްސަ ސްޕީކަރުތަކުގެ ސަބަބުން އަޑު ފަޅައިގެން ދިއުމުގެ އުނދަގުލުން ސަލާމަތްވާނެ ‘ ހަސަން ރިފާޢު ވިދާޅުވި އެވެ.\nއެ ރަސްމިއްޔާތުގައި ލަކީޑްރޯއެއް ނަގާ ބައެއް އިނާމުތައްވެސް ވަނީ ބަހާފަ އެވެ. ރީފްސައިޑުން މި ޓީވީ ވިއްކަމުން ދަނީ މާލޭގެ ސޮނީ ސެންޓަރުންނެވެ. 30 އިންޗި އާއި 70 އިންޗިއާ ދެމެދުގެ ސައިޒުތަކުގެ ޓީވީ ލިބެން ހުރި އިރު، އަގުތައް އުޅެނީ 9،000ރ. އިން ފެށިގެން 60،000ރ. އާއި ދެމެދުގައެވެ.


BREAKING: India Ge Vaccine 65 Aharun Matheege Meehun Gayah Nujahan Edhijje - Vaguthu\nކޮވިޑް-19: އަތޮޅުތެރެ ނުރައްކަލުގައި އޮވެ ޖުލައި ނިމުމަކަށް - 48 މިނެޓް ކުރިން\nއިންޑިއާ ވެކްސިން 65 އަހަރުން މަތީގެ މީހުން ގަޔަށް ނުޖަހަން އެދިއްޖެ\n6 މަސް ކުރިން ( ޖެނުއަރީ 28, 2021 )\nއޮކްސްފޯޑުގެ އެސްޓްރާޒެނެކާއިން ތަރައްގީކޮށް، އިންޑިއާގެ ސީރަމް އިންސްޓިއުޓުން އުފައްދާފައިވާ ކޮވިޝީލްޑް ވެކްސިން 65 އަހަރުން މަތީގެ މީހުންގެ ގަޔަށް ނުޖަހަން އެދިއްޖެ އެވެ.\nކޮވިޝީލްޑްއަކީ އޮކްސްފޯޑް އާއި އެސްޓްރާޒެނެކާ ގުޅިގެން އުފައްދާފައިވާ ވެކްސިންއަށް ކިޔާ އާއްމު ނަމެވެ.\nމިގޮތަށް އެދިފައި ވަނީ ޖަރުމަން ވިލާތުންނެވެ. ޖަރުމަން ވިލާތުންގެ ވެކްސިން ކޮމިޝަނުން ބުނީ، އެސްޓްރާޒެނެކާ ވެކްސިން 65 އަހަރުން މަތީގެ މީހުންނަށް ދިނަސް ކޮވިޑް-19 އިން ދިފާއުވާނެ ކަމުގެ އެކަށީގެންވާ ހެއްކެއް ނެތް ކަމަށެވެ.\nޖަރުމަނު ވިލާތުން މިފަދައިން ބުނެފައިވީނަމަވެސް، މީގެ ކުރިން އެސްޓްރަޒެނެކާ ވެކްސިން އުފައްދާފައިވާ ފަރާތްތަކުން ބުނެފައިވަނީ އެ ވެކްސިނަކީ އުމުރުން ދުވަސްވީ މީހުންނަށްވެސް ބޭނުން ކުރެވޭނެ ވެކްސިނެއް ކަމަށެވެ.\nޖަރުމަނު ވިލާތުގެ ޑިޒީސް ކޮންޓްރޯލް އޭޖެންސީން މިއަދު ބުނީ، ވެކްސިން ޖެހުމަށް ވެކްސިން އުފެއްދި ފަރާތުން ބުނި ނަމަވެސް، މިހާތަނަށް 65 އަހަރުން މަތީގެ މީހުންނަށް ވެކްސިން ދީގެން ބަލިން ދިފާއުވާނެ ކަމުގެ އެއްވެސް ހެއްކެއް މިހާތަނަށް ނެތް ކަމަށެވެ.\nއެ އޭޖެންސީން ބުނީ، އެފަރާތުން އެދެނީ 18 އަހަރާއި 64 އަހަރާއި ދެމެދުގެ މީހުންނަށް ބްރިޓިޝް-ސުވިޑިޝް ކުންފުނިން އުފައްދާފައިވާ ވެކްސިން ޖެހުމަށް ކަމަށެވެ. އަދި އެސްޓްރަޒެނެކާ ވެކްސިނަކީ މޮޑާނާ ވެކްސިން އާއި ޕިފިޒާ ވެކްސިންއާއި ދާދި އެއް ވެކްސިނެއް ކަމަށެވެ.\nކޮވިޑް-19: އަތޮޅުތެރެ ނުރައްކަލުގައި އޮވެ ޖުލައި ނިމުމަކަށް\nކޮވިޑް-19: ބެންކޮކްގެ އައިސީޔޫ އެނދުތައް ފުރިއްޖެ\nކޮވިޑް ޖެހިގެން އިންޑޮނޭޝިއާއިން ހަފްތާއަކު 100 ކުދިން މަރުވޭ\nޖެނުއަރީ 28, 2021 20:48\nވެކްސިންވެސް މިހާރު ވެއްޖެ މަލްޓީ ބިލިޔަން ޑޮަލަރ ބިޒްނަސަކަށް. ނަތިއްޖާއަށް ވުރެ ސައިޑް އިފެކްޓް ގިނަވެފަ ނުރައްކާ މާބޮޑު.\nޖެނުއަރީ 28, 2021 21:51\nތިޖަހާކަށް އަދި ބޭނުމެއްނޫން\nޖެނުއަރީ 28, 2021 21:53\nތިޔަގޯސްވަނީ .. ޝެއިޚްހުސެންގެ އުމު ރު ކިހާވަ ރެއްވެއްޖެތޯބަލަންޖެހޭ..\nޖެނުއަރީ 28, 2021 22:13\n14 އަހަރުން ފެށިގެން 60.އަހަރުގެ އާދައިގެ ސިއްހަތެއްގައި ތިބި އެއްވެސް ބައެއގެ ގަޔަށް ތިޖަހަން ނުވެަް ޖެހޭނެހެން ހީވަނީ.\nޖެނުއަރީ 28, 2021 22:35\nދިވެހިން ހޭއާރާށޭ ދިވެހިޖީލް ނެތިކޮލަން ރާވާރޭވުމުން ސަލާމަތް ވާށެ ވެރިކަމާހެދި މޮޔަވެފައި ތިބި ބަޔެއްކަން މިހާރު ވިސްނޭނެ މިމީހުން ކޮންމެކަމެއްވެސްކޮއްފާނެއެވެ،،(.އަހަރެން ފަހެމިބަސްއިއްވައިފީމުހެ ހޭއަރާތިބޭށެ)\nޖެނުއަރީ 29, 2021 04:22\nތި ޖަހާނެ ކަމެއްނެތް އެކަކު ގަޔަށްވެސް. ހަޤީގަތުގަ ބަލި ޖެހިފަ ރަނގަޅުވި މީހުން ގިނައީ ވެކްސިން ޖަހައިގެނެއްނޫން. އެހެންކަމަށްވީއިރު ތި ވެކްސިން ޖެހުމުހެ ބޭނުމެއް އޮތްކަމަކަށް ނުދެކެން. ވެކްސިން އިން ކުރާ ކަމަކީ ބަލި ނުޖެހޭ މީހުންނަށް ބަލި ޖައްސުވާ ހަށިގަނޑި ދިފާއީ ނިޒާމް ވައިރަސްއާ ދެކޮޅަށް މަސަތްކަތް ކުރުވަނި. އެހެން ކަމަށްވުމުން ދިފާއީނިޒާމް ބާރުގަދަ ކުރުމަށް ބޭނުންވާ ކާނާ ހަށިގަނޑަށް ލިއްބައިދޭނެ ނިޒާމެއް މިކަމުގައި މާމުހިއްމުކަމުގައި ދެކެމެވެ.


"E 'aee": Zuvaan team akun taxi hidumathah genai ingilaabu | Mihaaru\n"އެ އައީ" ގެ ފައުންޑަރުން ކަމަށްވާ އަހުމަދު ނިޔާޒް (ވ)، މާދިން މަސީހު (މ)، މައީޝް މަސީހު (ކ)\n"އެ އައީ": ޒުވާން ޓީމަކުން ޓެކްސީ ހިދުމަތަށް ގެނައި އިންގިލާބު\n28 ފެބުރުއަރީ 2019 - 10:35 39 comments\nދުނިޔޭގައި ޓެކްސީ ހިދުމަތް މުޅިިން ބަދަލުވެއްޖެ އެވެ. ފޯނު އެޕަކުން ޓެކްސީ ހަމަޖައްސައި، ޓެކްސީ އޮތް ތަން އެނގި، އަންނަން ނަގާނެ އިރު ވެސް ލަފާކުރެވެ އެވެ. މިއީ ދުނިޔޭގެ ބައެއް ގައުމުތަކުގައި މިހާރު އާންމު ހިދުމަތެއް ނަމަވެސް ރާއްޖޭގައި އެކަން އޮތީ އެހާ ފަސޭހަކޮށެއް ނޫނެވެ. އެކަމަކު ޒުވާނުންގެ ޓީމަކުން އެ ހިދުމަތް މި ވަނީ ތަރައްގީކޮށް، އެންމެ ފަހުން އާންމުންނާ ހަމަޔަށް ގެނެސްދީފަ އެވެ.\nއާ އެޕްގެ ނުވަތަ ހިދުމަތުގެ ނަމަކީ "އެ އައީ" އެވެ. ޓެކްސީ ސެންޓަރުތަކަށް ގުޅުމުގެ ބަދަލުގައި ނުވަތަ މަގުމަތީގައި އަތް ހޫރަހޫރާ އެތައް އިރެއް ހޭދަނުކޮށް، ކުރިއާލާ ބުކްކޮށްގެން ދަތުރުތައް ކުރުމުގެ ފުރުސަތު "އެ އައީ"އާ އެކު ފަހިވެއްޖެ އެވެ.\nމިއީ ދެ ޒުވާނެއްގެ ވިސްނުމާއި މަސައްކަތެވެ. މާދިން މަސީހާއި އަހުމަދު ނިޔާޒު އެވެ. ސްކޫލު ދުވަސްވަރުން ފެށިގެން ގާތް ދެ އެކުވެރިންނެވެ. އާ ޓެކްނޮލޮޖީތަކާއި އާ އީޖާތުތަކަށް އަހުލުވެރި މި ދެ ޒުވާނުން ބޭނުންވީ އެހެން ގައުމުތަކެކޭ އެއްގޮތަށް ރާއްޖެއަށް ވެސް ޒަމާނީ ޓެކްސީ ހިދުމަތް ތައާރަފް ކުރުމަށެވެ.\nމާދިން ވަނީ ބައިނަލްއަގްވާމީ ހެކަތޯން މުބާރާތްތަކުގައި ވާދަކޮށް ވަނަތައް ވެސް ހާސިލުކޮށްފަ އެވެ. އެގޮތުން ދުބާއީގައި 2014 ގައި އޮތް ހަލްޓް ޕްރައިޒް އިންޓަނޭޝަނަލް ކޯޑިން މުބާރާތުން ތިން ވަނަ ހޯދި އެވެ.\n"އެ އައީ"ގެ ސީއީއޯ އުމުރުން 25 އަހަރުގެ މާދިން ވިދާޅުވީ މިފަދަ އެޕްލިކޭޝަނެއް ތައާރަފް ކުރަން ވިސްނެވީ މިއީ ރާއްޖެއަށް ވެސް ބޭނުން ހިފޭނެ ހިދުމަތެއް ކަމަށް ގަބޫލުކުރައްވާތީ އެވެ.\nއޮންލައިންކޮށް ޓެކްސީ ބުކް ކުރުމުގެ ހިދުމަތް ދޭ "އޫބާ" ފަދަ މޮޑެލްއަކަށް ރާއްޖޭގެ މާކެޓަށް "އެ އައީ" ގެނައީ ހަތަރު އަހަރުގެ މަސައްކަތުންނެވެ. އެހާ ގިނަ ދުވަސް ނެގީ ރާއްޖޭގެ މާކެޓަށް ބޭނުންވާ ކަންކަން ދެނެގަނެ، އެންމެ ފުރިހަމައަށް ހިދުމަތް ދެވޭނެ ގޮތްތަކެއް ބެލުމަށެވެ.\nމާދިން އާއި ނިޔާޒްގެ ހިޔާލުތަކާއި ބޭނުންވާ ފީޗާސްތަކާ އެއްގޮތަށް "އެ އައީ" އެޕްލިކޭޝަން އުފެއްދުމުގެ މަސައްކަތް ފެށީ މެލޭޝިއާގެ ސޮޕްޓްވެއާ ޑިވެޕޮލަރުންތަކެއްގެ އެހީގަ އެވެ.\nއޭގެ ކުރިން ވެސް މި ދެ އެކުވެރިން ވަނީ މިފަދަ އެހެން އެޕްލިކޭޝަނެއް ތަޖުރިބާކޮށްފަ އެވެ. އެގޮތުން 2015 ގައި، "ކޮބާ ޓެކްސީ" ނަމުގައި އާންމުންނަށް ޓެކްސީއާ ގުޅޭ ޒަމާނީ ހިދުމަތެއް ދޫކޮށްލި އެވެ. އެކަމަކު އެ އެޕްލިކޭޝަން ހިންގަން އޭރު ދެ އެކުވެރިންނަށް އުނދަގޫވި އެވެ. މަތީ ތައުލީމު ހާސިލްކުރަމުން ދިޔުމާ އެކު އަމިއްލައަށް އެކަން ނުކުރެވިގެން، އެންމެ ފަހުން ޓެކްސީ ސެންޓަރަކަށް، "ކޮބާ ޓެކްސީ" ވިއްކާލި އެވެ. ނަމަވެސް މާ ގިނަ ދުވަހެއް ނުވެ އެ އެޕްލިކޭޝަން ބޭނުން ކުރުން ހުއްޓުނެވެ.\nއެ އައީ އެޕް ބޭނުންކޮށްގެން 1000 ދަތުރު ވަނީ ކޮށްފައި\n"މިފަދަ ހިދުމަތް ތައާރަފްކުރާ އިރު ޑްރައިވަރުން ބޭނުންވާން ޖެހޭ. އަސްލު ރާއްޖޭގައި ޓެކްސީ ޑްރައިވަރުންނަށް ޕެސެންޖަރުން ހޯދުމަކީ އެހާ އުނދަގޫ ކަމެއް ނޫން. އެހެންވީމަ މިފަދަ އެޕްލިކޭޝަނެއް ބޭނުން ނުވަނީ. އެކަމަކު ބްރިޖާ އެކު މިފަދަ އެޕަކަށް ނީޑެއް އޮތް ކަމަށް ގަބޫލުކުރެވޭ،" މާދިން ވިދާޅުވި އެވެ.\nއޭނާ ވިދާޅުވީ "ކޮބާ ޓެކްސީ" އެޕްލިކޭޝަން ބޭނުން ކުރުން ހުއްޓާލުމުން އަނެއްކާވެސް މަސައްކަތް ކުރީ އެފަދަ އެހެން އެޕްލިކޭޝަނެއް އުފެއްދުމަށް ކަމަށެވެ. އެގޮތުން "އެ އައީ" އެޕްލިކޭޝަން މެނޭޖުކުރަނީ އަށެއްކަ މީހުން ހިމެނޭ ޓީމަކުންނެވެ.\nމާދިން ކިޔައިދެއްވި ގޮތުގައި ޓެކްނޮލޮޖީގެ ދާއިރާއިން ރާއްޖެއަށް އެކަށީގެންވާ އުފެއްދުންތައް ނާންނަ އެންމެ ބޮޑު އެއް ސަބަބަކީ އިންޓަނެޓްގެ ސްޕީޑު ދަށްވުމާއި އިންޓަނެޓް ހިދުމަތުގެ އަގު ބޮޑުވުމެވެ. ނަމަވެސް މިހާރު އެކަމަށް ވެސް ކޮންމެވެސް ވަރެއްގެ ހައްލެއް ލިބިފައިވާ ކަމަށް އޭނާ ވިދާޅުވި އެވެ.\n"އެ އައީ" ބޭނުންކޮށްގެން ޓެކްސީ ޑްރައިވަރުން ކަސްޓަމަރުން ހޯދާ އިރު އެއްވެސް ފީހެއް ދައްކާކަށް ނުޖެހެ އެވެ.\nމި އެޕްލިކޭޝަން 2017 ގައި އެންމެ ފުރަތަމަ ބޭނުންކުރަން ފެށީ ވިޔަފާރިތަކާއި ގެސްޓްހައުސްތަކުންނެވެ. ނަމަވެސް މިދިޔަ ޖެނުއަރީ 15 ގައި އާންމުންނަށް ވެސް ބޭނުން ކުރެވޭ ގޮތަށް ހުޅުވާލި އެވެ. މި އެޕްލިކޭޝަން ގޫގުލް ޕްލޭ ސްޓޯރުންނާއި އެޕް ސްޓޯރުން ޑައުންލޯޑްކޮށްލެވޭނެ އެވެ.\n"އެ އައީ" އެފް ސްޓޯރުން އަދި ގޫގުލް ޕްލޭ ސްޓޯރުން ޑައުންލޯޑް ކުރެވޭނެ\nމިހާރު މި އެޕްލިކޭޝަން 60 އަށް ވުރެ ގިނަ ޓެކްސީން އަންނަނީ ބޭނުންކުރަމުންނެވެ. އަދި މަހެއްހާ ދުވަހުގެ ތެރޭގައި އެޕްލިކޭޝަން މެދުވެރިކޮށް 1000 ދަތުރުކޮށްފައިވާ ކަމަށް، "އެ އައީ" ޓީމުން ބުނެ އެވެ. މި އެޕްލިކޭޝަން މިވަގުތު އެންމެ ގިނައިން ބޭނުން ކުރަނީ ފިރިހެނުންނެވެ. ނަމަވެސް ޑެއިލީ ޕެސެންޖަރުންގެ ގޮތުގައި އެންމެ ގިނައިން އެޕްލިކޭޝަން ބޭނުން ކުރަނީ ޒުވާން އަންހެން ކުދިންނެވެ.\n"އެ އައީ"ގެ ޓީމުން ބުނާ ގޮތުގައި އެޕްލިކޭޝަންގެ ޑިމާންޑް ބޮޑުވާ ނަމަ، އިތުރު ކަންކަން ވެސް ހިމަނައި، ހިދުމަތާ އެއްކޮށްލުމުގެ ވިސްނުން އެބަ އޮތެވެ.\nއިތުރު ލިޔުންތައް ޓެކްސީ ހިދުމަތް އިންފޮމޭޝަން ޓެކްނޮލޮޖީ ޓެކްސީ އަގު


Kids Football Fiesta ge championkan Ghaazee School in hoadhaifi - One Online\nކިޑްސް ފުޓްބޯލް ފިއެސްޓާގެ ޗެމްޕިއަންކަން ހޯދި ގާޒީ ސްކޫލް -- ވަން ފޮޓޯ/ މުހައްމަދު އައުޒަމް\nދުނިޔޭގެ ޓޫރިޒަމް ދުވަހާ ގުޅިގެން ބޭއްވި ކިޑްސް ފުޓްބޯލް ފިއެސްޓާގެ ޗެމްޕިއަންކަން ގާޒީ ސްކޫލުން ހޯދައިފިއެވެ.\nހެންވޭރު ދަނޑުގައި ބޭއްވި އެ މުބާރާތުގެ ޗެމްޕިއަންކަން ގާޒީ ސްކޫލުން ހޯދީ މިއަދު ހަވީރު ކުޅުނު ފައިނަލް މެޗުގައި މަޖީދިއްޔާ ސްކޫލު އަތުން 2-0ގެ ނަތީޖާއަކުން ކުރި ހޯދައިގެންނެވެ.\nމިއަދު ހަވީރު ބޭއްވި އެ މުބާރާތުގެ ނިންމުމުގެ ރަސްމިއްޔާތުގައި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާއި ޓޫރިޒަމް މިނިސްޓަރު އަލީ ވަހީދާއި ޔޫތު މިނިސްޓަރު އަހުމަދު މަހުލޫފު ބައިވެރިވެވަޑައިގެންނެވިއެވެ. އޭގެ އިތުރުން ސްޕެނިޝް ލަލީގާގައި ވާދަކުރާ ސެލްޓަ ވިގޯގެ ބައެއް ވެރިންނާއި ރެއާލް މެޑްރިޑްގެ ލެޖެންޑް މިޝެލް ސަލްގާޑޯ ވެސް ބައިވެރިވިއެވެ. އެ ރަސްމިއްޔާތުގައި ވަނަވަނައަށް ހޮވުނު ޓީމުތަކާއި ކުޅުންތެރިންނަށް ވަނީ މެޑެއްޔާއި ޓްރޮފީ ހަވާލުކޮށްފައެވެ.\nކިޑްސް ފުޓްބޯލް ފިއެސްޓާގެ ފައިނަލުގައި ގާޒީ ސްކޫލާއި މަޖީދިއްޔާ ސްކޫލު ބައްދަލުކުރި މެޗުގެ ތެރެއިން: އެ މެޗު 2-0ގެ ނަތީޖާއަކުން ކާމިޔާބުކޮށް، ޗެމްޕިއަންކަން ހޯދީ ގާޒީ ސްކޫލުން -- ވަން ފޮޓޯ/ މުހައްމަދު އައުޒަމް\nމުބާރާތުގެ ޗެމްޕިއަންކަން ގާޒީ ސްކޫލުން ހޯދި އިރު، ރަނަރަޕްކަން ހޯދީ މަޖީދިއްޔާ ސްކޫލެވެ. މުބާރާތުގެ ތިންވަނަ ހޯދީ އިމާދުއްދީން ސްކޫލެވެ. ފެއާ ޕްލޭ ޓީމަކަށް ހޮވުނީ ގިޔާސުއްދީން އިންޓަނޭޝަނަލް ސްކޫލެވެ. އަދި މުބާރާތުގައި އެންމެ ގިނަ ލަނޑު ޖެހި ކުޅުންތެރިޔަކަށް ހޮވުނީ ގާޒީ ސްކޫލުގެ މުހައްމަދު އައިހަމް އިބްރާހީމެވެ.\nއެ ވަނަތަކާއެކު ޑްރީމް ޓީމުގައި ހިމެނުނު ނުވަ ކުޅުންތެރިންގެ ނަން ވެސް ވަނީ އިއުލާންކޮށްފައެވެ. އެ ޓީމަށް އަންނަ އަހަރުގެ ފެބްރުއަރީ މަހު ދުބާއީގައި ބާއްވާ އިންޓަ ކޮންޓިނެންޓަލް ކަޕުން ފުރުސަތު ލިބިގެންދާނެއެވެ. އެ މުބާރާތުގައި އެޓީމު ވާދަކުރާނީ ރާއްޖޭގެ ގައުމީ 13 އަހަރުން ދަށުގެ ގައުމީ ޓީމުގެ ގޮތުގައެވެ. ދުބާއީގައި ބާއްވާ އެ މުބާރާތުގައި ރެއާލް މެޑްރިޑާއި ބާސެލޯނާ އަދި ޔުވެންޓަސް ފަދަ ކްލަބުތަކުގެ އެކަޑަމީތަކުން ބައިވެރިވާނެއެވެ.\nކިޑްސް ފުޓްބޯލް ފިއެސްޓާގެ ޑްރީމް ޓީމުގައި ހިމެނޭ ތިން ކުޅުންތެރިޔަކަށް ރާއްޖެއިން ބޭރުގައި ޓްރެއިނިން ހެދުމުގެ ފުރުސަތު ވެސް ލިބިގެންދާނެއެވެ. އޭގެ ތެރެއިން ދެ ކުޅުންތެރިޔަކަށް ސެލްޓަ ވިގޯގެ އެކަޑަމީގައި ޓްރެއިނިން ހެދުމުގެ ފުރުސަތު ލިބިގެންދާ އިރު، އެއް ކުޅުންތެރިޔަކަށް ދުބާއީގައި މިޝެލް ސަލްގާޑޯ ހިންގާ އެކަޑަމީގައި ޓްރެއިނިން ހެދުމުގެ ފުރުސަތު ލިބިގެންދާނެއެވެ. މިއަދު ބޭއްވި ރަސްމިއްޔާތުގައި އެ ތިން ކުޅުންތެރިންގެ ނަން ވެސް ވަނީ އިއުލާންކޮށްފައެވެ.


Dhuniye Sunnaafathive Dhaa Dhuvaheh Gai Beynunkuraane Kaanaa Vikkanee - Vaguthu\nދުނިޔެ ސުންނާފަތިވެދާ ދުވަހެއްގައި ބޭނުންކުރާނެ ކާނާ ވިއްކަނީ\nދުނިޔެ އަށް ބޮޑު ކާރިސާއެއް ކުރިމަތިވެ ދުނިޔެ، ދިރުންތަކަށް ދިރިއުޅެން އެކަށީގެން ނުވާފަދަ ހާލަތެއް މެދުވެރިވެދާ ދުވަހަކަށް ހުޅަނގުގެ މަހުޖަނުން ތައްޔާރުވެއެވެ. އެގޮތުން ބިމު އަޑީގެ ބަންކަރުތަކާއި ދަގަނޑުން ތައްޔާރުކޮށްފައިވާ ސިއްރު ބިންގަރާސްތައް ދުނިޔޭގެ އެތަންމިތަނުގައި އެފަރާތްތަކުން ހަދާފައި ވެއެވެ. މީގެ އިތުރުން ދުނިޔެ ސުންނާފަތިވެދާނެ ދުވަހެއްގައި ދުނިޔެއިން ބޭރަށް ދަތުރުކުރުމަށް ކަމަށް ބުނެ މާސިންގާ މަތިންދާ ބޯޓުތައްވެސް ތައްޔާރުކުރެވިފައި ވެއެވެ. މިކަމަށް ފައިސާވެރިން އަބަދުވެސް ތައްޔާރުވަމުންދާއިރު، މިއީ އެފަދަ ހާލަތެއްގައި މަރުން ރެކެވިދާނެ ގޮތެއްތޯ ގިނަ ބަޔަކު ސުވާލު އުފައްދައެވެ.\nދުނިޔެއަށް އެފަދަ ދުވަހެއް އައިސްދާނެ ކަމަށްޓަކައި އެއް ބަޔަކު ތައްޔާރުވެ ދިރިއުޅޭނެ ތަންތަން ބިނާކުރަމުންދާއިރު، ދާދިފަހުން އެމެރިކާގެ ކުންފުންޏަކުން މިވަނީ މުސީބާތުގެ ވަގުތެއްގައި ދިރިހުރުމަށް ބޭނުންކުރުމަށް ކަމަށް ބުނެ، ޚާއްސަ "ފުޑްކިޓް"އެއް ތައްޔާރުކޮށްފައެވެ.\nކާނާގެ އެކި ވައްތަރުތައް ހިމެނޭ މި ފުޑްކިޓުގައި ބަންދުކުރެވިފައިވާ 36000 ދަޅުގައި ޢާންމުކޮށް ކެއުމަށް ބޭނުންކުރާ ގިނަ ބާވަތްތައް ތައްޔާރުކޮށްފައި ހުރެއެވެ. "ކޯސްޓްކޯ" ނަމަކަށް ކިޔާ ކުންފުންޏަކުން މި ފުޓްކިޓް 6000 އެމެރިކާ ޑޮލަރަށް ވިއްކަމުންދާއިރު، އެފަރާތުން ބުނެފައިވަނީ މިއީ ހަތަރު މީހެއްގެ އާއިލާއަކަށް އެއް އަހަރު ދުވަހު ކެއުމަށް ބޭނުންކުރެވޭނެ ކާނާ ކަމަށެވެ.\nއެ ކުންފުނިން ހާމަކޮށްފައިވާގޮތުގައި، މި ފުޑްކިޓުގައި މެކަރޯނީ ޕާސްތާއާއި ކިރާއި ގެރިމަހާއި ކުކުޅު މަހުގެ އިތުރުން ބިސް އަދި ޑީހައިޑްރޭޓް ކޮށްފައިވާ އެކި ވައްތަރުގެ މޭވާ ހިމެނެއެވެ. އަދި މި ފުޓްކިޓް ތައްޔާރުކޮށްފައިވަނީ އިންސާނުން ދުޅަހެޔޮކަންމަތީ ދެމިތިބުމަށް އެކަށީގެންވާ މުޙިންމު ބައިތައް ހިމެނޭގޮތަށް ކަމަށް އެފަރާތުން ބުނެއެވެ.\nކޯސްޓްކޯއިން ދަނީ 2010 ވަނަ އަހަރުން ފެށިގެން އެކި ކަހަލަ "އިމަޖެންސީ ސަވައިވަލް ކިޓް"ތައް ވިއްކަމުންނެވެ. އެ ކުންފުނިން ބުނެފައިވަނީ އެމެރިކާ އާއި އުތުރު ކޮރެއާގެ ކޯޅުންތައް އިތުރުވެފައިވާ މި ދަނޑިވަޅުގައި، ނިއުކްލިއާ ޙަމަލާއެއް ދީފި ހާލަތެއްގައި އެފަދަ ކިޓްތަކުގެ ބޭނުން ވަރަށް ބޮޑަށް ހިފޭނެ ކަމަށެވެ.\nއިމްރާން ހާޝްމީ އާއި އަމީތާބް ފެނިގެންދާ "ޗެހްރާ" އޭޕްރީލް3ގައި ނެރެނީ


Island Aviation ge MD akah Mihad hamajassanee | Mihaaru\nމުހައްމަދު މިހާރު. އޭނާ އައިލެންޑް އޭވިއޭޝަންގެ މެނޭޖިން ޑިރެކްޓަރުގެ މަގާމަށް އައްޔަނު ކުރެއްވުމަށްޓަކާއި ޕީސީބީއަށް ނަން ވަނީ ފޮނުވައިފައި--\n06 ޖެނުއަރީ 2021 - 17:02\nއައިލެންޑް އޭވިއޭޝަންގެ މެނޭޖިން ޑިރެކްޓަރުގެ މަގާމަށް މުހައްމަދު މިހާދު އައްޔަނު ކުރަން ރައީސް އޮފީހުން ޕްރައިވަޓައިޒޭޝަން އެންޑް ކޯޕްރަޓައިޒޭޝަން ބޯޑު (ޕީސީބީ) އަށް ހުށަހަޅައިފި އެވެ.\nމައުލޫމާތު ލިބިފައިވާ ގޮތުގައި ޕީސީބީން މިހާދު ނަން މިހާރު އަންނަނީ އިވެލުއޭޓް ކުރަމުންނެވެ. އިވެލުއޭޝަން ޕްރޮސެސް އަށް ފަހު އެ މަގާމަށް އައްޔަނު ކުރަން ރަސްމީކޮށް ނިންމާނީ ޕީސީބީގެ ބޯޑުންނެވެ.\nމިހާދު އައިލެންޑް އޭވިއޭޝަންގެ އެމްޑީ ކަމަށް އަައްޔަނުކުރައްވަން ނިންމާފައިވަނީ އެ މަގާމުގައި ހުންނެވި މުހައްމަދު ރިޒްވީ އެ މަގާމުން ވަކިކޮށް ރީޖަނަލް އެއާޕޯޓްސް ކޮމްޕެނީގެ މެނޭޖިން ޑިރެކްޓަރުގެ މަގާމަށް ބަދަލުކުރުމަށް ޓަކައި ރައީސް އިބްރާހިމް މުހައްމަދު ސޯލިހު ޕީސީބީއަށް ނަން ފޮނުއްވުމާ ގުޅިގެންނެވެ. ރީޖަނަލް އެއާޕޯޓްސް ކޮމްޕެނީގެ ނަމުގައި މިދިޔަ އަހަރުގެ ސެޕްޓެމްބަރު މަހު ކުންފުންޏެއް އުފައްދާފައިވަނީ ވިޔަފާރީގެ އުސޫލުން އެއާޕޯޓުތައް ހިންގައި، އެ އެއާޕޯޓުތައް ދެމެހެއްޓެނިވި ގޮތުގައި ތަރައްގީކުރުމަށެވެ. ރިވްޒީ އައިލެންޑް އޭވިއޭޝަންގެ އެމްޑީ ކަމުގެ މަގާމުން ވަކި ކުރައްވަން ނިންމެވީ އޭނާގެ ގާބިލްކަމާ މެދު ފާޑުކިޔުން ބޮޑުވެފައި އޮތް ދަނޑިވަޅެއްގަ އެވެ.\nމިހާދު ވަނީ މީގެ ކުރިން އެމްޓީޑީސީގެ މެނޭޖިން ޑިރެކްޓަރުކަން 2008 އިން 2012 އަށް ފުރުއްވާފަ އެވެ. މިހާރު އޭނާ ހުންނެވީ އެމްއޭސީއެލްގެ ބޯޑު މެންބަރެއްގެ ގޮތުގަ އެވެ. މީގެ އިތުރުން އޭނާ ވަނީ ފިނޭންސް މިނިސްޓްރީގެ އިސް މަގާމުތައް ވެސް ފުރުއްވާފަ އެވެ.\n14 ކޮމެންޓް, 54 ރިއެކްޝަންސް\nމީގައި ކޮމެންޓްގެ ވެސް ބޮޑުބައެއްއޮތީ މީނަގެ ނާޤާބިލުކަމާގުޅޭގޮތުން. ޤައުމު ހިންގަންތިބޭ ވެރިންނަށް ހީ ނުވާނެ ކަމެކޭވެސް. ގާތްމީހުންނަށް ބައި އެޅީމަ އެވީ. ރައްޔިތުން ހަނާވާންވީ. ކޮބާހޭ އިންސާފު.\nރައީސް ދެދަޅައަށް މީހުން ބަދަލު ކުރާނަމަ ޕީސީބީ އޮތުމުގެ ބޭނުމެއް ނުފެނޭ. ޕީސީބީ އަކީ ރަބަަސްޓޭމްޕަކަށް ހެއްދެވީ ކާކުތޯ ބަލާނެ ކަމެއްނެތް. އެގޮތަށްތޯ މިސަރުކާރުން ވެސް ކަންކުރަނީ. ޤާނޫނަކުން ބާރުދިނީމާ އެބާރު އަނެއްކާ ރައިސްމީހާއަށް މިދެނީ ހަދާ ޤަވައިދަކުން. ދެން އައްޔަނު ކުރެވޭނީި ޕޮލިޓިކަލް ބޭފުން.ޤާނޫނު އުވާލާ ޕީސީބީ އުވާލާ އޭރަށް އެންމެނަށް ސާފުވާނެ\nދެންވެސް ތިތަން ރަނގަޅު ކުރަން ބޭނުމިއްޔާ ދުނިޔޭގައި އެއާރލައިން ހިންގުމުގެ ތަޖުރިބާ ހުރި މީހަކު ގެނެސް ލާންވީ، ގައުމީ އެއަރލަނަކީ ރަނގަޅު ފައިދާއެއް ހޯދިދާނެ ކުންފުންޏެއް.\nއެމްޑީީސީގެ ތަޖްރިބާ އަށް ބަލާއިރު ކަމުދާ ބޭފުޅެއް ނޫން. ވާދަވެރި ވިޔަފާރިއެއް ހިންގެވި ބޭފުޅެއް ނޫން. އެތަށް ބައެއްގެ ލައިފް ސޭވިންގ އެޅި ކުންފުނީގެ ހަރުމުދާ ވަލު ތެރޭގައި ގޮސް ވެއްޔަށްވީ. ރިސޯޓް ހިންގައިގެން ހަމައެކަނި ގެއްލުންވީ ކުންފުނި\nކޮބާހޭ ޖެނިފާ... ދެން މިއޮތް ޤައުމެއް ވާ\nހީވަނީ ރިޒުވީ މާ ބޮޑަށް ރައިސްގެ ފެ މިލީއާއި ގާތް ބެފުޅެއްވީމ މާ ބްރޯ ޖަހާބެރަކަށް ނުނައްޓަވާތީ ކޮންޓްރޯލު ޯ ބޮޑުކުރަން ކުރިކަ މެއްހެން. ރައިސް ބޮލަށް ސަވާރުވެގެން އަ މިއްލަ ބާރެއް ނެތް ބުނިގޮތަކށް ހަދާނެ މީހަކު ލަނީ. ޤާބިލުކަ މާ އެއްވެސް ގުޅު މެއް އޮތްކަ މެއް ނޫން. ޤާބިލު މީހަކީ ބުނާގޮތަށް ހަދާ މީހާ ވަރަށް މޮޅުވެސް ވާނެ އެ މީހަކު ަަަަަަަަަަަަަަަަަ\nކަމުގެ އެއްވެސް ތަޖުރިބާ އެއް ނެތް ބަޔަކާ ތިތަން ހަވާލު ކުރީމާ ވާގޮތް ފެނޭ.\nރާއްޖޭގައި ކުރެވެނީ އެންމެ ވިޔަފާރިއެއް. އެއީ ޓޫރިޒަމް. ލާރި ދީފައި އެކަން ކުރަން ހަވާލު ކުރީމަ ތަން ބަނގުރޫޓުކޮއްލި މީހަކަށް ކޮން އެއާ ލައިނެެއް ހިންގޭނީ؟\nހައެއްކަ ފަޅުރަށް ލިބުނު ކުންފުންޏެއް ބަނގުރޫޓުކޮށްލި ބޭފުޅެއް!\nއެމްޓީޑީސީ ވެސް ހަލާކުކޮށްލީ މީނަހުރެގެން. ވަރަށްސަލާން.


އަންޖަލް (10) | Esfiya - Dhivehi Vaahaka Site\nހިތާމަ މަޒުމޫނު ލޯބި July 5, 2020\nޖުނާން އައިސް ކޮޓަރިއަށް ވަނީ އޭނާ އަށް އިތުރަށް އެއްވެސް ގޮތެއް ހެދޭނެތޯ ވިސްނަމުންނެވެ. އަންޖަލް އޮފީހަށް ގެންދަން ބޭނުންވީ ވެސް ހުރިހާ ވަގުތެއްގައި އަންޖަލް އޭނާ ކައިރީ ހުރުމަށް އެދޭތީއެވެ. އެރޭގެ ވަގުތެވެ. މެންދަމުން 1 ޖަހަން އުޅެނިކޮށް ޖުނާން ގޮސް އަންޖަލް ގެ ކޮޓަރިއަށްވަނެވެ. މަޑު މަޑުން ހިގާފައި ގޮސް އަންޖަލް އޮތް އެދުގެ ކަނުގައި އިށީދެލިއެވެ. އަދި ގަދަ ނިދީގައި އޮތް އަންޖަލްގެ މޫނަށް ފުން ނަޒަރަކުން ބަލާލިއެވެ. އަންޖަލް އަށް ހޭލެވުނީ ޖުނާން އަންޖަލްގެ މޫނުގައި ބީހުމުންނެވެ. އަވަސް އަވަހަށް ތެދުވެ ކައިރި އިން ގޮޑީގައި އިށީދެލިއެވެ.\n” ޖުނާން މިގަޑީ.. ކިހިނެއްވީ.. އައުމުގެ ކުރިން ގުޅާލިނަމަ..” ކުޑަކޮށް ނުރުހުންވެފައި އަންޖަލް ބުނެލިއެވެ.\n” އަންޖޫ އަށް އޮފީހުން ޕޯސްޓެއް ލިބިއްޖެ..” ޖުނާން އިންގޮތަށް އިދެ ބުނެލިއެވެ.\n” އެހެންތަ.. އެއީ ކޮން ޕޯސްޓެއް..” އަންޖަލް އަހާލިއެވެ.\n” ޖައިޝްގެ ސެކެޓަރީ…” ޖުނާން މިހެން ބުނުމުން އަންޖަލް ކުޑަކޮށް ފަސްޖެހުނެވެ. އަނެކާވެސް ޖައިޝްއެވެ. މީފަހެ ތަގުދީރުގައި އޮތް ގޮތް ބާއެވެ. ޖައިޝް ނުން މީހަކާ އަންޖަލް ލައްވާނުލައެވެ. ދަތުރަކު ދިޔަޔަސް ޖައިޝްއެވެ. ގޭގެ ބެލްކަނިންވެސް ޖައިޝް އެވެ. ނުވިތާކަށް އޮފީހަށް ދިޔަޔަސް ޖައިޝް އެވެ. އަންޖަލް ފޫހިގޮތަކަށް މޫނު އަބުރާލިއެވެ. ޖުނާންވެސް ހެދޭނެ އިތުރުގޮތެއް ނެތުމުން އައިކަން އަންޖަލްއަށް އެގުނެވެ.\nއޮފީހުގައި ޔުމްނާއާއެކު ޖަލްސާއަށް ތައްޔާރުކުރުމަށް އަންޖަލް ދިޔައީ ދަރުބާރުގެއަށެވެ. ޔުމްނާއަކީ ޖުނާންގެ ސެކެޓްރީގެ އިތުރުން އޮފީހުގެ ޑިޒައިން ޑިޕާރޓްމެންޓްގެ މަސައްކަތްކުރާ އެންމެ ހުނަރުވެރި އެކަކެވެ. ދަރުބާރުގެ ފާށަނާ މާލަން ވަނީ މާދަމާ ރެއަށް ތައްޔާރުކުރަން ފަށާފައެވެ. އެކި އެކި މުއައްޒަފުން ގޮޑިތަކާއި މޭޒުތައް އެކި އެކި ދިމަދިމަލުގައި ތަރުތީބު ކުރަމުން ދިޔައެވެ. ޔުމްނާވެސް މާފަތިތަކާއި އެއްޗެހި ބަހައްޓާނެތަން ދައްކަމުން މުޅިތާގައި ހިގަމުން ދިޔައެވެ. އަންޖަލް އަށް މީ މުޅިން އާ ކަންތައްތަކެވެ. މި އޮފީހުގައި އެކި އެކި ހަފްލާތަކާއި ޕާރޓީތައް ބާއްވާ ވަހަކަ އަންޖަލް އަޑު އެހިއެވެ. އަދި އެކި ފަހަރު އެކި ކަހަލަ ކަންތައްތަކުން ޕާރޓީ އިތުރަށް ފުރިހަމަވެގެން ދެއެވެ.\nގެއަށް ދިއުމުގެ ކުރީގައި ޔުމްނާ ގާތު އަންޖަލް މިފަހަރުގެ ތީމް އަކީ ކޮބައިތޯ އަހާލިއެވެ. ސަބަބަކީ ތީމްއާ އެއްގޮތަށް ހެދުން އަޅަން އަންޖަލް ބޭނުން ވުމެވެ. ޔުމްނާ ދައުވަތު ކާޑު ހުރިހާ އެންމެނަށް ފޮނުވާނެކަމާއި އޭގައި ތީމް އިންނާނެ ކަމަށް ބުނެލިއެވެ. އަންޖަލް ގެއަށް އައިގޮތަށް ދިޔައި ނީނާ ކައިރިއަށެވެ. ނީނާއަކީ ކައްކަން އެކަނި ކުޅަދާނަ މީހެއްނޫނެވެ. މޭކަޕްކޮށް ދިނުމަކީވެސް ނީނާ ވަރަށް ފުރިހަމައަށް ކުރާ ކަމެކެވެ.\n“ނީނާ… އަޅެ ޖައިޝްގެ ޕާރޓީއަށް އަހަރެން މޭކަޕް ކޮށްދެވޭނެތަ؟” ނީނާ ފެނުމާއެކު އަންޖަލް އަހާލިއެވެ. އޭރު ނީނާއާއި މަރީ ތިބީ ކާގޭގައި ތަރުކާރީ ކޮށަންށެވެ.\n” ތީ އަންޖޫ އަހާކަހަލަ އެއްޗެހިތަ؟ ކޮބަޔޯ ތީމްއަކީ..” އެތީމް އަކާ ގުޅޭ ގޮތަށް މޭކަޕް ކުރުމަކީ ނީނާގެ އެންމެ މޮޅު އެއް ހުނަރެވެ.\n” ނޭގެ އަދި..” އަންޖަލް ފޯނަށް ބަލާލަމުން ބުނެލިއެވެ.\n” އަހަންނަށް އެގޭ… މިފަހަރު އިންނަނީ ސުޕާ ހީރޯސް ތީމްއެއް.. އަހަރެން ޖައިޝްގެ ހެދުންވެސް ޖުނާންގެ ހެދުންވެސް ދޮވެފަ އިސްތިރި ކުރީ… ސުޕާމޭން އާއި ސްޕައިޑާރ މޭން ޓީޝާރޓް..” މަރީ ނީނާގެ ކަންފަތް ދޮށުގައި ބުނެލީ އަންޖަލްއަށް އަޑު އިއްވުމަށެވެ.\n” އަސްލުތަ.. އަޅެ އަހަރެން ކޯންޗެއް ލާނީ… ” އަންޖަލްއަށް މަރީ ބުނި އެއްޗެއް އަޑު އިވިގެން އަހާލިއެވެ.\n” އަންޖޫ އާ ގުޅޭނެ ސުޕާރ ވުމެން… އަހަރެން އަތުގަ އިންނާނެ ސުޕާވުމެން ޓީޝާޓެއްވެސް އަންޖޫ ބޭނުމިއްޔާ ދީފާނަން..” މަރީ އަވަސް އަވަހަށް ބުނެލިއެވެ. އަންޖަލް އުފަލުން ގޮސް މައްޗަށް އެރިއެވެ. ލާނެ ހެދުމަކާއި އެންމެ ފަހުން މޭކަޕް ކޮށްދޭނެ މީހެއްވެސް ވެއްޖެއެވެ. އަންޖަލް ހަދާން ނެތިގެން ފޯނު ބާއްވާފައި ދެވުނީ ކާގޭގައެވެ. އެވަގުތު ފޯނަށް މެސެޖެއް އައެވެ. މަރީ ހަލުވި ހިގުމެއްގައި އައިސް ފޯނު ނަގާ މެސެޖް ބަލާލިއެވެ. އަދި ދައުވަތު ކާޑު ފެނުމުން އަވަހަށް އެ ޑިލީޓް ކޮށްލުމަށްފަހު ޓީޝާރޓާ އެއްކޮށް އަންޖަލް އަތަށް ގޮސް ފޯނު ދިނެވެ. އަންޖަލް އުފަލުން ހުރީ މިފަދަ ޕާރޓީތަކަކީ އޭނާ އަބަދުވެސް ދާހިއްވާ ޕާރޓީތަކަކަށްވެފައި މިފަހަރު ތީމްއަކަށް ސުޕާރ ހީރޯސް އިނުމުން ޕާރޓީ އިތުރަށް މަޖާވާނެތީއެވެ.\nމިއަދަކީ ޖައިޝް އަށް ވަރަށް ހާއްސަ ދުވަހެކެވެ. އޭނާގެ ދިރިއުޅުމުގައި އާ ކަންތައްތަކާ ކުރިމަތި ލުމަށް އަޒުމް ކަޑައެޅިއެވެ. އާތިކާގެ މޫނުމަތިންވެސް ހަމަޖެހުން ފެންނަމުން ދިޔައެވެ. ޖައިޝް ވަޒީފާއަށް ނިކުންނަ ވާހަކަ ބުނުމުން ފުރަތަމަ ރުޅި އާދެވުނަސް ފަހުން އޭނާ ހުރީ ހަމަޔަކަށް އެޅިފައެވެ.\nއެހެން ދުވަސް ދުވަހެކޭވެސް އެއްގޮތަށް އަންޖަލް އޮފީހަށް ވަދެގެން އައި އިރު ގިނަ ބައެއްގެ ލޯ އޭނާއަށް އަމާޒުވެފައި ހުއްޓެވެ. އަވަސް އަވަހަށް އަންޖަލް ގޮސް ޖުނާންގެ ކެބިންއަށް ވަނެވެ. އޭރު ޔުމްނާ އަވަދިނެތި ފައިލްތަކެއް ތަރުތީބު ނުކުރެވިގެން އުޅުނެވެ. މޭޒު މަތީގައި ދައުވަތު ކާޑުވެސް އަދި ނުބަހާ ހުއްޓެވެ.\n” އަންޖަލް އަޅެ މި ކާޑުތައް ހުރިހާ ޑިޕާރޓްމެންޓަކަށް ދީފަ އާދެބަލަ.. މި ނުނިމިޖެއްޔާ ޖުނާން އަހަރެން ކާލާނެ..” ޔުމްނާ މިހެން ބުނުމުން އަންޖަލް ހެވިލާފައި އައިސް އަތުގައި އިން އަތްދަބަސް ގޮޑީގައި ބައިންދާލުމަށްފަހު ކާޑުތައް ހިފައިން ގޮސް އޮފީހުގެ6ޑިޕާރޓްމެންޓަށް ބަހާލިއެވެ. އޭގެން ކާޑެއް އަންޖަލް އަށް ނަގާކަށް އޭނާ ހަދާނެއްނެތެވެ.\nއޮފީސް ނިންމުނު އިރު ހުރީ4ޖަހާ ބޮޑުވެފައެވެ. 7:30 ގައި ޖަލްސާފެށޭނެއެވެ. އަންޖަލް ގެއަށް އައިގޮތަށް އައިސް ފެންވަރާލައިގެން ނަމާދުކޮށްލިއެވެ. މިއަދުވެސް އޭނާ ހުރީ މެންދުރު އެއްވެސް އެއްޗެއް ނުކައެވެ. އޮފީސްގެ މީހުން އޭނާއާ ދެތެރޭ ދެކޭގޮތް އޭނާއަށް ވަރަށް ރަގަޅަށް އެގެއެވެ. ނަމާދު ކޮށް ނިމުތަނާހެން ދޮރުގައި މީހަކު ޓަކި ޖަހާލިއެވެ.\n” އަން… މިކަހަލަ ދުވަހެއްގަ މަރީ އަބަދުވެސް ގޭ އެންމެނަށް ޑްރިންކްސް ހަދާނެ…” އަތުގައި އިން ޖޫސްތަށި ދިއްކޮށްލަމުން ނީނާ ބުނެލިއެވެ.\n” ތޭންކްސް އަހަރެން ވަރަށް ބަޑުހައިވެފަ ހުއްޓާ ތިގެނައި…” އަންޖަލް އެއްކޯވަރުން ޖޫންތަށި ހުސްކޮށްލިއެވެ. އަދި އިރުކޮޅަކުން ކާން ދާނަމޭ ބުނުމަށްފަހު އައިސް އެދުގައި އިށީދެލިއެވެ. މަޑު މަޑުން އަންޖަލްގެ އެސްފިޔަތަކަށް ބަރުވާން ފެށިއެވެ. އިސާހިތަކު މީހާ ނިދިގެން ވެއްޓުނެވެ.\n” އަންޖަލް… އަންޖަލް… އަންޖަލް…” ނީނާ އަންޖަލްގެ ކޮޑުގައި ހިފާ ތަޅުވާލަމުން ގޮވިއެވެ. އަންޖަލް ދެލޯ އުގުޅަމުން ތެދުވިއެވެ.\n” ގަޑިން..” ނިދި އަޑަކުން އަންޖަލް އަހާލިއެވެ.\n”7ޖަހައިފި.. އަޅެ އެންމެން ގޮއްސި މިހާރު.. އަސްމާއްތަ ބުނީ އަންޖޫ ކާރެއްގަ އަންނާށޯ ބުނާށޯ…” އަންޖަލް ޖެހުނީ ހުރިގޮތަށް ކޮޅަށެވެ. އަވަސް އަވަހަށް ދަތް އުގުޅާ ހަދައިގެން ނަމާދުކޮށްގެން ނީނާ ކައިރިއަށް މޭކަޕް ކުރަން ދިޔައެވެ. އޭރު ގަޑިން 7:25 ވެއްޖެއެވެ. އަވަސް އަރުވާލައިގެން ދިޔަ އަންޖަލް އަކަށް ނީނާ ގޮވަމުން ދިޔަކަމެއް ނޭގެއެވެ. ދެވުނު އެންމެ ހަލުވިކޮށް ގޮސް ޓެކްސީއެއް ނަގައިގެން ދަރުބާރުގެއަށް ދިޔައެވެ.\n” ކީއްވެ މަރީ ދޮގު ހެދީ… މިފަހަރު ތީމް އަކީ އޮފިޝަލްއެއް ނުން.. އެންމެންވެސް އެދިޔައި އޮފިޝަލްކޮށް.. އަންޖޫ ކިހާ ލަދެއް ގަންނާނެ..” މަރީ ރާވަމުން ދިޔަ ކަންތައް ކާމިޔާބުވަމުން ދިޔައެވެ. އެކަމާ ނީނާ ހިތްހަމަ ނުޖެހިފައި ބުނެލިއެވެ.\n” އެކަމާ ނީނާ ހާސް ނުވެބަލަ ނީނާތަ ލަދު ގަންނަނީ.. މާ ގިނަ ވާހަކަ ނުދައްކާ ހުރޭ… އަހަރެން ކުރި ކަމެކޭ ބުނެގެން ނުވާނެ..” އިންޒާރު ދޭ ގޮތަކަށް މަރީ ބުނެލިއެވެ.\nދޮރުން އެތެރެއަށް ވަދެގެން އައި އަންޖަލް އަށް ބަލަމުން އެންމެން ހެމުން ދިޔައެވެ. ވަދެގެން އައި އަންޖަލްއަށް އެންމެންވެސް އޮފިޝަލް ހެދުމުގައި ހުރިތަން ފެނުނެވެ. ހުއްޓުން އެރިގޮތަށް ފިޔަވަޅު ކުރިއަށް ތޯ ނޫނީ ފަހަތަށް ތޯ އަޅަންވީ އަންޖަލް އަކަށް ނޭގުނެވެ. ގަނެފައި ހުރި ލަދަކުން މުޅި މީހާ ތުރުތުރު އަޅައިގަތެވެ. އެންމެން އަންޖަލް އަށް މަލާމާތް ކޮށްފައި ހޭތަން ޖުނާން އާއި ޖައިޝްއަށް ފެނުނެވެ. ޖުނާން އަންޖަލް ކައިރިއަށް ދާން ހިގައިގަންނަން އުޅުމުން އަސްމާ އެކަން ހުއްޓުވިއެވެ. އިރުތަށް އެންމެ ފިޔަވަޅެއްވެސް އަޅާކަށް ޖުނާންއަކަށް ނުކެރުނެވެ. ޖައިޝް ބަލަން ނުހުރެ އައިސް އޭނާ ލައިގެން ހުރި ކޯޓު ނަގާ އަންޖަލްގެ ކޮޑުގައި އޮޅާލިއެވެ. އަންޖަލްގެ ބަޑި ފަޅައިން ދިޔައީ ދެނެވެ. ޖުނާން އޭނާ ފެނުމުން އަޅާނުލިކަން އިހުސާސްވުމުން ދެރަވިއެވެ. ޖައިޝް އަންޖަލްގެ ކޮޑުގައި ހިފައިގެން ގޮސް އެމާލަމުން ނުކުތެވެ. އަދި ރޮވިފައި ހުރި އަންޖަލްގެ ދެލޯ ފޮހެލުމަށް ފަހު އަތުގައި ހިފާލައިގެން ގޮސް އޭނާގެ ކާރަށް އަރާ ދުއްވާލިއެވެ.\nރާއްޖޭގެ އެންމެ މަޝްއޫރު ފެހުންތެރިޔާ އަދި މޭކަޕް އާރޓިސް ރޮޒޭގެ ފިހާރަ ކުރިމައްޗަށް ކާރު މަޑުކޮށްލީ ސިކުންތު ކޮޅެއްގެ ތެރޭގައެވެ. ކާރުން ފައިބާގެން އައިސް އަންޖަލް އިން ފަޅީގެ ދޮރު ހުޅުވާލުމަށް ފަހު އަންޖަލްގެ އަތުގައި ހިފައިގެން ގޮސް އެ ފިހާރައަށް ވަނެވެ.\n” ގިވް ހާ އަ ފުލް މޭކް އޯވާރ..” ކައުންޓަރުގައި ހުރި ބޭރު މީހާ ކައިރީ ޖައިޝް ބުނެލިއެވެ. އަންޖަލް ހައިރާންވެފައި އެކަމަށް އިންކާރު ކުރުމުގެ ގޮތުން ޖައިޝްގެ އަތުގައި ހިފާލުމަށްފަހު އެތަނުން ދާން ދަމާލިއެވެ. އިރުކޮޅަކުން ދެ އަންހެން ކުދިން އައިސް އަންޖަލް ގާތު އައުމަށް އެދުނެވެ. ޖައިޝްގެ ހިތްހެޔޮކަން ފެނި އަންޖަލް ޖައިޝްއަށް ހިތާ ހިތުން ޝުކުރުވެރިވިއެވެ. އޭނާ ހަޔާތުގައިވެސް އެންމެ ލަދު ގަތް އެއް ވުވަހަކީ މިއަދެވެ. މިއަދު ޖައިޝްވަނީ އޭނާ އަށް އެހީތެރިވެދީފައެވެ.\nރިސެޕްޝަން ކައިރީ އިން ސޯފާގައި ފޮތެއް ނަގައިން އިން ޖައިޝް ފޮތް ބާއްވާލުމަށްފަހު ކޮޅަށް ތެދުވެލިއެވެ. އޭނާގެ ހަޔާތުގައިވެސް މިފަދަ ރީތިކަމެއް އަދި ނުދެކެވެ. ވިދާ ފޮތީގެ އަތްދިގު ހެދުން ތަބިކައްޓާ ހަމަޔަށް ފޯރައެވެ. ކަނާތް ފަރާތު ކަކުލާ ހަމައިން ހެދުން ފަޅާލާފައި ވުމުން އަންޖަލް އަންހެންވަންތަ ދޮން ފައި ފެންނަމުން ދިޔައެވެ. ކަންފަތުގައި ލައްވާލާފައި ވަނީ ހުދު އެސް ޖެހި ބޮޑު މުންޖެކެވެ. ހައި ހީލްސް އަށް އަރާފައި ހުރި އިރު ހީވަނީ ހަމަ ރީތީގެ ރާނީއެއް ހެންނެވެ. ޖައިޝް މާވަރަކަށް ބަލަން ފެށުމުން އަންޖަލް ލަދުގަންނަ ގޮތް ވިއެވެ. އަދި އިސްޖަހައިލައިގެން ހުރެ ޖައިޝް ކައިރިއަށް އައެވެ. ޖައިޝްގެ ތުންފަތް މައްޗަށް ހިނިތުންވުމެއް ވެރިވިއެވެ. އަންޖަލްގެ ރީތިކަމުގެ ޖާދޫގައި ފިހާރަ ތެރޭތިބި މީހުން ޖެހެން ފެށުމުން ޖައިޝް އަންޖަލް އަވަހަށް އެތަނުން ނެރުނެވެ.\nއެންމެންގެ ލޯތަށް އަމާޒުވެފައި ހުރީ ޖައިޝްގެ އަތުގައި ހިފާލައިގެން ފަރި ހިގުމެއްގައި އައި އަންޖަލް އަށެވެ. ޖުނާންވެސް ބަސް ހުއްޓިފައި ހުރީ އަންޖަލްގެ ރީތިކަން ފެނުމުންނެވެ. ބައެއް މީހުން ފޯނުން އަންޖަލްގެ ފޮޓޯ ނަގަމުން ދިޔައެވެ. އިސްހާޤުގެ މޫނުމަތިން ހިނުތުންވުން އެއްފަހަރުވެސް ނުކެޑެއެވެ. އޭނާގެ ދަރިފުޅު މިހާ ބަދަލު ވީ އަންޖަލްގެ ސަބަބުންކަން ދެނެގަންނަން އުދަގުލެއް ނުވިއެވެ.\n” އޯ މައި ގޯޑް… ވާވް..” ޖޫދު އަގަ ހުޅުވިފައި ހުރިތަން ފެނުމުން ޖައިޝް ޖޫދުގެ ދަތް ދޮޅީގައި ހިފާ އަގަ ލައްޕާލިއެވެ. އަންޖަލް މަޑު މަޑުން އައިސް އަސްމާ ކައިރީ މަޑުކޮށްލިއެވެ. އޭރު އެތާ ޖުނާންވެސް ހުއްޓެވެ. ނަމަވެސް އަންޖަލް ޖުނާން އާ ދިމާލަށް ބަލާވެސް ނުލައެވެ. މިރޭ ވީ ކަންތައްތައް އޭނާ ހަންދާން އެބަހުއްޓެވެ. ޖުނާން އަންޖަލް ދެކެ ލޯބިވާނަމަ އެގޮތަށް މީހުންގެ މަލާމަތަށް އަންޖަލް ދޫނުކޮށްލާނެއެވެ.\n” އުހުމް އުހުމް.. އަޅުގަޑަކީ ޖައިޝް އިސްހާޤް.. އިގޭނެ ފަދައިން އިސްހާޤް އަބްދުﷲގެ އެންމެ ދޮށީ ދަރި.. އަސްލު މިކަހަލަ ތަންތަނުގައި ވާހަކަ ދައްކާކަށް އަޅުގަޑަކަށް ނޭގެ.. ކޮންމެ ގޮތެއް ވިޔަސް އަޅުގަޑު މާދަމައިން ފެށިގެން ސޯލް ކޮންޕެނީގެ ޑިރެކްޓަރެއްގެ ގޮތުގައި މަސައްކަތް ކުރާނަން.. އުންމީދު ކުރަން ހުރިހާ ބޭފުންވެސް އަޅުގަޑާ ގުޅިގެން މި ކުންފުނި އިތުރަށް ކުރިއަރުވަން މަސައްކަތް ކުރާނެ ކަމަށް..” ޖައިޝް ޕޯޑިއަމްއަށް އަރާ ވާހަކަ ދައްކާ ނިމުމުން އެންމެ ހޫނު އަތްތިލަބަޑިއެއް ދިނެވެ.\n” އަދި އެއްކަންތައް.. އަންޖަލް..” އަންޖަލް އާ ދިމާލަށް އަތް ދިއްކޮށްލަމުން ޖައިޝް ގޮވާލިއެވެ. އަންޖަލް ދެފަޅި ބަލާލުމަށްފަހު އަހަރެންހޭ ބުނާފަދަ ގޮތަކަށް މޫނު ހަދާލިއެވެ. ޖައިޝް ބޯޖަހާލުމުން އަންޖަލް މަޑު ހިގުމެއްގައި އައިސް ޕޯޑިއަމް ކައިރިއަށް މަޑުކޮއްލިއެވެ.\n” މީ އަހަރެންގެ ސެކެޓްރީ… އަދި މިފަދަ ކަންތައް ތަކަށް ވަރަށް އާވާނެ.. ސޯ ހުރިހާ ބޭފުޅުންވެސް މިރޭ ވީ ކަންތައް ހަދާން ނައްތާލުމަށްފަހު އާ އަޒުމަކައިގެން ކުރިއަށް ދާން ނިންމާ.. އަންޖަލްވެސް ވަރަށް ރަގަޅަށް މަސައްކަތް ކުރާނެ ކަމަށް އުންމީދު ކުރަން..” އަންޖަލް އަށް އެއްލޯ މަރާލަމުން ޖައިޝް ބުނެލިއެވެ. މީހުން ބަލަން ތިބުމުން ހެވިލާފައި އަންޖަލް ބޯ ޖަހާލިއެވެ. ޖުނާން އެތަނުން ނުކުމެގެން ދިޔަތަން އަންޖަލްއަށް ފެނުނީ އެވަގުތުއެވެ.\nMaasha Allah VVV reethi😗😗😗😗\nThank you Ram 😉\nSiss varah reethi mi prt vx …. Alhe Mary 😡😠😡😠😠😠😠😠😠😠😠😠…. Mi Mary gadakaa hedhi hurihaa kamehvx fani vanee …. Btw this prt is hama amazing ♥♥♥♥♥♥♥…. I think enme fahun jaish ah kahneyge anjal libeynee I guess 🤭🤭🤭🤭🤭🤭🤭😅😅😅😅😅…. Waiting for nxt … Luv u sissoo ♥♥♥❤❤❤\nStay safe 💜💜💜💜💜\nHello afu.. kihinehtha???\nHahaha.. mary dheke haadha rulhi eh thi annany…\nHahaha… thihenves vedhaane hama…\nSaraghae.. TCt…. 💕💕\nMee boys over fowers ge scene eh hen haadha heeveyey 🤔.. Anyways story vrh salhi.. Waiting for next part.. ☺\nMasha Allah Varah reethi mi part ves.. Mary ah varugadha landeh dheefa ingey stry ninmaalan vaany.. I HATE MARY.. And sorry for not commenting.. Aiko bxy kamun Comment eh nukurevuny.. MIANHAE EONNIE.. Saranghae EONNIE 💜\neonnie fb beynun kuran thah.. Fb id dheeba plz..\nAnnyeong aiko!! Thank u sweety☺☺\nHahaha aan mary ah varugadha ladeh dheynan ingey…\nNado saranghae.. sorry FB baynumeh nukuran.. hehehe\nMi part ves varah Sali mash Allah. Aley anjaal ah Evy haadha dheragothekey dhw.😟😟😟😟😟 Mi Mary haadha goohey dhw. Hate u Mary😡😡😡😡😡😡 but jaish anjaal gaagaa coat alaadhinthankoo haadha ROM vefaa cute ey.😊😊❤💜💜💞💞 Ril ah Hama enme guleny anjal aa jaish aa..😊😊😊😊🌹🌹💜💞💞💞❤💞 waiting for next sisooo ❤❤💜❤💞\nRil.. long time dhw… kihinehtha??\nYuh.. anjal fakeeru ladhun halaak vefa dhw… loabivevunyma dhen komme fadha kamehves kuraanedhw… eii mary ah vegen ulhey gothaky…\nHahaha… rilge hithuge vindha kulhelan lee scene eh eii…\nSaranghae dongsaeng 💕💕💕💕\nAwwwwwwn sissssyyyyy….. I feel like I am watchingamovie…… It’s very nice….. ❤❤❤❤❤💜💜💜💜💜❤❤❤❤❤💜💜💜💜💜💜❤❤❤❤❤❤💜💜💜💜💜❤❤❤❤❤❤❤💜💜💜💜💜💜💜keep it up….\nLove you ❤❤❤❤❤❤🖤🖤🖤🖤🖤🖤🖤❤❤❤❤❤❤🖤🖤🖤🖤🖤🖤\nDongsaengaaaa… jal jinaesseo?\nHahaha ehentha! Thank you ❤❤❤❤❤\nAbadhuvex oriyaan hendhun noony nuleveyne mi muslim anhenverinnaakah boahalaaku🤦♀\nI was just going to ignore this…. ekm hama ehcheh bune nula nuhurevuny… first of all this is story.. story ehggaewriter beynun gothakah characters ves adhi ehen ehchehi ves describe koh dheveyne… i dont find itaproblem.. if you are going to enjoy this masterpiece story just enjoy and leave.. vahaka ehgga hedhumeh laa gotha aslu hedhun laagoi thafaathu vedhaane…. thihen bunyma thythi nisbai vany hurihaa anhenunnah.. its kinda offensive… miavure maa bodah hedhun describe kohffa kuru hedhun gothuga ehen vahaka thakuga hurey… i dont know why you are makingaissue of this…\nSorry if it offended you fathima… however I believe thay since this is fiction story there could be such things.. as this is notareal one… will take this comment in consideration.. thank you..\nIts okay laya.. we all have the freedom of speech.. so anyone can give there opinion and say what they want.. its notabig problem..\nWowww… Vrh reethi… Vhk liyan thivareh neii\nAwwnnn thank you shuba ❤❤❤❤❤\nMi vaahak ves vrh vrh reethi unmeedhu kuran vrh avahah dhn oi part thah ves neredhehvaane kamah😁😊\nAlheyyyyeMary moya vaneetha . Anyways varah reethi mi part ves curiously waiting for the next part ☺☺☺\nThank you starlight vixx ❤❤\nHello sis.. laya v gina dhuvas vejje dhw comment eh nukuraathaa.. dont worry sis laya sis ge hurihaa part ehves kiyan…\nMasha allah mi part ves hama varah salhi… ebunaahen mi mary miulheny moyavegentha?? Laya namaves ladhub halaaku vaane bodu party ehgga ehen v ma..\nAnd btw sis jaish haadha sweet ey dhw… wish he was my BF… hahaha i know its justaimagination kan… saraghae sis.. waiting for next part.. avahah upkohdhehchey…\nWow😍…masha allah😘..I just love this stry💝💖..curiously waiting for the nxt part❤..lysm darl❤💙💚💛💜🖤…\nThank you shaayan 🤗🤗🤗\nSis layage comment keehve nufennany???\nI read it laya… thank you ☺\nIts in pending…\nAlheyyyy sis when is next part… You always does so late and varah reethi\nNext part uploaded sweety!!!\nHehe I did submit it but its taking time to be uploaded after review….\nAnd thank you sweety 💕💕💕\nހަނދަކީ ކަލާ ކަމުގާވިޔަސް 9\nލޯބި January 24, 2022\nހިތާމަ އެހެނިހެން ލޯބި October 13, 2021


"Train Surf" Kuran Rail Macha Arai Ulhunu Zuvaanaku Maru Vejje - Vaguthu\nޓްރެއިން ސާފް"ކުރަން ރޭލު މައްޗަށް އަރައި އުޅުނު މީހަކު އަނދާ ހުލިވެއްޖެ"\nޑިމިޓްރީ ރޭލު މަތީގައި އަނދަނީ\nރަޝިޔާގައި ރޭލެއްގެ މައްޗައް އަރައި އުޅުނު ޒުވާނަކު ކަރަންޓުގައި ޖެހިގެން، ގައިގައި އަލިފާން ރޯވެ، މަރު ވެއްޖެއެވެ.\n155 މޭލު ބާރު މިނުގައި ދުއްވާފައި ދިޔަ އެ ރޭލުގެ މައްޗަށް ޑިމިޓްރީ މިކައިލެންކޯ އެރި ކަމެއް އެއްވެސް މީހަކަށް ނޭނގެއެވެ. ނަމަވެސް، ރޭލުގެ ތެރޭގައި ތިބި ޕަސެންޖަރުންނަށް އެއްޗެއް އަނދާ ވަސް މާގަދައަށް ދުވަން ފެށުމުން، ރޭލު މަޑުކުރުމަށްފަހު ބެލިއިރު އެ ޒުވާނާ އޮތީ އަނދައި ހުލިވެފައެވެ.\nއުމުރުން އެންމެ 19 އަހަރުގެ ޑިމިޓްރީ މަރުވުމަށް މެދުވެރިވީ އެ އިލެކްޓްރިކް ރޭލުގެ މަތީގައި ހަރުކޮށްފައި ހުރި 4000 ވޯލްޓްގެ ޕެންޓޮގްރާފްގައި ޖެހުމުން ކަމަށް އެ ގައުމުގެ ފަޔާ އެންޑް ރެސްކިއު ޓީމުން މައުލޫމާތު ދެއެވެ.\nޑިމިޓްރީއާއެކު އިތުރު އަންހެން ކުއްޖަކު ވެސް އެ މަސައްކަތް ކުރަން ނިކުމެ އުޅުނުކަމުގެ މައުލޫމާތު ލިބިފައިވެއެވެ. ނަމަވެސް، އެ ކުއްޖާ މިހައިތަނަށް ފެނިފައެއް ނުވެއެވެ. ކަމާބެހޭ ފަރާތްތަކުން އަންނަނީ އެކުއްޖާ ހޯދުމުގެ މަސައްކަތް ވެސް ކުރަމުންނެވެ. އިންޑިއާ އާއި ބަންގްލަދޭޝް ފަދަ ރޭލުގެ ބޭނުން ބޮޑަށް ކުރާ ގައުމުތަކުގައި ރޭލުތަކުގެ މައްޗަށް އަރައި "ޓްރެއިން ސާފް" ކުރުމަކީ އާއްމު ކަމަކަށް ވާއިރު، މިކަން މިހާރު އަންނަނީ ދުނިޔޭގެ އެހެން ގައުމު ތަކަށްވެސް ފެތުރެމުންނެވެ.\nއޮގަސްޓް 9, 2019 13:56\n155 މޭލު ބާރުމިނުގަ ދުއްވާފަ ދިޔަ ރޭލެއްގެ މައްޗަށް އެރޭނީ ޖާދޫއެއް ހަދައިގެން\nއޮގަސްޓް 9, 2019 23:32\nނަގޫރޯޅިއެއްވެސް އަރާނީ ހަމަ ތިހާ ބާރައް..?? 155..?


Iskandharu School ge emme molhu dharivarakah Azha | Mihaaru\nއިސްކަންދަރު ސްކޫލުން މިދިޔަ އަހަރު ހުރިހާ ގޮތަކުން އެންމެ މޮޅު ދަރިވަރުގެ މަގާމު ހޯދި އަޒްހާ އަށް ޑރ. ނަޒީރު ރޭ ތަށި ހަވާލުކޮށްދެއްވަނީ.-- ފޮޓޯ: އެޑިއުކޭޝަން މިނިސްޓްރީ\n03 ސެޕްޓެމްބަރ 2016 - 11:166comments\nއެ ސްކޫލުގެ މިދިޔަ އަހަރުގެ ކެޕްޓަން އަޒްހާ ވަނީ ކެމިސްޓްރީ އާއި އިކޮނޮމިކްސް އިން ދުނިޔެއިން އެއް ވަނަ އަދި ފިޒިކްސް އިން ދުނިޔެއިން ހަތަރު ވަނަ ހޯދައިފަ އެވެ. އަދި ރާއްޖޭގެ ގަދަ 10 އަކުން ވެސް އެއް ވަނަ އޭނާ ހޯދި އެވެ.\nއަޒްހާ އަށް އެވޯޑުތައް ހަވާލުކޮށްދެއްވީ އިސްކަންދަރު ސްކޫލުގައި ރޭ ބޭއްވި މިިދިޔަ އަހަރުގެ އިނާމު ދިނުމުގެ ހަފުލާގެ ޝަރަފުވެރިމެހެމާން، އެޑިއުކޭޝަން މިނިސްޓްރީގެ ސްޓޭޓް މިނިސްޓަރު ޑރ. އަބްދުﷲ ނަޒީރެވެ.\nއިސްކަންދަރު ސްކޫލުން މިދިޔަ އަހަރު ރަނގަޅު ކާމިޔާބީއެއް ހޯދި ދަރިވަރަކަށް އެޑިއުކޭޝަން މިނިސްޓަރު ޑރ. އާއިޝަތު ޝިހާމް (ކ) ރޭ ތަށި ހަވާލުކޮށްދެއްވަނީ.-- ފޮޓޯ: އެޑިއުކޭޝަން މިނިސްޓްރީ\nއިސްކަންދަރު ސްކޫލުގެ މިިދިޔަ އަހަރުގެ ހުރިހާ ގޮތަކުން މޮޅު ތިން ދަރިވަރުން ހޮވި އެވެ. އަޒްހާ އަށް އެއްވަނަ ލިބުނު އިރު އައިޝަތު އަޒަލް އަލީ ޒާހިރު ވަނީ ދެވަނަ ހޯދައިފަ އެވެ. ތިންވަނަ ހޯދީ އިބްރާހިމް ޝައްމާހް އިޔާޒެވެ.\nރޭގެ ރަސްމިއްޔާތުގައި ވާހަކަ ދައްކަވަމުން ޑރ. ނަޒީރު ވިދާޅުވީ އެކި ސަގާފަތްތަކަށް އުޅެމުން އަންނަ މީހުން ރާއްޖެ އަންނަ ކަމަށާއި އެކަންތައްތަކާ ގުޅިގެން ގައުމުގެ އަމާންކަމާއި ސުލްހަ މަސަލަސްކަން ދެމެހެއްޓުމަށް ލޯހުޅުވިފައިވާ ދަރިވަރުންތަކެއް އުފައްދަންޖެހޭ ކަމަށެވެ.\nއިސްކަންދަރު ސްކޫލުގައި ރޭ ބޭއްވި އިނާމު ދިނުމުގެ ހަފުލާގެ ޝަރަފުވެރި މެހުމާން އެޑިއުކޭޝަން މިނިސްޓްރީގެ ސްޓޭޓް މިނިސްޓަރު ޑރ. ނަޒީރު ވާހަކަ ދައްކަވަނީ.-- ފޮޓޯ: އެޑިއުކޭޝަން މިނިސްޓްރީ\nގައުމެއްގައި އުޅޭ މީހަކަށް ވީތީ ބޮލުގައި އެޅިފައިވާ ޒިންމާތަކެއް ހުންނާނެ ކަމަށާއި އެކަންތައްތަކުގައި ތެދުވެރިވެ ކުރިއަށް އޮތް ޖީލުތަކަށް މި ގައުމު ތެދުވެރިކަމާއެކު ފޯރުކޮށްދޭންޖެހޭ ކަމަށް ވެސް ނަޒީރު ވިދާޅުވި އެވެ.\nއިސްކަންދަރު ސްކޫލުން ރޭ ވަނީ 129 ދަރިވަރަކަށް އިނާމު ދީފަ އެވެ. އޭގެ ތެރޭގައި މިދިޔަ އަހަރު އެ ސްކޫލުން އޯ ލެވެލް ހެދި ދަރިވަރުންގެ ތެރެއިން ގަދަ 10 ގައި ހިމެނެނު ދަރިވަރުންނާއި އެކި މުބާރާތްތަކުން ރަން ވަނަތައް ހޯދި ދަރިވަރުން ހިމެނެ އެވެ.\nއިތުރު ލިޔުންތައް ތައުލީމް އެޑިއުކޭޝަން މިނިސްޓްރީ އިސްކަންދަރު ސްކޫލް ޑރ. އަބްދުﷲ ނަޒީރު ކުރީގެ މިނިސްޓަރު ޑރ. އައިޝަތު ޝިހާމް


3100 Meehunnah Himabihin Rakkaatheri Vuma Vaccine Dheefi - Vaguthu\nބޮޑު ރޯގާގެ ބިރު ބޮޑުވަނީ، ރައްކާތެރިވޭ! - 16 މިނެޓް ކުރިން\n3100 މީހުންނަށް ހިމަބިހިން ރައްކާތެރިވުމަށް ވެކްސިން ދީފި\nމިހާތަނަށް 3100 މީހުންނަށް ހިމަބިހިން ރައްކާތެރިވުމަށް އެމްއެމްއާރު އަދި އެމްއާރު ވެކްސިން ދީފައިވާ ކަމަށް ހެލްތް މިނިސްޓްރީ އިން ވިދާޅުވެއްޖެއެވެ.\nހެލްތް މިނިސްޓްރީއިން މިކަން ހާމަކޮށްފައި ވަނީ މިހާރު ޗައިނާގައި ފެތުރެމުންދާ ކޮރޯނާ ވައިރަސް އާއި އަދި ހިމަބިހިން ރައްކާތެރިވުމަށް އެމިނިސްޓްރީ އިން އަޅަމުންދާ އެންމެ ފަހުގެ ފިޔަވަޅު ތަކާއި ބެހޭ ގޮތުން މައުލޫމާތު ދެއްވަުމަށް މިއަދު ބޭއްވި ނޫސްވެރިންގެ ބައްދަލުވުމެއްގެ ތެރެއިން މިނިސްޓަރ އަބްދުﷲ އަމީން އެވެ.\nމިނިސްޓަރ ވިދާޅުވީ މިހާތަނަށް ހިމަ ބިހި ފެނިފައިވާ ސަރަހައްދުތަކުގެ ވަށައިގެން ދިރިއުޅޭ މީހުންނަށް ވެކްސިން ދިނުމުގެ މަސައްކަތް ކޮށްފައިވާނޭ ކަމަށާއި، އެގޮތުން މިހާތަނަށް 3100 މީހުންނަށް ވެކްސިން ދީފައިވާ ކަމަށެވެ.\nމިނިސްޓަރ ވިދާޅުވީ ހިމަބިހި އައުޓް ބްރޭކާއި ގުޅިގެން ކުރިއަށް ގެންދިއުއަށް ހަމަޖެހިފައިވާ ވެކްސިން ކެމްޕޭނަށް ތައްޔާރު ވުމުގެ ގޮތުން މިހާތަނަށް މައުލޫމާތު ތަކެއް އެއްކުރެވިފައިވާ ކަމަށާއި، އެގޮތުން ވެކްސިން ނުޖަހާތިބި މީހުންގެ ބޮޑު ބައެއްވެސް މިހާރު ދެނެގަނެވިފައި ވާކަމަށެވެ.\nއެހެން ނަމަވެސް އެއީ ކިހާ އަދަދެއްގެ މީހުންނެއްކަން މިނިސްޓްރީ އިން ހިއްސާކޮށްފައެއް ނުވެއެވެ. މިނިސްޓަރ ވިދާޅުވީ އޭގެ ތެރޭގައި ގިނައީ ވެކްސިންގެ ޑޯޒްތަަައް ހަމަނުކުރާ މީހުން ކަމަށެވެ.\nމީގެ އިތުރުން ދެލައްކަ ވެކްސިން ޑޯޒް ރާއްޖެ ގެނައުމަށް މިހާރު މަސައްކަތް ކުރަމުންދާ ކަމަށާއި، އޭގެ ތެރެއިން 30،000 ޑޯޒް އިންޑިއާގެ އެހީތެރިކަމާއި އެކު މާދަމާ ރާއްޖެ ގެނެވޭނެ ކަމަށް މިނިސްޓަރ އަމީން ފާހަގަ ކުރެއްވިއެވެ.\nމިނިސްޓަރ ވިދާޅުވީ ކޮންމެ ދުވަހަކުވެސް ހިމަބިލީގެ އަލާމާތްތައް ފެނިގެން ޑޮކްޓަރަށް ދައްކާ މީހުން، ބައްޔަށް ޓެސްޓު ކުރުމުގެ މަސައްކަތް ކުރަމުންދާކަމަށާއި އެގޮތުން މިހާތަނަށް 70 އަށްވުރެ ގިނަ މީހުން އެބައްޔަށް ޓެސްޓު ކުރެވިފައިވާކަމަށެވެ.\n"އެހެންވީމަ އަޅުގަނޑުމެންގެ މަސައްކަތް އެއްވެސް ގޮތަކަށް މަޑުޖެހިނުލާ ކުރިއަށް ގެންދާނަން އަޅުގަނޑުމެންގެ މަސައްކަތް. ކުރިއަށް އޮތް އެއް މަސްދުވަސް ވަންދެއް ކޭސް ނުފެނުނު ކަމުގައި ވީނަމަވެސް މަސައްކަތް ކުރާނަން" މިނިސްޓަރ ވިދާޅުވިއެވެ.\nހެލްތު މިނިސްޓްރީގެ ކޮރަޕްޝަންގެ ބޮޑު މައްސަލަތަކެއް ފަޅާއަރައިފި\nއަލަށް އަޅާ ތިން ހޮސްޕިޓަލެއްގެ ކުރެހުން ދައްކާލައިފި\nޖެނުއަރީ 22, 2020 19:53\nއިންޑިއާގެ ގެރި މޯދީގެ ގެރި ގުއި އަޅާފައިވާ އިންސިއުލިން\nޖެނުއަރީ 22, 2020 20:06\nތި ވެކްސިން އާއި މެދު އަޅުގަނޑު ޝައްކު.


SunOnline: Villingiyyaai Koddoo gulhuvailadheynan: Ibu\nވިލިނގިއްޔާއި ކޫއްޑޫ ގުޅުވައިލަދޭނަން: އިބޫ\nމުހައްމަދު މުޒައްޔިން ނާޒިމް 03 Sep 2018, 01:25\nއިބޫ ފަރެސްމާތޮޑާގައި ބޭއްވި ޖަލްސާގައި ވާހަކަފުޅު ދައްކަވަނީ --- ފައިލް ފޮޓޯ: އެމްޑީޕީ\nގުޅިފައިވާ ސިޔާސީ ޕާޓީތަކުގެ ވެރިކަމެއްގައި ގއ. ވިލިނގިއްޔާއި ޖެހިގެން އޮންނަ ކޫއްޑޫ ގުޅުވާލަދޭނެ ކަމަށް އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހް (އިބޫ) ވިދަޅުވެއްޖެ އެވެ.\nހުވަދު އަތޮޅަށް ކުރައްވަމުން ގެންދަވާ ކެންޕެއިން ދަތުރުފުޅުގައި އެ އަތޮޅު ވިލިނގިއްޔަށް ވަޑައިގެން މިރޭ އެރަށުގައި ބޭއްވި ޖަލްސާގައި އިބޫ ވިދާޅުވީ، ވިލިނގިއްޔާއި ކޫއްޑޫ ގުޅުވާލުމަކީ އެހާ ބޮޑު ޚަރަދެއްދާނެ ކަމެއް ނޫން ކަމަށެވެ.\n"ވިލިނގިއްޔާއި ކޫއްޑޫ ގުޅުވާލުމަކީ އެހާ ބޮޑު ހަރަދެއް ދާނެ ކަމެއް ނޫން. އިރާދަކުރެއްވިއްޔާ އަޅުގަނޑުމެންގެ ވެރިކަމެއްގައި އެކަން [ވިލިނގިއްޔާއި ކޫއްޑު ގުޅުވާލަދިނުން] ތިޔަ ބޭފުޅުންނަށް ފެނިގެން ދަނެ،" އިބޫ ވިދާޅުވި އެވެ.\nނަމަވެސް ދެރަށް ދެމެދު ކުޑަ ކަނޑެއް އޮންނަ ވިލިނގިއްޔާއި ކޫއްޑޫ ގުޅުވާލަނީ ކޮން ގޮތަކުން ކަމެއް އޭނާ ވިދާޅެއްނުވެއެވެ.\nމާލެ އާއި ހުޅުލެއާ ދެމެދު ގާއިމްކޮށްފައިވާ ބްރިޖާ ގުޅޭގޮތުން ވާހަކަފުޅު ދައްކަވަމުން އިބޫ ވިދާޅުވީ އެ ބްރިޖުގެ އަގު އެމްޑީޕީ ސަރުކާރުން ބެލިއިރު، އަގަކީ 70 މިލިއަން ޑޮލަރު ކަމަށެވެ. ނަމަވެސް މިއަދު އެ ބުރިޖު ނިންމައި ހުޅުވިއިރު އެތަނަށް 300 މިލިއަން ޑޮލަރަށް ވުރެ ގިނައިން ހަރަދުވެފައިވާ ކަމަށް އެނާ ވިދާޅުވި އެވެ.\nހުވަދު އަތޮޅަކީ ދުނިޔޭގެ އެންމެ ބޮޑު އަތޮޅުކަން ފާހަގަކުރައްވައި އިބޫ ވިދާޅުވީ ތަރައްގީގެ މަޝްރޫއުތައް ހިންގާއިރު ސީދާ އެ އެއަތޮޅުން ރާއްޖެއިން ބޭރަށް ދެވެން ޖެހޭ ކަމަށް ދެކޭ ކަމަށެވެ. އެގޮތުން އޭނާގެ ވެރިކަމެއްގައި ހުވަދު އަތޮޅުގައި އިންޓަނޭޝަނަލް ބަނދަރަކާއި އިންޓަނޭޝަނަލް އެއާޕޯޓެއް ގާއިމްކުރައްވާނެ ކަމަށް އިބޫ ވައުދުވެވަޑައިގަތެވެ.\nހުވަދު އަތޮޅަކީ މަސްވެރި އަތޮޅަކަށްވާއިރު އެ އަތޮޅުން ބާނާ މަސް ހަމައެކަނި ފިނި ކުރުމުގެ ބަދަލުގައި މަސް ބަންދުކުރާ ފެކްޓްރީއެއް އެ އަތޮޅުގައި ގާއިމް ކޮށްދެއްވާނެ ކަމަށް ވެސް އިބޫ ވިދާޅުވި އެވެ.\nއިބޫ ހުވަދު އަތޮޅަށް ކުރެއްވި ދަތުރުފުޅުގައި އެ އަތޮޅުގެ 14 ރަށަކަށް ވަޑައިގެންނެވިއެވެ.


ކޯވިޑްގެ ބަލިމަޑުކަމުން އަރައިގަތުމަށް މެމްބަރު ޤައުމުތަކަށް އައިއެމްއެފްގެ އެހީ ކޯވިޑްގެ ބަލިމަޑުކަމުން އަރައިގަތުމަށް މެމްބަރު ޤައުމުތަކަށް އައިއެމްއެފްގެ އެހީ\nކޯވިޑްގެ ބަލިމަޑުކަމުން އަރައިގަނެ ޤައުމުތަކުގެ ދަރަނި އަދާކުރުމަށް 650 މިލިއަން ޑޮލަރުގެ އެހީއެއް މެމްބަރު ޤައުމުތަކަށް ދިނުމަށް އިންޓަރނޭޝަނަލް މަނިޓަރީ ފަންޑް (އައިއެމްއެފް) އިން ފާސްކޮށްފިއެވެ.\nއަދި މިއީ 2009 ވަނަ އަހަރު މުޅިދުނިޔެ ކުރިމަތިލާންޖެހުނު މާލީ ގެއްލުމުން އަރައިގަތުމަށް އައިއެމްއެފްއިން ވެދިން 250 މިލިއަން އެމެރިކާ ޑޮލަރަށްފަހު އައިއެމްއެފްގެ ތާރީޚްގައިވެސް މެމްބަރު ޤައުމުތަކަށް މިހާބޮޑު އެހީއެއް ދޭ ފުރަތަމަ ފަހަރެވެ.\nސްޕެޝަލް ޑްރޯވިންގް ރައިޓްސްގެ (އެސްޑީއާރް)ގެ ނަމުގައި މި އެހީ ދޭންފަށާނީ މި މަހު 23 ވަނަ ދުވަހުން ފެށިގެން ކަމަށް އައިއެމްއެފް އިން ނެރުނު ބަޔާނެއްގައި ބުނެފައިވެއެވެ.\nއައިއެމްއެފްގެ މެނޭޖިންގ ޑިރެކްޓަރ ކްރިސްޓަލީނާ ޖޯޖީވާ ވިދާޅުވިގޮތުގައި މި އެސްޑީއާރްގެ ސަބަބުން މެމްބަރު ހުރިހާ ޤައުމަކަށްވެސް ފައިދާ ކުރާނެއެވެ. އަދި ޤައުމުތަކުގެ އިޤްޠިޞާދު ހަލުއި ދުވެލީގައި ކުރިއެރުވުމަށް މިކަމުގެ ސަބަބުން ހިތްވަރަކަށްވެސް ވެގެންދާނެއެވެ. އެސްޑީއާރް އިން އެންމެބޮޑު ފައިދާއެއް ކުރާނީ ކޯވިޑްގެ ބަލިމަޑުކަމުން އަރައިނުގަނެވި ތިބި އިޤްޠިޞާދީގޮތުން ހީނަރުވެފައިވާ ޤައުމުތަކަށްކަމަށްވެސް ކްރިސްޓަލީނާ ވިދާޅުވިއެވެ.\nއައިއެމްއެފްގެ މެމްބަރު 190 ޤައުމަށް މި އެހީ ލިބިގެންދާއިރު އެހީގެ 70 އިންސައްތަ ލިބޭގޮތަށް ހަމަޖެހިފައިއޮތީ އެންމެ ބޮޑު އިޤްޠިޞާދެއް އޮތް 20 ޤައުމަށެވެ. މަދުން ޢާމްދަނީ ލިބޭ ޤައުމުތަކަށް ލިބޭނީ އެހީގެ3އިންސައްތައެވެ.\nމުޅި އެހީގެ 58 އިންސައްތަ ތަރައްޤީވެފައިވާ ޤައުމުތަކަށް ދިނުމަށް ހަމަޖެހިފައިވާއިރު ތަރައްޤީވަމުން އަންނަ ޤައުމުތަކަށް ލިބޭނީ އެހީގެ 48 އިންސައްތައެވެ. މިއާއެކު 650 މިލިއަން އެމެރިކާ ޑޮލަރުގެ ތެރެއިން 21 ބިލިއަން އެމެރިކާ ޑޮލަރު ޢާމްދަނީ މަދުން ލިބޭ ޤައުމުތަކަށް އޮތް އިރު 212 ބިލިއަން އެމެރިކާ ޑޮލަރު ލިބޭނީ ތަރައްޤީވަމުން އަންނަ ޤައުމުތަކަށެވެ. ނަމަވެސް މި ޤައުމުތަކުގެ ތެރޭގައި ޗައިނާ ނުހިމެނޭ ކަމަށް އެމެރިކާގެ ޓްރެޝަރީ ޑިޕާޓްމަންޓުން ބުނެއެވެ.\nފަޤީރު ޤައުމުތަކަށް އެހީވުމަށް ދުނިޔޭގެ އެންމެ މުއްސަނދި ހަތް ޤައުމުން ޖޫންމަހުވަނީ 100 ބިލިއަން އެމެރިކާ ޑޮލަރުގެ އެސްޑީއާރެއް ދިނުމަށް ފާސްކޮށްފައެވެ. ނަމަވެސް ޖުލައި މަހު ޖީ ޓުވެންޓީގެ ޤައުމުތަކުން ވާހަކަދައްކާފައިވަނީ ހަމައެކަނި 650 މިލިއަން އެމެރިކާ ޑޮލަރުގެ އެސްޑީއާރް ދޭ ގޮތަށެވެ.


Loabivevumun | Safuhaa\nފަތިހުގެ ތާޒާކަމުން މާހައުލަށް ހިތްގައިމުކަން ގެނުވާފައިވާއިރު ދުއްވާއެއްޗެހީގެ އަޑު ކޮންމެވެސް ވަރަކަށް އިވެމުންދިޔައެވެ. ފަތިހުގެ އެހަމަހިމޭން ވަގުތުވެސް މާލޭގެ މަގުމަތިން އިވެމުންދިޔަ ދުއްވާއެއްޗެހީގެ އަޑު ނިދާފައި އޮތް އިޝާ އަށް އުނދަގޫ ކުރަމުން ދާކަން އޭނާގެ ހަރަކާތްތަކުން ދައްކުވައިދެއެވެ. އިރުކޮޅެއްވަންދެން ދެފަރާތަށް ފުރޮޅިލާފައި ތެދުވެ އެނދުގައި އިށީންދުނު އިޝާގެ މޫނުމަތީގައި ވަނީ ރުޅިވެރިކަމެވެ. ގަޑިއަށް ބަލާލުމުން އެމޫނުމަތިން އިތުރު ފޫހިކަމެއްފެނިގެންދިޔައީ ސުކޫލަށް ދާންޖެހޭކަން ހަނދާން ވުމުންނެވެ. މޫނަށް ވަށްތަރެއް ޖައްސާލަމުން ތެދުވެ ފާހާނާއާ ދިމާލަށްދާން އިޝާ ހިނގައިގަތީ މަންމަ ގޮވަން އަންނާނެކަން އެނގޭތީއެވެ.\nފެންވަރާލައިގެން ނިކުމެެ ސުކޫލަށްދާން ތައްޔާރުވެލި އިޝާ އަވަސް އަވަހަށް ދަބަސް އަޅުވާލައިގެން ކަިރީގައި އޮތް އޭނާ "ހާއްސަ" ފޮތް ހިފައިގެން ހިނގައިގަތީ ބަދިގެތެރެއިން މަންމަ ގޮވާއަޑު އިވުމުންނެވެ. އާދައިގެ މަތިން މިއަދުވެސް ސައިމޭޒު ކައިރިއަށް ކައިރިވެލަމުން ގަޑިޖެހެނީ ކަމަށްބުނެ އިޝާ ހިނގައިގަތީ ސުކޫލް ކެންޓީންއަކީ އޭނާ މާވަންނަހިތްވާ ތަނަކަށްވާތީއެވެ. ގެއާމާދުރުނޫންކަމުން ހިނގާލާފައި ސުކޫލަށްދާން ނިކުތްއިރު އިޝާގެ މޫނުމަތީގައި އަދިވެސްވަނީ ފޫހިކަމެވެ. ކަރުގައި އޮތް ޓައީއާ ކުޅެމުން މަޑުހިނގުމެއްގައި ގޮސް ސަލްޓަންޕާރކްއާ އަރާހަމަވި އިޝާ ސިހުނީ ކޮންމެވެސް މީހަކު އެއްލި ގާކޮޅަކުން އޭނާ ގައިގައި ޖެހުމުންނެވެ. ރުޅިއައިސްފައި ފަހަތައް އެނބުރި ބަލާލި އިޝާއަށް ހިނިތުންވެލެވުނީ އެއީ އޭނާ ދަންނަ މީހަކަށް ވެގެންނެއްނޫނެވެ. ދެވަނަ ސިކުންތުގައި އަތުގައި އޮތް ފޮތްހުޅުވާލާ އަވަސް އަވަހަށް ގަނޑުތައް އުކާލާފައި އަނެއްކާވެސް ކުރިމަތީގައި ހުރި ޒުވާނާއަށް ބަލާލީ އެއީ ހަމަ އޭނާގެ ހުވެފަންތަކުގެ ބައިވެރިޔާއޭ ބުނެލަމުންނެވެ. އަތުގައި އޮތް ފޮތުގެ ކޮންމެ ގަނޑެއްގައި އޭނާ ކުރަހާފައިވާ އޭނާގެ ހުވަފެނުގެ ބައިވެރިޔާގެ ސިފަތަކާއި ކުރިމަތިން ފެންނަންހުރި ޒުވާނާގެ ސިފަތައް އިޝާއަށް ވަށްތަރުވަނީ މާބޮޑަށެވެ. ކަނދުރާއާހިސާބަށް ދިގުކޮށްފައިވާ ބުޅި އިސްތަށިގަނޑާއި ތުނިތުނިކޮށް ކޮށާފައިވާ ތުނބުޅި އެއީ އޭނާގެ ކުރެހުންތައް ބަލައިގެން އެޒުވާނާ ކޮޕީ ކޮށްފައިވާ ސިފަތަކެއް ހެންވެސް އިޝާއަށް ހީވެއްޖެއެވެ. ކަރުގައި ފަށެއް އަޅާފައި އޮތްއިރު އަތުގެ އެކިހިސާބުގައި އެއްޗެހި އަޅާފައި ވާތަން ފެނުމުން އިޝާއަށް އޭނާގެ ކުރެހުން އެންމެ ފުރިހަމަ ނުވާހެން ހީވިއެވެ. ގަޔަށްދޫ ޓީޝާރޓް އަކާއިއެކު ކަކުލާ ހަމައަށް އަންނަވަރުގެ ސޯޓެއް ލައިގެން ހުރިއިރު އިޝާއަށް އެޒުވާނާ ވަރަށް ކަމުގޮސްފިއެވެ. މަޑުމަޑުން އެޒުވާނާ އާއި ކައިރިއަށްދާން ނެގި ފިޔަވަޅު ހުއްޓުނީ ފަހަތުން އިޝާގެ ރަށްޓެހި ޒިލާ ގޮވާލުމުންނެވެ. އަވަސް އަވަހަށްގޮސް ސީ.އެޗް.އެސް.އީ ދޮރުން ވަދުނު އިޝާ އަނެއްކާވެސް އަތުގައި އޮތް ފޮތް ހުޅުވާލާ ޒިލާއަށް ފޮތުގައިވާ ފޮޓޯތައްދައްކާލަމުން ފޮނިވެލީ ނުފެންނާނެ ކަމަށް ޒިލާ ބުނި ޒުވާނާ ފެނިއްޖެކަމަށް ބުނަމުންނެވެ. ޒިލާ ވެސް ލާނެތްކަމާއެކު އިޝާ އަށް ކޮންގްރާ ކިޔާލަމުން ކްލާހަށްދާން ހިނގައިގަތީ ޓީޗަރު ކްލާހާ ދިމާލަށް ދާތަން ފެނުމުންނެވެ. ފުރަތަމަވެސް އިކޮނޮމިކްސް ގަޑި އޮތުމުން ފޫހިވެފައި އިން އިޝާ އިކޮނޮމިކްސް ފޮތް ނަގާ މޭޒު މަތީ ބާެއްވާ އޭނާގެ "ހާއްސަ" ފޮތް އުނގުމަތީ ބާއްވަމުން ކުރަހަން ފެށީ މިއަދުފެނުނު ޒުވާނާ ހަނދާންކުރަމުންނެވެ.\nދުވަސްތައް އާދައިގެ ގޮތަކަށް ކުރިއަށް ދަމުންދާއިރު މިއަދުވެސް އިޝާ ގޭން ނުކުތީ ފޫހިވެފައިހުރެއެވެ. މަޑުމަޑުން ހިނގާފައި ދަމުން އިޝާ ސިއްރު ސިއްރުން ފަހަތްބަލާލީ ފަހަތުން މީހަކު އަންނަހެން ހީވެގެންނެވެ. ގަބޫލު ނުކުރެވިގެން އަނެއްކާވެސް ފަހަތްބަލާލިއިރު އެޒުވާނާ އައިސް އިޝާއާ އަރާހަމަވެއްޖެއެވެ.\n"ހާއި، ފަޒީން އަހުމަދު. ތިކުއްޖާ އާ ވާހަކަ ދައްކާލާހިތުން އުޅޭތާ ވަރަށް ދުވަސް ވެއްޖެ. މިހުރިހާ ދުވަހު ފިލާ ދުރުގަ ބަލަންހުރެފަ މިއަދު ކުރިމައްޗަށް މިއައީ ހަމަ ކެތްނުވެގެން."\nލައިގެންހުރި ޖިންސްގެ ޖީބަށް އަތް ޖަހާލައިގެންހުރެ އިޝާއާ އެއްވަރަށް ހިނގަމުން ފަޒީން އިޝާއާ ވާހަކަ ދައްކަމުން ދިޔައިރު އިޝާ ހުރީ ވާހަކަ ދައްކަން ނުކެރިފައެވެ. އެންމެފަހުން ސުކޫލްއާ ކައިރިވުމުން އިޝާ އޭނާގެ ނަން ބުނެލީ ފަޒީން "ތިކުއްޖާ" ގެ ނަމުން މުޙާތަބުކުރާތީ އުނދަގޫ ވެގެންނެވެ.\nއެދުވަހުގެ ފަހުން އިޝާ އާއި ފަޒީން ކޮންމެ ދުވަހަކުވެސް ސުކޫލް އަށްދާމަގުން ބައްދަލު ކުރަމުންދިޔައިރު އިޝާ ސުކޫލަށްދާން އަވަހަށް ނިކުންނަކަން އޭނާގެ މަންމަ އަށް ވަނީ ފާހަގަވެފައެވެ. މަޑުމަޑުން އިޝާ އާއި ފަޒީންއާ ދެމެދު އުފެދުނު ގުޅުން ލޯތްބައް ބަދަލުވެގެން ދިޔައިރުވެސް އެގުޅުން ވަނީ އާއިލާއަށް ސިއްރުކުރެވިފައެވެ. ކުރިއަށްވުރެވެސް ބޮޑަށް އިޝާ އޭނާގެ ކިޔެވުމާއި ދުރުވެ ފަޒީން އަށްޓަކައި އޭނާގެ ވަގުތުތައް ހުސްކުރަމުންދިޔައީ އެހެން އެއްވެސް ކަމަކާމެދު ނުވިސްނައެވެ. ސުކޫލްއަށް ކަމަށްބުނެ ފަޒީން އާއިއެކު ވަގުތު ހޭދަކުރަން އިޝާ ބޭރަށް ދާން ފެށިއިރު ކިޔެވުމުގެ މުހިންމުކަމާމެދު ވިސްނާވެސް ނުލައެވެ.\nދެންއައީ އިޝާގެ ހަޔާތުގައި އޭނާ އަށް ކުރިމަތިވި އެންމެ އުނދަގޫ ދުވަސްތަކެވެ. ސިއްރު ސިއްރުން އުޅެމުންދަނިކޮން ފަޒީން އާއި އިޝާގެ ގުޅުން މަންމަމެން އަށް އެނގި އެގުޅުމަށް މަންމަމެން ނުރުހުންވީ ފަޒީންއަކީ ރަނގަޅު ކުއްޖެއް ނޫންކަމަށް ބުނަމުންނެވެ. ފަޒީން އަކީ މާކުރިންވެސް އިޝާގެ ބައްޕަ ދަންނަ ކުއްޖެއްކަމަށާއި ކުރިންވެސް ޖަލުހުކުމެއް އައިސްފައިވާ މީހެއްކަމަށް ބުނެ އިޝާ އަށް ވިސްނަދޭން އާއިލާ އިން އެތައް މަސައްކަތެއް ކުރިއިރުވެސް އިޝާ އެކަން ގަބޫލު ނުކުރީ ފަޒީން އިޝާ އަށް ރަނގަޅު ކަމަށް ބުނަމުންނެވެ. ފަޒީންވެސް އިޝާދެކެ ލޯބިވާކަމަށް ބުނެ އެތައް ވައުދެއްވެފައިވީތީއެވެ. ފަޒީން އާއި އިޝާ ދުރުކުރުމަށް އާއިލާ އިން އެތައް ފިޔަވަޅެއް އަޅަމުން ދިޔައިރުވެސް އިޝާ ބޭނުންވީ ފަޒީން އާއި އެކުވުމަށެވެ. ބައްޕަގެ ރުހުން ނުލިބުނަސް ފަޒީން އާއި ވަކިނުވަން އިޝާ ނިންމި އިރު މިއަދު އިޝާ ވިސްނަމުންއެދަނީ ބައްޕަމެންގެ އެހީއާނުލާ ދިރިއުޅުން ކުރިއަށްގެންދާނެ ގޮތަކާމެދުގައެވެ. މިއަދު އިޝާ އާއިލާގެ އެހީބޭނުމެއްނުވެއެވެ. އޭނާ ބޭނުން ވަނީ ފަޒީން އާއި އެކު އަމިއްލަ ދިރިއުޅުމެއް ފަށާށެވެ. އާއިލާއިން ފަޒީން ގަބޫލް ނުކުރާނަމަ އިޝާ އެއާއިލާއާއެކު އުޅޭކަށް ބޭނުމެއްނުވެއެވެ. ވަރަށް ވިސްނުމަށްފަހު އިޝާ ދެން ކަންތައް ކުރާނެ ގޮތެއް ނިންމީ ފަޒީން ގެ ހިޔާލު ހޯދަމުންނެވެ.\nދަންވަރު3ޖެހި އިރު ކޮނޑުގައި ދަބަހެއް އަޅުވާލައިގެން ވަގެއްހެން އިޝާ ގޭން ނިކުންނަން ދިޔައީ އަތުގައި އޮތް ސިޓީ ކާމޭޒު މަތީ ބާއްވާފައެވެ. މަންމަމެންގެ އެހީ ނުލިބުނަސް ފަޒީންއާ އެކު ދިރިއުޅެވޭނެ ކަމަށް ބުނެ އިޝާ ސިޓީ އެއް ލިޔުނީ 19 އަހަރުވަންދެން ލޯބިން ބަލާބޮޑުކުރި މައިންބަފައިންނާ ވަކިވަން ނިންމާފައެވެ. މަޑުމަޑުން ގޭގެ ބޭރު ދޮރު ޖަހާލާފައި އިޝާ އޭނާގެ ފިޔަވަޅު އަވަސް ކޮށްލީ ގަޑިއަށް ބަލާލަމުންނެވެ. މަގުމައްޗަށް ނިކުމެވުނުއިރު އޭނާގެ އިންތިޒާރުގައި ފަޒީން އާއި އެކު އިތުރު ޒުވާނަކުވެސް ހުއްޓެވެ. ފަޒީން، ކައިރީގައި ހުރި ޒައިން އިޝާ އަށް ތަޢާރަފް ކޮށްދެމުން ދެން ކަންތައް ކުރަންވީގޮތް ޒައިން އަށް އެނގޭނެ ކަމަށް ބުނެ އިޝާ އާއި ވަކިވީ އަދިބައްދަލުވާނެ ކަމަށް ބުނަމުންނެވެ. ޒައިން އެއީ ފަޒީންގެ ސުކޫލް ދައުރުގައި ރަށްޓެއްސެކެވެ. ފަޒީން ގްރޭޑް 8 އިން ކިޔެވުން ހުށްޓާލި ފަހުން އެދެމެދުގައި ރަހުމަތްތެރި ކަމުގެ ގުޅުން މާބޮޑަށް ނެތްކަމުގައިވިޔަސް ފަޒީން އުޅެމުންދާގޮތް ޒައިން އަށް ރަނގަޅަށް އެނގެއެވެ. އެރޭވެސް އިޝާ އަށް ފާހަގަ ނުވިޔަސް، ފަޒީންގެ ކޮންމެ ހަރަކާތަކުންވެސް ޒައިންއަށް ހާސްކަމާއި ބިރުވެރިކަން ފާހަގަ ވިއިރު ކޮންމެވެސް މީހަކާ ފިލަން އުޅޭހެން ހީވިއެވެ. އެދަންވަރު އިޝާ ޒައިން އާއި ހަވާލު ކޮށްފައި ދިއުމުންވެސް އިޝާއަށް އެއީ ކަމަކަށް ނުވިއިރު ޒައިން ހުރީ ހައިރާންވެފައެވެ. މިއަދު ޒައިން ފަޒީން އާއި އެހީވަން ނިންމީ އެކަމަށް އިންކާރުކޮށްފިނަމަ ފަޒީންގެ ފަރާތުން އޭނާ އަށް އުނދަގޫތަކަކާ ކުރިމަތިވާނެކަން ޔަގީންކޮން އެނގޭތީއެވެ. ފަޒީން އެދުނު ގޮތަށް އިޝާ އަށް ޒައިން އުޅޭ ރިސޯޓް އިން ވަޒީފާއެއް ހޯދަދިނީ އިޝާވެސް ރިސޯޓް ވަޒީފާއެއް ބޭނުންކަމަށް ފަޒީން ބުނެފައިވީތީއެވެ. ކިޔެވުމާއި މައިންބަފައިން ދޫކޮށްލާ އިޝާ، ޒައިން މަސައްކަތްކުރާ ރިސޯޓްއަށް ބަދަލުވީ ދުވަސްކޮޅަކު ރިސޯޓް ގައި މަސައްކަތް ކުރުމަށްފަހު ދިރުއުޅުމެެއް ފެށޭވަރުވުމުން މާލެ ބަދަލުވަން ނިންމާފައެވެ. ފަޒީން މާލޭ ވަޒީފާއެއް އަދާކުރާނެ ކަމަށް ބުނުމުން އިޝާ ރިސޯޓްއަށް ދާން ނިންމީ މަންމަމެންނާ ދުރުގައި ހުންނަން ބޭނުންވީތީއެވެ. އަންހެން ކުއްޖަކަށްވެހުރެ އެއީ ފަސޭހަ ކަމަކަށް ނުވާނެކަން އެނގޭއިރުވެސް އިޝާ އެގޮތްނިންމީ ފަޒީންދެކެ ވާލޯތްބެއްގެ ސަަބަބުންނެވެ.\nރިސޯޓް ގައި މަސައްކަތް ކުރާތާ5މަސް ވީއިރު މަންމަމެންގެ އެތައް ފޯން ކޯލް އެއް އިޝާއަށް ލިބެމުން ދިޔައިރު ވެސް އިޝާ އެ ފޯންކޯލް ތަކަށް ޖަވާބު ނުދެނީ ފަޒީންދެކެ ރުޅިއަންނަ މީހަކާ ވާހަކަ ދައްކަން ބޭނުން ނޫން ކަމަށް ބުނަމުންނެވެ. އެކުގައި މަސައްކަތް ކުރަން ފެށުމުން ޒައިން އާއި އިޝާ އާއި ދެމެދުގައި އުފެދެންފެށި އެކުވެރިކަން ޒައިން އަށް އިޝާ އަށް ވިސްނަދޭން މަޖުބޫރުކުރަމުން ދިޔައިރު، މިއަދު ޒައިން ވަރަށް ވިސްނައިފިއެެވެ. ފަޒީން އާއި އެކު އުފާވެރި ދިރިއުޅުމެއް ނުލިބޭނެކަން އެކި ގޮތްގޮތުން އިޝާ އަށް އަންގައިދެން ޒައިން ކުރި މަސައްކަތުން އިޝާ ޒައިންއާ އެމަޢުޟޫއަށް ވާހަކަ ދެއްކުން ހުއްޓާލުން ނޫން ކަމެއް ނުވިއެވެ. އެންމެފަހުން ޒައިން އޭނާގެ މަސައްކަތް ހުއްޓާލީ އެއީ ބޭކާރުކަމެއްގެ ގޮތުގައި ދެކެމުންނެވެ.\nރިސޯޓް އަށް ބަދަލުވިފަހުން ފަޒީން އާއި އިޝާ ބައްދަލުވަނީ ފޯން އިންނެވެ. ރޭގަނޑުގެ ގިނަވަގުތު ދެބައިވެރިން ލޯބީގެ އެތައް ވައުދުތަކެއް ވަމުންދާއިރު އިޝާ ފަދައިން ފަޒީންވެސް ބޭނުން ވަނީ އަވަހަށް ކައިވެނިކުރާށެވެ. ނަމަވެސް އިޝާ އަށް ނޭނގެނީ ދިރިއުޅުމެއްފަށަން އިޝާ ބުރަ މަސައްކަތް ކުރާއިރު ފަޒީން އެފަދަ އެއްވެސް މަސައްކަތެއް ނުކުރާކަމެެވެ. އޮފީހެއްގައި މަސައްކަތްކުރާކަމަށް ބުނެ ފަޒީން އިޝާ އަށް ދޮގުހެދީ އިޝާ އެނބުރި މާލެ އައުމުގެ ކުރިން ކޮންމެވެސް މަސައްކަތެއް ކުރަން ފަށާނީ ކަމަށް ނިންމަމުންނެވެ. ދިރިއުޅުމުގެ މުހިންމުކަން ފަޒީންއަށް ނޭނގޭއިރު ވެސް ފަޒީން ބޭނުންވަނީ އިޝާ އެއީ އޭނާގެ މީހަކަށް ހަދާށެވެ. އިޝާ އާއިއެކު ދިރިއުޅުމެއް ފަށާށެެވެ.\nއެއްއަހަރު ރިސޯޓުގައި މަސައްކަތް ކުރުމަށްފަހު އިޝާ އެނބުރިމާލެދާން ނިންމީ އިންތިޒާރުކުރުމަކީ ފަސޭހަ ކަމަކަށް ނުވީތީއެވެ. މާލެއިން ރަގަޅު ވަޒީފާއެއް ހޯދަން ނިންމާ އިޝާ ރިސޯޓް ވަޒީފާއިން ވަކިވިއިރު އޯލެެވެލް ސެޓްފިކެޓް ފިޔަވައި އިތުރު އެއްވެސް ސެޓްފިކެޓް އެއް އަތުގައި ނެތްކަން ހަނދާންވެސް ނެތެެވެ. ރޭގަނޑުގެ ފެރީއިން މާލެދާން ހުރިހާކަމެއް ތައްޔާރު ކުރަމުން ދިޔަ އިޝާގެ ހިތް ނުތަނަވަސް ވަމުންދިޔައީ ފަޒީން އޭނާގެ ފޯނަށް ޖަވާބު ނުދިނުމުންނެވެ. ކުރިންވެސް ވަރަށް އަވަހަށް މާލެ ދާނެ ކަމަށް އިޝާ ބުނެފައި އޮތުމުން ފަޒީން އޭނާއަށް ސަރޕްރައިސްއެއް ޕްލޭން ކުރަނީ ކަމަށްނިންމާ އިޝާ އޭނާގެ ހިތްހަމަޖައްސާލީ ލޯމަރާލަމުންނެވެ.\nޒައިން އާއި އެކު މާލެދިޔަ އިޝާ ޒައިންގެ ގެއަށް ދިޔައީ ފަޒީން އާއި ބައްދަލުވުމުން، ފަޒީން ބުނިގޮތައް ފަޒީންގެ ގެއަށް ބަދަލުވުމަށް ނިންމަމުންނެވެ. ފެންވަރާލައިގެން ނިކުމެ އިޝާ ޒައިންއަށް މެސެޖް ކޮށްލީ ފަޒީންގެ ގެއަށް ދާން ބޭނުން ވާހަކަ ބުނަމުންނެވެ. ހިސާބަކަށް ޖެހިލުންވެ ހުރެނަމަވެސް އިޝާ އެގޮތް ނިންމީ ފަޒީން އާއި ބައްދަލުކުރަން އިންތިހާ އަށް ބޭނުނެވެފަ ވީތީއެވެ. ބޭނުން ނުވިޔަސް ޒައިން އިޝާ އާއި އެކު ފަޒީންގެ ގެއަށްދިޔައީ ޒައިން ނުގެންދިޔަނަމަވެސް އިޝާ ކޮންމެެވެސް ގޮތަކުން އެގެއަށް ދާނެކަން އެނގޭތީއެވެ. ނުތަނަވަސް ވެފައިވާ ހިތަކާއެކުނަމަވެސް ހިނިތުންވެލައިގެންހުރެ ޒައިން އާއިއެކު ފަޒީންގެ މަންމަ އާއި ބައްދަލު ކޮށްފައި ނިކުތް އިޝާގެ މޫނުމަތީގައި މިހާރުވަނީ މުޅިންތަފާތު ކުލައެކެވެ. އިންޒާރަކާނުލާ އިޝާގެ ދެލޮލަށް ޖަމާވަމުންދިޔަ އެތައްހާސް ކަރުނަތިކިތަކެއް އެހިތައް ކޮށްފައިވާ އަސަރު ދައްކުވައިދޭން އުޅޭކަހަލައެވެ.\n"އެންމެން ބުނީމަވެސް ގަބޫލެއް ނުކުރެވުނު، އެކަމަކު މިއަދު ގަބޫލު ކުރެވިއްޖެ. އަބަދުވެސް އަހަރެން ބޭނުންވީ "ބޭޑް" މީހެއް. އެކަމަކު ޑްރަގް ޑީލަރ އެއް ނޫން. އެކަހަލަ ބޮޑެތި ކުށްތައް ކުރާމީހެއްނޫން. އެއްވެސް މަޔަކު އެމަންމަގެ ދަރިއަކު ވަނީ 10 އަހަރުގެ ޖަލުހުކުމެއްގައޭ ބުނެ ދޮގެއް ނަހާދާނެ ޒައިން. ކީއްވެ މިހުރިހާ ދުވަހު އަހަރެންނަށް އެކަން ނޭނގުނީ. އެދުވަހު މަންމަމެން ދެއްކިވާހަކަ ގަބޫލު ކުރެވުނުނަަމަ. ކިހިނެއް މިއަދު އެނބުރި އެމަންމެން ކައިރިއަށް ދާނީ."\nރޮއެރޮއެފައި އިޝާ ޒައިން ކައިރީގައި އެތައްވާހަކައެއް ދައްކަމުންދިޔައިރު މިއަދުވެސް ޒައިން އެދުނީ މައިންބަފައިން ކައިރިއަށް އެނބުރި ދިއުމަށެވެ. މިއަދު އިޝާ ވަރަށް ދެރަވެއްޖެއެވެ. އެއްވެސް މަޔަކު ދަރިއަަކަށް ދެރަގޮތެއްވާން ނޭދޭނެކަން ވިސްނިއްޖެއެވެ. ނަމަވެސް މިއަދު މަންމަގެ ކުރިމަށްޗަށް އަރާނެހާ ހިތްވަރު އިޝާގެނެތެވެ. އެމަންމަގެ ހިތުގައި އިޝާ އަށް ޖެއްސިފައިވަނީ މާފް ހައްޤު ވާވަރަށްވުރެ މާބޮޑަށެވެ. އެއްފަހަރާ އެތައް ކަމަކާމެދު ވިސްނަން ޖެހުުމުން އިޝާ އަށް ދެންކަންތައް ކުރާނެ ގޮތެއްވެސް ނުވިސްނުނެވެ. އަނެއްކާވެސް އެނބުރި ޒައިން އާއިއެކު ޒައިންގެ ގެއަށް ދިޔައީ އިތުރު ގޮތެއް ނެތުމުންނެވެ.\nޖެހިގެންއައިދުވަހު ހެނދުުނު އިޝާ ޒައިން އާއިއެކު އޭނާގެ ގެއަށް ދިޔައީ ޒައިން އެތައް އާދޭހެއް ކުރުމުންނެވެ. ޒައިން ގޭދޮރުގައި ޓަކިޖަހާލުމުން ޒައިންގެ ފަހަތައް ގޮސް އިޝާ ފިލީ މަންމަ އާއި ކުރިމަތިލަން އަދިވެސް ތައްޔާރުނުވާތީއެވެ. ދޮރުހުޅުވާލާފައި އިޝާގެ މަންމަ ނުކުމެ ހައިރާންކަމާއެކު ޒައިން އަށް ބަލާލުމުން، ހިނިތުންވެލާފައި ޒައިން ދުރަށްޖެހިލީ އިޝާ އަށް ފުރުސަތުދެމުންނެވެ. މަންމަގެ ކުރިމަތީގައި އިސްއުފުލާލަން ވެސް ނުކެރިފައި ހުރި އިޝާ ސިހުނީ އޭނާގެ މަންމަ އޭނާގެ ގައިގައި ބައްދާލުމުންނެވެ. އެތައް ދުވަހަކަށްފަހު އުފަންދަރިފުޅު ފެނުމުން އެ މަންމަ އަށް ކެތް ނުވީ އެހިތަށް ކޮށްފައިވާ އަސަރަކުންނެވެ. ރޮއެ ރޮއެފައި އިޝާ މާފް އަށް އެދުނު އިރު މިހުރިހާ ދުވަހު އެ މަންމަގެ ހިތުގައިވި ނުރުހުން ފިލައިގެން ދިޔައީ ކޮންތަނަކަށް ކަމެއް ނޭނގެއެވެ. ޝަކުވާއެއްވެސް ކޮށްނުލާ އެދަރިފުޅަށް މާފްކުރިއިރު މައިވަންތަ ހިތަށް ދަރިއެއްގެ ލޮލުން ކަރުނަ އޮހޮރޭތަން ބަލަން ކެތްނުވާނެކަން އެނގިގެންހިނގައްޖެއެވެ. ދަރިފުޅަށް ވިސްނުނީތީ މިއަދު އެމަންމަ އުފާކުރާއިރު އިޝާގެ ބައްޕަގެ ހިތުގައި އަދިވެސް އިޝާއަށްޓަކައި ވަނީ ނުރުހުމެވެ. އެންމެ ފުރިހަމަގޮތުގައި އިޝާ އަށް ހުރިހާ ކަމެއް ކޮށްދެމުން ދަނިކޮން ކުށްލިއަކަށް އާއިލާ އާއި ދެކޮޅަށް އިޝާ ނިންމި ނިންމުމުގެ ސަބަބުން އެތައް ހިތާމައެއް ކުރިއިރު މިއަދު އެހުރިހާ ހިތާމައެއް ނުރުހުމަށް ބަދަލުވެފައިވަނީ ސަބަބެއް ނެތިއެއް ނޫނެވެ.\nބައްޕަގެ ނުރުހުމާއެކުވެސް އިޝާ އޭނާގެ ގޭގައި ދިރިއުޅެން ފެށީ ބައްޕަގެ މާފް ލިބޭނެކަމުގެ އުންމީދުގައެވެ. މަންމަގެ ލޯތްބާއި އަޅާލުން ކުރިއަށްވުރެވެސް ބޮޑަށް ލިބެމުން ދިޔައިރު މާޒީ ހަނދާންވެފައި އިޝާ މިހާރު އަދި މާދެރަވެއެވެ. ނަމަވެސް މިއަދު އިޝާ އަށް ވިސްނިއްޖެއެވެ. އަނެއްކާވެސް އިޝާ އޭނާގެ ކިޔެވުމާމެދު ވިސްނާ މަންމަގެ އެދުމުގެ މަތިން ކޯހެއް ހަދަންފެށީ ދިރިއުޅުމުގައި ކާމިޔާބު މީހަކަށް ވުމަށްޓަކައެވެ.\n4 އަހަރުގެ ކޯސް ނިންމާލާ މިއަދު އިޝާ ޤާބިލް ޓީޗަރއެއްގެ ވަޒީފާ އަދާކުރަމުންދާއިރު އޭނާގެ ދިރިއުޅުންވަނީ އެތައް ގޮތަކުން ބަދަލުވެފައެވެ. މަންމަ އާއެކު ބައްޕަގެ ލޯބިވެސް އިޝާ އަށް ލިބެންފެށި އިރު އިޝާގެ ދިރުއިޅުމުގައި އިތުރު ބައިވެރިއެއްގެ ނަންވެސް ވަނީލިޔެވިފައެވެ. ރިސޯޓުގައިި އިޝާ އާއިއެކު ހޭދަކުރި މަދުވަގުތުކޮޅު ޒައިންގެ ހިތުގައި އިޝާ އަށްޓަކައި އުފެދުނު ލޯބި4އަހަރު ފަހުން އެދެބައިވެރިން ގުޅުވާލި އިރު އިޝާގެ ހަޔާތައް ޒައިން ފަދަ ބައިވެރިއަކު ނުލިބޭނެކަން އޭނާއަށްވެސް ގަބޫލުކުރެވިއްޖެއެވެ. ފަޒީންގެ ހަނދާންތަކާ ދުރުވެ އާއިލާ އާއި ޒައިންއާ އެކު އުފާވެރި ހަަޔާތެއް ވޭތުކުރަން ފެށި އިރު މިއަދު މާޒީ ހަނދާން ކުރާނެ ފުރުސަތެއް އިޝާ އަކަށް ނުލިބެއެވެ. މިއަދު އިޝާ އުޅެމުންދާ ދިރުއުޅުމަކީ ކޮންމެ މަޔަކުވެސް އަންހެންދަރިއަކަށް ލިބުން އެދޭނެފަދަ އުފާވެރި ދިރިއުޅުމެކެވެ.


Memberunge gondeege massalaige bayaanthakuga soi koffi | Mihaaru\nމަޖިލީހުގެ މެމްބަރު ކަމުގެ ގޮނޑި ގެއްލުނު ކަމަށް އީސީން ކަނޑައެޅި މެމްބަރުން. މީގެތެރެއިން ބައެއް މެމްބަރުންގެ ގޮނޑި ނުގެއްލޭ ކަމަށް ސުޕްރީމް ކޯޓުން ހުކުމް ކުރި. --- އަހުމަދު ނިޝާތު/ މިހާރު\nމެމްބަރުންގެ ގޮނޑީގެ މައްސަލައިގެ ބަޔާންތަކުގައި ސޮއިކޮށްފި\n26 އޮކްޓޯބަރ 2018 - 10:512comments\nއެހެންވެ މި މައްސަލާގައި ދެން އޮންނާނީ ހުކުމް ކުރުމެވެ. ދެ މަހަށް ފަހު ރައްޔިތުންގެ މަޖިލީހުގެ ޖަލްސާއެއް އާދީއްތަ ދުވަހަށް ތާވަލްކޮށްފައި ވާއިރު ހުރިހާ މެންބަރުންނާ އެކު ޖަލްސާ ބޭއްވުމުގެ މުހިންމުކަން ބޮޑުކަން ފާހަގަކުރައްވައި، މެންބަރުންގެ މައްސަލަތައް އަވަހަށް ނިންމަވައިދެއްވުމަށް މަޖިލީހުގެ ނައިބު ރައީސް މޫސާ މަނިކު ވަނީ ސުޕްރީމް ކޯޓަށް ސިޓީއެއް ވެސް ފޮނުއްވައިފަ އެވެ. އަދި މަޖިލީހުގެ ޖަލްސާތައް ފަށާއިރު މަޖިލީހުގެ ރައީސް އަބްދުﷲ މަސީހުގެ އިތުބާރު ނެތް ކަމުގެ މައްސަލައެއް ވެސް ވަނީ ހުށަހަޅައިފަ އެވެ.\nވެރިކަންކުރާ ޕީޕީއެމް ދޫކޮށް، އިދިކޮޅު ފަރާތްތަކާ ގުޅިވަޑައިގެންނެވި މެމްބަރުންގެ ގޮނޑި ގެއްލުނު ކަމަށް އީސީން ކަނޑައެޅީ މަޖިލީހަށް އިންތިޚާބުވި ޕާޓީން ވަކިވާ ނުވަތަ ވަކިކުރާ މެމްބަރުންގެ ގޮނޑި ގެއްލޭ ގޮތަށް މިދިޔަ އަހަރުގެ ޖުލައި މަހު ސުޕްރީމް ކޯޓުން ކުރި ހުކުމަށް ރިއާޔަތްކޮށެވެ.\nނަމަވެސް، އެ ހުރިހާ މެމްބަރުންނަކީ ހުކުމުގެ ކުރިން ޕީޕީއެމުން ވަކިވާން ސިޓީ ފޮނުވާފައި ތިއްބެވި ބޭފުޅުން ކަމަށް ވިޔަސް، އިލެކްޝަންސް ކޮމިޝަނުން ނިންމީ އެ ބޭފުޅުން ޕާޓީން ވަކިވީ ހުކުމުގެ ފަހުން ކަމަށެވެ. އެހެންވެ، އެ މެމްބަރުންގެ ގޮނޑި ގެއްލޭނެ ކަމަށް އިލެކްޝަންސް ކޮމިޝަނުން ގަބޫލު ކުރެ އެވެ.\nއެކަމަކު އެ މެމްބަރުން ތަކުރާރުކޮށް ވިދާޅުވި ގޮތުގައި، ސުޕްރީމް ކޯޓުގެ ހުކުމް އައުމުގެ ކުރިން، މެމްބަރުން ވަނީ ޕީޕީއެމުން ވަކިވާން އެދި ސިޓީ ފޮނުވައިފަ އެވެ.\nސިޔާސީ ޕާޓީގެ ގާނޫނާއި ޕީޕީއެމްގެ އަސާސީ ގަވައިދާ އެއްގޮތަށް އަމަލު ކުރެއްވުމުގެ ސަބަބުން ގޮނޑި ގެއްލެން ޖެހޭ ސަބަބެއް ނެތް ކަމަށް މެމްބަރުން ގަބޫލު ކުރައްވަ އެވެ.\nގޮނޑި ނުގެއްލޭ ކަމަށް ކަނޑައަޅަން އަށް މެމްބަރުންގެ ފަރާތުން ސުޕްރީމް ކޯޓަށް ހުށަހެޅި ދުސްތޫރީ މައްސަލައިގެ އަޑުއެހުންތައް ސުޕްރީމް ކޯޓުން ވަނީ ނިންމާލައިފަ އެވެ. އެހެންވެ، އެ މައްސަލަތަކުގައި ވެސް ދެން އޮންނާނީ ހުކުމް އިއްވުމެވެ. އެކަމަކު، ހުކުމް އިއްވާނެ ތާރީހެއް އަދި އިއުލާނެއް ނުކުރެ އެވެ.\nމެމްބަރުންގެ މައްސަލަތައް ބައްލަވަނީ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ ހިމެނިވަޑައިގަންނަވާ ގޮތަށް ސުޕްރީމް ކޯޓުގެ ފަސް ފަނޑިޔާރުންގެ ފުލް ބެންޗުންނެވެ.\nއިތުރު ލިޔުންތައް ރައްޔިތުންގެ މަޖިލިސް މެމްބަރު މުހައްމަދު މުސްތަފާ ސުޕްރީމް ކޯޓް އިދިކޮޅު ފަރާތްތައް މަޖިލީހުގެ މެމްބަރުން މެމްބަރު އިލްހާމް އަހުމަދު މުހައްމަދު އަބުދުﷲ (މުހައްމާ) މެމްބަރު އަލީ ޝާހު މެމްބަރު އަބްދުﷲ ސިނާން


Covid19 Ah Test Kurevey Capacity IGMH Gai Ithuru Kuranee | Hathaavees\nކޮވިޑް19 އަށް ޓެސްޓު ކުރެވޭ ކެޕޭސިޓީ އައިޖީއެމްއެޗުގައި އިތުރު ކުރަނީ\nސަރުކާރު ހޮސްޕިޓަލު އައޖީއެމްއެޗްގައި ކޮވިޑް19 އަށް ޓެސްޓްކުރެވޭ ކެޕޭސިޓީ އިތުރުކުރުމަށް، އިތުރު މެޝިނެއް ބެހެއްޓުމުގެ މަސައްކަތް ފަށައިފިއެވެ.\nޑަބްލިޔުއެޗްއޯއިން ރާއްޖެއަށް ހަދިޔާކުރި ކޮވިޑް19 ޓެސްޓްކިޓްތައް ހަވާލުކުރުމަށް ބޭއްވި ރަސްމިއްޔާތުގައި އައިޖީއެމްއެޗްގެ ސީއީއޯ އިބްރާޙިމް ސަލީމް ވިދާޅުވީ އައިޖީއެމްއެޗްގައި ކޮވިޑަށް ޓެސްކުރެވޭ ކެޕޭސިޓީ އިތުރުކުރުމުގެ މަސައްކަތް ފަށާފައިވާ ކަމަށެވެ. އެގޮތުން މި އެ ބައްޔަށް ޓެސްޓު ކުރުމަށް މިވަގުތު ހުރީ ދެ މެޝިންއެވެ. ސަލީމް ވިދާޅުވީ އިތުރު މެޝިނެއް އޮޕަރޭޝަނަށް ގެނައުމަށް މަސައްކަތް ފަށާފައިވާ ކަމަށެވެ. ސަލީމް ވިދާޅުވާ ގޮތުގައި މި ހަފްތާގެ ތެރޭގައި އެ މެޝިންގެ ހިދުމަތް ދޭން ފަށާނެ ކަމަށް ސަލީމް ވިދާޅުވިއެވެ.\nމިހާރު އައިޖީއެމްއެޗުގައި ޓެސްޓު ކުރެވޭ ކެޕޭސިޓީއަކީ 200 ޓެސްޓެވެ. ނަމަވެސް އިތުރު މެޝިނެއް ބެހެއްޓުމާއި އެކު އެ އަދަދު 300 އިތުރުވެގެންދާނެ ކަމަށް އައިޖީއެމްއެޗުގެ ސީއީއޯ ވިދާޅުވެއެވެ.\nސަލީމް ވިދާޅުވީ ޓެސްޓް ކުރުމަށް ބޭނުންވާ ޓެކްނީޝަނުންގެ ދަތިކަމެއް ނެތްކަމަށެވެ. އަދި އައިޖީއެމްއެޗް ހޮސްޕިޓަލްގެ ލެބް ޓެކްނީޝަނުންގެ އިތުރުން މޯލްޑިވްސް ޕޮލިސް ސާވިސްއާއި ސޮސައިޓީ ފޯ ހެލްތް އެޑިއުކޭޝަން، (ޝީ)ގެ ލެބް ޓެކްނީޝަނުން ވެސް އައިޖީއެމްއެޗުގައި މަސައްކަތް ކުރަމުންދާ ކަމަށް ސަލީމް ވިދާޅުވިއެވެ.\nރާއްޖެއިން މިހާތަނަށް ކޮވިޑް19 އަށް 1500އަށްވުރެ ގިނަ މީހުން ޓެސްޓު ކޮށްފައިވާއިރު އޭގެތެރެއިން ޕޮޒިޓިވްވެފައި ވަނީ 19 މީހެކެވެ. އޭގެތެރެއިން 15 މީހުންނަކީ ބިދޭސީންނެވެ. އަދި އެ ބަލިން މިހާރު 13 މީހަކު ރަނގަޅުވެފައިވާއިރު ބައެއް މީހުން ވަނީ ދޫވެސްކޮށްލާފައެވެ. މިހާރު މި ބައްޔަށް ފަރުވާ ދެމުން ދަނީ ހަތަރު މީހަކަށެވެ.


(27 ޖެނުއަރީ 2019 އާ ގުޅޭ)\nއިންތަނުން ރައުލް ތެދުވީ އޭނާގެ ގާތުން ނުރައްކަލެއްގެ ހިލަންވެގެންނެވެ. ވަށައިގެން ހޯދާލުމަށްފަހު އޭނާ ހުއްޓުނީ ދުރުން އަންނަ އެއްޗެއް ފެނިގެންނެވެ. ބޮޑުއަނދިރިގަނޑެއްހެން ހީވި ނަމަވެސް ދާދި އަވަހަށް ހަތަރެސްފައި ޖަހައިގެން އޮތް ޖަނަވާރެއް ރައުލްއަށް ސިފަވިއެވެ.\n"އީޝަލް" ރައުލްގެ ހިތް ގޮވާލިއެވެ.\nއަންނަތަން ފެނުނީ ލުގަލްބަންދާކަން ރައުލްއަށް ޔަގީންވުމުން އޭނާއަށް ހީކުރެވުނީ އީޝަލް ވެސް ހުންނާނެ ކަމަށެވެ. ލުގަލްބަންދާގެ ފުށުން އިޙްސާސް ކުރެވެމުންދިޔަ ބީރައްޓެހިކަމަށް ފަރުވާލެއްނެތި ރައުލް ކުރިއަށް ޖެހިލީ އެހެންވެއެވެ.\n"ކަލޭ އެކަނިތަ؟" ލުގަލްބަންދާ ގާތްވީއިރު ވެސް އީޝަލް ނުފެނުމުން ރައުލް އަހާލިއެވެ. ނަމަވެސް އޭނާ ރައްދެއްނުދީ ރައުލްއަށް ބަލަން ހުރީއެވެ.\n"އީޝަލްއާ ނުލައި ކަލޭ އެކަނި އައުމުގެ ބޭނުމަކީ ކޮބާ؟ އަހަރެން ބިރުގަންނަވަންތަ ތިއައީ... ނުވާނެ އެކަމެއް، އަހަރެންނާއި އީޝަލް ވަކިކުރެވޭނޭ އެންމެ ގޮތެއް އޮތީ، އަހަރެންގެ ފުރާނަ ގެންދިއުން... ކަލޭ ތިއައީ އަހަރެންނާ ކުރިމަތިލާން ކަމަށްވާނަމަ އަދި އަހަރެން އެކަން ކުރާކަށް ބޭނުމެއްނޫން، އީޝަލްއަށް ކަލެއަކީ ކިހާ ޚާއްޞަ މީހެއްކަން އަހަރެންނަށް އެނގޭ، އޭނާގެ އިޒުނަނެތި އަހަރެން ކަލެއާ ކުރިމަތިލާކަށް ބޭނުމެއްނޫން" ރައުލް ބުންޏެވެ. އަދި އޭނާ އެނބުރިލީ އީޝަލް ނުފެނުނީތީ ލިބުނު މާޔޫސްކަމުގައެވެ. މާނައެއްނެތް ގޮތުގައި ލުގަލްބަންދާއާ ކުރިމަތިލުމުގެ އެއްވެސް ގަޞްދެއް ރައުލްގެ ނެތެވެ.\n"ކަލޭގެ ކުރިމައްޗަށް މިއައީ މަޖުބޫރުވެގެން، އަހަރެން ކިތަންމެ ޚާއްޞަ ވިޔަސް އީޝަލްގެ ހިތް އޭނާ ދިނީ ކަލެއަށް" ލުގަލްބަންދާ ބުނެލިއެވެ. އެއަޑު އިވި ރައުލް ވަގުތުން ލުގަލްބަންދާއާ ކުރިމަތިލިއެވެ. ހައިރާންވެ އޭނާއަށް ބަލަން ރައުލް ހުއްޓެވެ.\n"ކަލޭ އީޝަލްއާ ވާހަކަދައްކަނީ ތިހެން ދޯ... އެ ދުވަހު ވެސް އަހަރެން ހިތަށް އެރި ކަލޭ ވާހަކަދައްކާ އަޑު ނީވުނަސް އީޝަލްއާއި ކަލެއާ ދެމެދު ކޮންމެވެސް ސިފައެއްގައި މުއާޞަލާތެއް ހިނގާކަން، ތީ ސިއްރު މަޢުލޫމާތު ބަދަލުކުރުމަށް ގެންގުޅޭ އުކުޅެއް، ކަލޭ ދަސްކުރީ ކިހިނެއް؟" ރައުލް ހުރީ އަޖައިބުވެފައި ހުރި ހެންނެވެ.\n"ބޭކާރު ވާހަކަ ކަލެއާ ދައްކާކަށްނޫން އަހަރެން މިއައީ" ލުގަލްބަންދާގެ އަޑުގައިވަނީ ހަރުކަށިކަމެވެ. އެކަމުން ރައުލްއަށް އެއްވެސް އަސަރެއް ނުކުރިއެވެ.\n"ދެން އެހެންވީރު ތި އައި ބޭނުމެއްބުނަންވީނު" ރައުލް ދެބުމަ ކައިރިކޮށްލިއެވެ.\n"އީޝަލް އޭނާގެ ޢާއިލާއާއެކު ހިނގައްޖެ" ލުގަލްބަންދާ ބުނެލިއެވެ. ވަގުތުން ރައުލްގެ މޫނުން ދިރުން ގެއްލުނު ފަދައެވެ.\n"ކަލޭ އަހަންނާ ނުބައި ސަމާސާއެއް ނުކުރައްޗޭ" ރުޅިވެރިކަން މޫނުމައްޗަށް ވެރިކޮށްލައި ކަނާއަތުގެ ޝަހާދަތްއިނގިލި ލުގަލްބަންދައާ ދިމާއަށް ރައުލް ދިއްކޮށްލިއެވެ. ވަގެއްގެ އަރުން ނުކުންނަ ފަދަ އަޑެއް ލުގަލްބަންދާ ލައްވާލިއެވެ. ހީވީ އޭނާ ހެނީހެންނެވެ. ގަޞްދުގައި ރައުލް ތަޅުވާލީ ކަހަލައެވެ.\n"ކޮންތާކަށް އެ މީހުން ދިޔައީ؟" ރައުލް އަވަސްއަވަހަށް އަހާލިއެވެ.\n"އެމީހުންނާ ކުރިމަތިލަނިކޮށް ކަލޭގެ ފުރާނަ ހިނގައިދާނެ" ލުގަލްބަންދާ ބުންޏެވެ. ހީވީ ރައުލް އިމްތިހާނުކުރަން އޭނާ މަސައްކަތްކުރަނީ ހެންނެވެ.\n"ފަރުވާލެއްނެތް... އީޝަލް ހުރިތަނެއް ބުނޭ، އޭނާ އަހަންނަށް އިންތިޒާރުކުރާނެކަން ޔަގީން" ރައުލް ހުރީ ކެތްތެރިކަން ކުޑަވެފައެވެ.\n"ފުރާނަ މުހިންމުނުވާއިރު ކަލެއަށް އީޝަލްއަށް ކޮށްދެވޭނީ ކޮންކަމެއް، އޭނާގެ އިންތިޒާރު ބޭކާރުވެގެންދާންތަ ކަލޭ ބޭނުންވަނީ" ލުގަލްބަންދާ އޭނާގެ ހަރުކަށިކަން ދޫކޮށްލައި ވެލިގަނޑުގައި އިށީނެވެ. އޭނާގެ އެ ހަރަކާތުން ރައުލް ވެސް ކަރުއެލުވާލިއެވެ. އަދި އޭނާ ހުރި ދިމާއަށް ތިރިވެ ވެލިގަނޑުމަތީ ދެފައިވަށްކޮށްލައި އިށީނެވެ. ލުގަލްބަންދާއާއި ރައުލް އެކަކުއަނެކަކަށް ބަލައެއްނުލައެވެ. ދެ މީހުންގެ ނަޒަރު ވެސް ހުރީ ކުރިމަތިން ފެންނަން އޮތް މޫދަށް ހުއްޓިފައެވެ.\n"އީޝަލްއަށް ޓަކައި އަހަރެން ކަލެއާ ބައްދަލުކުރަން އައީ، އެ މީހުންގެ ކޮއިލުގައި ކުރެވޭ ކައިވެންޏެއްގައި ބައިވެރިވާން ގޮސްވީ، ދެތިން ދުވަހެއްގެ ތެރޭގައި އެނބުރި އަންނާނޭކަމުގެ ޚަބަރު ދޭން އީޝަލް އަހަރެން ފޮނުވީ" ލުގަލްބަންދާ އޮޅުންފިލުވައިދިނެވެ.\n"އެހެންވީރު މީކާޢިލް ގަސްދު އެކުރަނީ ރަސްކަމުގެ ތެރެއިން އޭނާގެ ދަރިފުޅަށް ބައިވެރި ޚިޔާރުކުރަންތާ" ރައުލް މަޑުމަޑުން ބުނެލިއެވެ. ލުގަލްބަންދާއަށް ބަލާލެވުނީ ލިބުނު ހައިރާންކަމެއްގެ ބޮޑުކަމުންނެވެ.\n"ކަލެއަށް އީޝަލް އެނގެނީ ކިހާ ވަރަކަށް" ލުގަލްބަންދާ އެއްސެވެ. އޭނާގެ އެ ސުވާލުން ރައުލް ވެސް ބަލާލިއެވެ.\n"ބުނަން ތިއުޅެނީ އަހަންނަށްވުރެ ބޮޑަށް ކަލެއަށް އީޝަލްގެ ގޮތް އެނގެއޭތަ؟" ރައުލް ބުންޏެވެ. ލުގަލްބަންދާ ދެފަރާތަށް ބޯހޫރުވާލިއެވެ.\n"ކަލެއަށް އެނގޭތަ މީކާޢިލްއާއި އީޝަލްއަކީ ކޮންބައެއްކަން؟ ޒިޔަޒެލްއާއި އެ އެންމެންގެ އަސްލު ގުޅިފައިވަނީ ކޮންބަޔަކާކަން" ލުގަލްބަންދާ މިފަހަރު ވެސް ކުރީ ސުވާލެވެ.\n"އަހަންނަށް އެނގޭ އިންސާނުންނާ އީޝަލްއާ ގުޅުމެއްވާކަން" ރައުލް ބުނެލިއެވެ.\n"ތީ އީޝަލްއާ ގުޅިފައިވާ ހަޤީޤަތުގެ ތެރެއިން ބައެއް، އިންސީންގެ ދުނިޔޭގެ ބިމުގައި ފެތުރިފައި އޮތް އެންމެ ބިޔަ ބާރުގަދަ ވެރިކަމުގެ ތެރެއިން އެއްވެރިކަމަށް ނިސްބަތްވާ ބައެއް އެއީ... އީޝަލްގެ ކާފަ، މީކާޢީލްގެ ބައްޕައަކީ އައިޒަން ރަސްގެފާނު، އެމީހުންނަކި ރަސްދަރިކޮޅުގެ ޖިންނީން، އުޑުގައި ދަތުރުކުރާ ޖިންނީންގެ ތެރެއިން އާދައިގެ ޖިންނިއެއްކަމައްތަ ކަލޭ ހީކުރީ އީޝަލްއަކީ، މީކާޢިލްއާއި ޒިޔަޒެލްގެ ދިރިއުޅުން ކިތަންމެ އާދައިގެކަމަށް ފެނުނަސް އެ މީހުންގެ ބާރަކީ އާދައިގެ އެއްޗެއްނޫން، އީޝަލްގެ އަސްލު އައީ އެ ފަދަ ބައެއްގެ ތެރެއިން" ލުގަލްބަންދާ ބުންޏެވެ. ރައުލްގެ މޫނުން ފާޅުވީ ހައިރާންކަމެވެ. އީޝަލްއަކީ ރަސްދަރިކޮޅުން އައިސްފައިވާ ޖިންނިއެއްކަމުގައި އޭނާ ރައުލްގެ ގާތުގައި ނުބުނެއެވެ. އޭނާއަށް ވެރިވި ހިމޭންކަން ލުގަލްބަންދާއަށް ފާހަގަކުރެވުނެވެ.\nކުރިން އަނގަ ގަދަވެގެން އުޅުނު އީޝަލް މާ މަޑުމަޑުން ހުންނަކަން ބަލްޤިސްއަށް ފާހަގަވިއެވެ. ސުވާލެއް ކުރުމުން ވެސް ޖަވާބު ދިނުމުގެ ބަދަލުގައި މުޅިން އެހެން ވާހަކައެއް ފަށާކަން ވެސް ބަލްޤިސް ދެނެގަތެވެ. ޚާއްޞަކޮށް އާދަޔާ ޚިލާފަށް އެންމެންގެ ކުރިމަތީ މާބޮޑަށް ހިނިތުންވެ ހުންނަކަން ވެސް ބަލްޤިސްއަށް އެނގުނެވެ.\nއައިޒަންގެ ގާތުން ނުކުތް މީކާޢިލްގެ ގާތަށް ބަލްޤިސް އައެވެ. އޭނާގެ އަތުގައި ހިފައިގެން އެންމެނާ ބަލްޤިސް އެކަހެރިވިއެވެ. ބަޗީގާގެ ތެރޭގައި ބޮޑެތި ގަސްތަކުން ނިވާވެފައި ހުރި މަރިޔާދުގެއަށް ވަދެވުމުން މީކާޢިލްގެ އަތުން ބަލްޤިސް ދޫކޮށްލިއެވެ. މީކާޢިލް ބޮލުން އިޝާރާތްކޮށްލީ ވީގޮތެއް އަހާލާ ފަދައިންނެވެ.\n"އީޝަލްއަށް ކިހިނެއްވީ؟ ބޭބެ އޭނާއަށް އެއްޗެކޭ ބުނީތަ؟" ބަލްޤިސް ވަގުތުން ސުވާލުކުރިއެވެ.\n"ކިހިނެއްތަވީ؟" މީކާޢިލް ނޭނގޭކަމަށް ހެދުނެވެ.\n"އަހަރެމެންގެ ތެރެއަށް އެކުއްޖާ އެއައީ އަލަށް، އޭނާއަކީ އާކަންކަން ދުށުމަށް ޝައުގުވެރިވާ ކުއްޖެއް... މިއަދު އީޝަލް ފެންނަނީ އެކަހެރިކޮށް އުޅޭތަން، ހިނިތުންވުމުގައި އުފާވެރިކަމެއްނުވޭ" ބަލްޤިސްގެ އަޑުގައިވީ ކަންބޮޑުވުމެވެ. މީކާޢިލް ދެއަތް އުރާލައިގެން ގަސްތަކުގެ ތެރެއަށް ނަޒަރު ހުއްޓާލި ގޮތަށް ހުރީއެވެ. އޭނާ ބަހެއް ނުބުނުމުން ބަލްޤިސް އައިސް މީކާޢިލްގެ ގާތުގައި މަޑުކޮށްލިއެވެ.\n"ބޭބޭ އަހަންނަށް ކަމެއް ފޮރުވަނީތަ؟ އީޝަލްއަށް ކަމެއްޖެއްނަމަ އަހަރެންނަށް ހަމަޖެހުމެއް ނުލިބޭނެ، ބޭބެއަށް އެކަން އެނގޭނެ... ކީއްވެތަ އެއްޗެކޭ ނުބުނެ ތިހުރީ، ކައިވެނީގެ އެއްވެސް ކަމެއްގައި އަހަންނަށް ފުރިހަމައަށް ބައިވެރިއެއްނުވެވޭނެ އީޝަލްގެ ޚިޔާލުތައް ސިކުނޑީގައި އެނބުރޭހާ ހިނދަކު" ބަލްޤިސް ދެފަރާތަށް ބޯހޫރާލިއެވެ. މީކާޢިލް ފިނިނޭވާއެއް ދޫކޮށްލައި ބަލްޤިސްއާ ކުރިމަތިލިއެވެ. ކޮއްކޮގެ ދެ ކޮނޑުގައި އޭނާ ހިފަހައްޓާލިއެވެ.\n"ބަލްޤިސް ކައިވެނިކުރީމަ އިހު އުޅުނުހެން ނޫޅެވޭނޭކަން އީޝަލްއަށް ވެސް އެނގޭނެ، ވެދާނެ އެކުއްޖާފުޅު ކަންބޮޑުވަނީ އޭނާގެ ބޮޑުދައިތަ އަންނަލެއް މަދުވާނޭ ހިތަށް އަރާފާހެން" މީކާޢިލް ހިނިތުންވެލިއެވެ.\n"އެކަމަކު..." ބަލްޤިސްއަށް މީކާޢިލް ބުނި އެއްޗެއް ޤަބޫލުކުރަން އުނދަގޫވިއެވެ. އެހެންވިޔަސް މީކާޢިލްއާ ދެކޮޅު ހަދާނޭ ފުރުޞަތެއް ވެސް ނެތެވެ.\n"އެހެނެއްނުވާނެ... އީޝަލްއަށް ދޭ ވަގުތު މަދެއްނުވާނެ، އެކަކަށްވުރެ ވެސް ޚާއްޞަވާނެ އީޝަލް" ބަލްޤިސް ހިނިތުންވެލިއެވެ.\nމީކާޢިލްއާއެކު މަރިޔާދުގޭގައި ވާހަކަދައްކަން މަޑުކޮށްލުމަށްފަހު ކުރިން އެތަނުން ނުކުމެގެން ދިޔައީ ބަލްޤިސްއެވެ. އޭނާ އެހާ ފަސައިން އީޝަލްގެ ކަމެއް ދޫކޮށެއް ނުލާނެއެވެ. ޒިޔަޒެލްވީ ހިސާބެއް ހޯދިއެވެ. ގަނޑުވަރުގެ އިސް ޖިންނީންގެ މަޖިލީހެއްގައި ވާހަކަދައްކަން އިން ޒިޔަޒެލްގެ ގާތަށް ބަލްޤިސްއަށް ދެވެން ނެތުމުން އޭނާ ޚާދިމަކު ފޮނުވިއެވެ. އެ ފިރިހެން ކުއްޖާ ގޮސް ޒިޔަޒެލްގެ ކަންފަތް ދޮށުގައި ޚަބަރު ދިނުމުން އޭނާ އިސް އުފުލައި ދުރުގައި ހުރި ބަލްޤިސްއަށް ބަލާލިއެވެ. އަދި ފުޅާ ހިނިތުންވުމަކާއެކު ބޯޖަހާލިއެވެ. ދެން ފެނުނީ އޭނާގެ ގާތުގައި އިން މިޒަރެންއަށް އިޝާރާތެއް ކޮށްލައި އޭނާގެ ގާތުގައި ވާހަކައެއް ބުނި ތަނެވެ.\n"ބަލްޤިސް" ޒިޔަޒެލްގެ ގާތުން ތެދުވެގެން އައިސް ބަލްޤިސް ގާތުގައި މަޑުކޮށްލި މިޒަރެން ގޮވާލިއެވެ.\n"އަބަދު ޒިޔަޒެލްގެ ފަހަތުން ނޫޅެ ނިކަން އަހަރެންނާ ވާހަކަދައްކާލަން އާދެބަލަ" ބަލްޤިސް ބުންޏެވެ.\n"ބަލްޤިސް ކުރަންޖެހޭ ކަންކަން ހުންނާނޭކަން އެނގޭ، ޚާއްޞާކޮށް މިއަދު އުޅެނީ ވަރަށް އަވަދިނެތިކަން އެނގޭ" މިޒަރެން ބުންޏެވެ.\n"ހިނގާބަލަ... މިތާ ތިބެ ހަމަޖެހިލައިގެން ވާހަކައެއް ނުދެއްކޭނެ" ބަލްޤިސް ބުންޏެވެ. މިޒަރެން ބޯޖަހާލަމުން ބަލްޤިސް ދައްކާ މަގުން އައެވެ.\nގަނޑުވަރުގެ ބިއްދޮށަށް ނުކުމެވެން ހުރި ދޮރުން ބަލްޤިސް ނުކުތެވެ. ވެޔޮތަކުން ހިޔާއެޅިފައިވާ މަގުން ދެ މީހުން ކުރިއަށް އައެވެ.\n"މިޒަރެން ކިހިނެއްތަ؟ ގަނޑުވަރަށް އައި ފުރަތަމަ ފަހަރު ދޯ، ކިހިނެއްވަނީ މިތަން" ބަލްޤިސް އަހާލިއެވެ.\n"ރަނގަޅު" މިޒަރެން ބުންޏެވެ.\n"މިޒަރެން... ކަލެއަށް ފާހަގައެއްނުކުރެވޭތަ އީޝަލްއަށް ބަދަލުތަކެއް އައިސްފިހެން، އަހަންނަށް އެނގޭ ބޭބެ ބުންޏަސް އީޝަލްއަށް އެ އުޅެނީ ކަމެއްދިމާވެގެންކަން، މިޒަރެންނަށް އެނގެންޏާ ނިކަން ބުނެބަލަ، އަހަރެންނަށް ތި އެކުވެރިޔާ ދޮގެއް ނުހަދާނޭކަން އެނގޭ" ބަލްޤިސް ބުންޏެވެ.\n"އޭނާއަށް ބަދަލުތަކެއް އަތުވެއްޖެކަން ޔަގީން" މިޒަރެން ބުންޏެވެ.\n"ކިހިނެއްވީ އަނެއްކާ" ބަލްޤިސް ހާސްވިއެވެ.\n"ލޯބިވެވުނީ" މިޒަރެން މަޑުމަޑުން ބުނެލިއެވެ. ބަލްޤިސްއަށް އިވުނު އެއްޗެއް ޔަގީނެއްނުވިއެވެ. އޭނާ އަލުން މިޒަރެންގެ ގާތުން އެއްސެވެ. މިޒަރެން ބޯޖަހާލީ ޤަބޫލުކުރާށޭ ބުނާ އުސޫލުންނެވެ.\n"ކިހިނެއް؟ ކޮންއިރަކު ތިކަމެއް ހިނގީ... އެއީ ކާކު، އަހަރެމެންގެ އީޝަލްއާ ހަމައަށް އެ މީހަކު އައީ ކިހިނެއް" ބަލްޤިސް ބުނެވުނެވެ.\n"ތަޤުދީރު... އެ ނޫން ކީކޭ އަހަރެން ބުނާނީ" މިޒަރެން ބުންޏެވެ. އަދި ބަލްޤިސްއަށް ރައުލްގެ ވާހަކަ އޮޅުންފިލުވައިދިނެވެ. ބަލްޤިސް އައިސް އަށިތަކެއް ބަހައްޓާފައި ހުރި ތަނެއްގައި މަޑުކޮށްލިއެވެ. އެތަން އޮތީ އަވިނޭޅޭނޭހެން ވެޔޮތަކުން މަތި ނިވާ ކޮށްފައެވެ. އެހިސާބުގައި މަޑުމަޑުކޮށް ހުވަނދުމާގެ ވަސް ފެތުރިފައި ވެއެވެ. އެތަނުން އަށްޓެއްގައި އިށީނުމަށް ބަލްޤިސް އިޝާރާތްކުރުމުން މިޒަރެން އެފަދައިން ކަންތައް ކުރިއެވެ. އެއާއެކު އޭނާގެ ގާތުގައި ބަލްޤިސް އައިސް އިށީނެވެ.\n"ބަލްޤިސް" ހިމޭންވެފައި ދެ މީހުން އިރުކޮޅަކު ތިބެފައި މިޒަރެން ގޮވާލިއެވެ. އެއާއެކު ބަލްޤިސް ހޫންލައްވާލިއެވެ.\n"ކައިވެނިކުރަން ތިއުޅެނީ ލޯބިވެގެންތަ؟ މިހާ ދުވަސްވީއިރު ބަލްޤިސް ގަޔާވާ މީހަކު ޚިޔާރުނުކުރީ ކީއްވެ؟" މިޒަރެން އެއްސެވެ. އޭނާއަށް ބަލްޤިސް ވަރަށް ރަނގަޅަށް ބަލާލިއެވެ. އަދި ލުއި ހިނިތުންވުމެއް ބަދަލުކޮށްލިއެވެ.\n"ކާކު ބުނީ އަހަރެން ޚިޔާރުކުރި ފަރާތަށް ގަޔާނުވާކަން" ބަލްޤިސް ބުންޏެވެ.\n"އޯ... އަހަރެންނަށް އޮޅުނީ... މީހަކު ނުބުނޭ، ބަލްޤިސް އެފަދަ ވާހަކައެއް ދުވަހަކުވެސް ނުދައްކާތީ ހީކުރެވުނީ، އަހަންނަށް މަޢާފުކުރޭ" މިޒަރެން އަވަސްއަވަހަށް ބުނެލިއެވެ.\n"މިޒަރެން ގަޔާވާ ފަދަ ޖިންނިއެއް އަހަރެމެންގެ ތެރޭގައި ނެތްތަ؟" މިޒަރެންގެ ހަރަކާތްތަކަށް ބަލަން އިނދެ ބަލްޤިސް އެއްސެވެ.\n"އެބަހުރި... އޭނާ އަހަރެންނަށްވުރެ މާ ފުރިހަމަ، އެފަދަ ރީތިކަމެއް އަހަރެން ދުވަހަކުވެސް ނުދެކެން، ވަރަށް ލޯބިވޭ... އެކަމަކު އޭނާއަކަށް ނޭނގޭނެ، އޭނާއަށް އަހަރެން ކަމަކުނުދާނެކަން އެނގޭ، އެހެންނޫނަސް ވަރަށް އަވަހަށް އޭނާ އެހެން މީހެއްގެ ހައްޤަކަށްވާނެ" މިޒަރެން އިސްޖަހާލިއެވެ. ނަމަވެސް އޭނާ އިސްއުފުލައި ހައިރާންކަމާއެކު ބަލްޤިސްއަށް ބަލާލަން މަޖުބޫރުވީއެވެ. އޭނާގެ އަތްތިލައިގައި ބަލްޤިސް ހިފާލުމުންނެވެ.\n"ކަމުނުދާނޭކަމެއް ކިހިނެއް އެނގެނީ، އޭނާ ގާތު ނުވެސް އަހަމެންނު، ލޯބިވެޔޭ ވެސް ނުބުނަމެންނު" ބަލްޤިސްގެ އަޑުގައިވި ގާތްކަން މިޒަރެންނަށް ނަގައިގަންނަވި ގޮތެއް ނޭނގުނެވެ.\n"ބަލްޤިސް" މަޑުމަޑުން މިޒަރެންނަށް ގޮވާލެވުނެވެ. އޭރު އޭނާގެ ކޮނޑުގައި ބަލްޤިސް ބޯއަޅައިލައިފިއެވެ.\n"މިޒަރެންގެ ހިތުގައިވާ އެއްޗެއް އަހަރެންނަށް ނޭނގެނީއެއްނޫން، މިޒަރެންގެ ހުރިހާ ސިފައެއް އަހަރެންނަށް ކަމުދިޔަ، އަހަންނަށް މަޢާފުކުރޭ މިޒަރެން... އަހަރެން އުފަންވީ އާދައިގެ ޖިންނީންގެ ތެރެއަށްނަމަ މިއަދު އަހަރެންގެ ހިތުގައިވާ އެއްޗެއް އެންމެންނަށް ހާމަކުރާނަން، އެކަމަކު އެއީ ހަޤީޤަތެއްނޫން... ޖޫދާއަކީ ފުރިހަމަ ޒުވާނެއް، ކައިވެންޏަށްފަހު ރަނގަޅު ފިރިއަކަށް އަނބިމީހާގެ ހިތް ހޯދަން އެނގޭނެ، މި ކައިވެންޏާމެދު އަހަރެން ޝަކުވާއެއްނުކުރާނަން، އަހަރެންގެ ޒިންމާތައް އުފުލުމުގައި ފަހެއްނުޖެހޭނަން، މިޒަރެން... އަހަރެމެން ދެ މީހުންގެ ފަރަޤު ވަރަށް ބޮޑު، އަހަރެމެން ދެ މީހުން ބޭނުންވާގޮތް ވާކަށްނެތް، ބައްޕަގެ ގާތުގައި ކޮންމެވެސް ދަރިއަކު ހުންނަން އެބަޖެހޭ، ރަސްކަމުގެ ތެރެއަށް ބޭބެ ނުވަންނާނޭކަން އެނގޭ... މިޒަރެން ހީނުކުރައްޗޭ އަހަންނަށް މިޒަރެން ކަމުނުދާތީ ނިންމި ނިންމުމެކޭ މީ" މިޒަރެންގެ ކޮނޑުގައި ބޯއަޅައިގެން އިނދެ އޭނާގެ އަތްތިލައިގައި ބަލްޤިސް ދެއަތުން ހިފާ ބާރުކޮށްލިއެވެ.\n"ބަލްޤިސް" މިޒަރެންގެ ހިތަށް ވަރަށް އަސަރުކުރިއެވެ. އޭނާގެ ބޯ ބަލްޤިސްގެ ބޮލުގައި ޖައްސާލިއެވެ.\n"މިޒަރެން... މިއަދަށްފަހު އަހަރެންނަކީ ޖޫދާ ހައްޤަކަށްވާނެ، ތީ ހަމައެކަނި އަހަރެންގެ ޒަމާންވީ ރަޙުމަތްތެރިއެއް" ބަލްޤިސް ބުންޏެވެ. އެއާއެކު މިޒަރެން ބޯޖަހާލިއެވެ.\n"ބަލްޤިސްގެ ކޮންމެ ނިންމުމެއް އަހަރެން ޤަބޫލުކުރާނަން، ޝުކުރިއްޔާ... ތިހިތުގައި އޮތް އެއްޗެއް ބުނެދިނީމަ، އަހަރެން ނުބުނާނަން ރަސްކަމުގެ ޒިންމާތަކުން އެއްފަރާތްވާކަށް، އަހަރެންނަށް މާކުރިން ވެސް އެނގޭ މިހެންވާނޭކަން... އެހެންވެ އެ އިޙްސާސްތައް ހިފެހެއްޓީ، ސިއްރުކުރަމުން އައީ... އެނގޭތަ؟ އަހަރެންގެ ހިތުގައިވާ އެއްޗެއް އީޝަލް މާކުރިން ދެނެގެންފި، ބަލްޤިސް.... އީޝަލްއާއި ރުއުލްއަށް ވާނީ ކިހިނެއް؟ އެ ދެމެދުގައި އޮތް ޒުވާން ލޯތްބަށްވާނީ ކިހިނެއް؟" މިޒަރެން ބޯހިތްލައިލާ ބަލްޤިސްއަށް ބަލާލިއެވެ.


SunOnline: Bandufilaa Challenge: kuda thafaathakun Kirika balikoh Kuda Ayya evvana hoadhaifi\nބަނޑުފިލާ ޗެލެންޖު: ކުޑަތަފާތަކުން ކިރިކާ ބަލިކޮށް ކުޑަ އައްޔަ އެއްވަނަ ހޯދައިފި\nޢަބްދުﷲ އައިމަން 23 Dec 2019, 11:35\nބަނޑުފިލާ ޗެލެންޖް 2019ގެ ޗެމްޕިއަންކަން ކުޑަ އައްޔަ ހޯދުމަށް ފަހު --- ފޮޓޯ// އެމްބީބީއޭ\nމޯލްޑިވްސް ބޮޑީ ބޯރޑިންގް އެސޯސިއޭޝަނުން އިންތިޒާމްކޮށްގެން ބޭއްވި ފުރަތަމަ ގައުމީ ބަނޑުފިލާ ޗެލެންޖްގެ ފައިނަލުގައި އަލީ އާނިމް (ކިރިކާ) ކުޑަ ތަފާތަކުން ބަލިކޮށް ރާއްޖޭގެ އެއްވަނަ ބޯޑީ ބޯރޑާ އަލީ ޚުޝްރުވާން (ކުޑަ އައްޔަ) ޗެމްޕިއަންކަން ހޯދައިފި އެވެ.\nމިދިޔަ ހޮނިހިރު ދުވަހު ހަވީރު މާލޭ އިރުމަތީފަރާތު ވަރުނުލާ ރާޅުގަނޑުގައި ކުރިއަށް ދިޔަ ފައިނަލުގައި ވާދަކޮށް ކުޑަ އައްޔަ ބަނޑުފިލާ ޗެލެންޖްގެ ޕްރޯން މެންސް ޑިވިޝަނުގެ ޗެމްޕިއަންކަން ހޯދީ 13.1 ޕޮއިންޓް ސްކޯ އަކުންނެވެ. މުޅިން އަލަށް ބޮޑީ ބޯޑިންގް މުބާރާތެއްގެ ފައިނަލުގައި ވާދަކުރި ޒުވާން ރާޅާ އެޅުންތެރިޔާ ކިރިކާގެ ސްކޯ އަކީ 12.6 އެވެ. މި ބައިން ތިން ވަނަ އަށް ދިޔައީ އަހުމަދު ނަޒްމީން އެވެ.\nބަނޑުފިލާ ޗެލެންޖް 2019 ގެ ވަނަތަކަށް ދިޔަ ރާޅާ އެޅުންތެރިން --- ފޮޓޯ// އެމްބީބީއޭ\nމުބާރާތުގެ ފައިނަލް ބައްލަވާލެއްވުމަށް ރާއްޖޭގެ ރައީސް އިބްރާހިމް މުހައްމަދު ސޯލިހް ވެސް ވަޑައިގެންނެވި އިރު ސަރުކާރުގެ ބައެއް އިސްވެރިން ވެސް ވަނީ ރައީސްގެ އަރިހުގައި މި މުބާރާތް ބެއްލެވުމަށް ވަޑައިގެންފަ އެވެ.\nމިއީ 2015 ވަނަ އަހަރު ގައުމީ އެސޯސިއޭޝަނެއްގެ ގޮތުގައި ބޮޑީބޯޑިން ރަޖިސްޓްރީކޮށްގެން ފެށި ފަހުން އެ ޖަމިއްޔާ އިން ބޭއްވި ގައުމީ ފެންވަރުގެ ފުރަތަމަ ބޯޑީބޯޑިން މުބާރާތެވެ. މި މުބާރާތުގައި ނުވަ އަތޮޅުގެ 11 ރަށަކުން 41 ބޮޑީބޯޑަރުން ވަނީ ވާދަކޮށްފަ އެވެ. މި މުބާރާތަށް ފަހު ގައުމީ ބޮޑީބޯޑަރުން ރޭންކް ކުރުމަށް ފަހު ވަރަށް އަވަހަށް އިއުލާނުކުރާނެ ކަމަށް އެމްބީބީއޭ އިން މައުލޫމާތުދެ އެވެ.\nމި މުބާރާތުގެ ޕްރޯން ޖޫނިއާ ފައިނަލް ހީޓް މުހައްމަދު ރީޝާން ރަޝީދު ކާމިޔާބު ކުރީ 11 ޕޮއިންޓް ހޯދައިގެންނެވެ. ދެވަނަ އަށްދިޔަ އަހްނަފް (ނަފްކޮ) އަށް ލިބުނީ 5.9 ޕޮއިންޓެވެ. މި ކެޓަގަރީގެ ތިންވަނަ އަށްދިޔައީ އިނާޝް ނައީމް އެވެ. މި ކެޓަގަރީގައި ޖުމްލަ 16 ބޮޑީ ބޯޑަރުން ބައިވެރިވެފައިވާއިރު އެންމެ ހަގު ބައިވެރިޔާގެ އުމުރަކީ އެންމެ 14 އަހަރެވެ.


Azlif maruvikan kashavareh nukurevey: Defense Minister\nއަޒްލިފް މަރުވިކަން ކަށަވަރެއް ނުކުރެވޭ: ޑިފެންސް މިނިސްޓަރު\nއުނގޫފާރު ދާއިރާގެ ކުރީގެ މެންބަރު ޑރ. އަފްރާޝީމް އަލީ އަވަހާރަކޮށްލި މައްސަލާގައި ތުހުމަތުކުރެވޭ އަޒްލިފް ރައޫފު، ހަނގުރާމައަށް ގޮސް މަރުވެފައިވާކަން ކަށަވަރުވެފައިނުވާ ކަމަށް ޑިފެންސް މިނިސްޓަރު އާދަމް ޝަރީފް ވިދާޅުވެއްޖެ އެވެ.\nހަނގުރާމައަށް އަޒްލިފް ސީރިއަށް ދިޔަ ކަމަށް ބުނަނީ މިދިޔަ އަހަރުގެ ޖެނުއަރީގަ އެވެ. ސީރިއާއަށް ދިޔައިރު އޮޅުވާލައިގެން އޭނާގެ އަންހެނުންނާއި އެއް އަހަރުގެ ފިރިހެން ދަރިފުޅާއި ހަތަރު އަހަރުގެ އަންހެން ދަރިފުޅު ގެންދަން މަސައްކަތް ކުރި ކަމަށް ވެސް ވެއެވެ.\nއަޒްލިފު މަރުވި ނަމަވެސް އޭނާ މަރުވީ ކިހިނެއް ކޮން ކަހަލަ ހަމަލާއެއްގައި ކަމެއްގައި ކަމެއް އަދި ވެސް ސާފެއް ނުވެ އެވެ. ހަމައެކަނި ސޯޝަލް މީޑިއާގައި އުޅެނީ އަޒްލިފް މަރުވެފައިވާކަމަށް ބުނާ ފޮޓޯތަކެކެވެ.\nއަފްރާޝީމް އަވަހާރަކޮށްލި މައްސަލާގައި ދައުވާކޮށްދިނުމަށް ޕީޖީ އޮފީހަށް ވެސް ފޮނުވާފަ އެވެ. ނަމަވެސް އޭރު އޭނާގެ މައްޗަށް އެ މައްސަލާގައި ދައުވާކޮށްފައެއް ނުވެ އެވެ. އަފްރާޝީމް މައްސަލާގެ އިތުރުން ގެއްލިފައިވާ ނޫސްވެރިޔާ އަހުމަދު ރިލްވާންގެ މައްސަލާގައި އަޒްލިފަށް ތުހުމަތުތަކެއް ކުރެ އެވެ.\nއަޒްލިފް މަރުވެފައިވާ ކަމަށް އޭނާގެ އާއިލާއިން ވެސް ވަނީ ބުނެފަ އެވެ. ނަމަވެސް މިއަދު ނޫސްވެރިންނަށް މައުލޫމާތު ދެއްވަމުން ޑިފެންސް މިނިސްޓަރު ވިދާޅުވީ، އަފްރާޝީމް އަވަހާރަކޮށްލި މައްސަލަ ފަދަ މައްސަލަތަކުގައި ތުހުމަތުކުރެވޭ މީހުންތަކެއް ހަނގުރާމައަށް ގޮސް، މަރުވެފައިވާކަމަށް ބުނި ނަމަވެސް އަދި ބެލިބެލުމުން އެމީހުން މަރުވެފައިވާކަން ކަށަވަރުނުވާ ކަމަށެވެ. އަދި އެކަން ބަލަމުންދާ ކަމަށް ވެސް ވިދާޅުވި އެވެ. އަދި އެކަމުގައި އެކި ރިޕޯޓްތައް ހުރުމުން އެކަން ކަށަވަރު ނުކުރެވިފައި ވަނީ ކަމަށް ވެސް ވިދާޅުވި އެވެ.\nހޯމް މިނިސްޓަރު އުމަރު ނަސީރު ވެސް މީގެ ކުރިން ބުނެފައި ވަނީ އަޒްލިފް މަރުވިކަން އަދި ކަށަވަރު ނުކުރެވޭ ކަމަށެވެ.\nރިލްވާންގެ ބޭބެއަށް އަޒްލިފުގެ ކޮއްކޮ ބިރު ދެއްކި ކަމަށް ތުހުމަތުކޮށް ހައްޔަރުކޮށްފި\nފިސްތޯލަ ފެނިގެން ރޭ ހައްޔަރުކުރި ދެމަފިިރިންގެ ބަންދު ޖަހައިފި\nމުވައްޒިފުންނަށް ރިޒޯޓްތަކަށް ދެވޭނެ ގޮތް ހަމަޖައްސައިފި\nނުވަ ޕޮޒިޓިވް، 36 މީހަކު ރަނގަޅުވެއްޖެ


National Reform Party Ufahdhany Islaahah Massakai Kuran - Sheik Muhammed Didi - Vaguthu\nނޭޝަނަލް ރިފޯމް ޕާޓީ އުފައްދަނީ އިސްލާހަށް މަސައްކަތް ކުރަން - ޝައިހް މުހައްމަދު ދީދީ\nމިއަދުގެ ޕްރެސްގެ ތެރެއިން --- ވަގުތު އިމޭޖްސް/ އިބްރާހީމް ޝާބިލް\nނޭޝަނަލް ރިފޯމް ޕާޓީގެ ނަމުގައި ޕާޓީ އެއް އުފައްދަން ނިންމީ ރާއްޖެ ވަރަށް ބޮޑަށް އިސްލާހަށް ބޭނުންވެފައިވާތީ އިސްލާހީ މަސައްކަތް ކުރަން ކަމަށް ނޭޝަނަލް ރިފޯމް ޕާޓީ އުފެއްދުމަށް އެންމެ އިސްކޮށް ހުންނެއްވި އިސްލާމިކް މިނިސްޓްރީގެ ސްޓޭޓް މިނިސްޓަރަކަށް ކުރިން ހުންނެވި ޝައިހް މުހައްމަދު ދީދީ ވިދާޅުވެއްޖެއެވެ.\nމިއަދު މާބަލް ހޮޓެލްގައި ބޭއްވި ނޫސްވެރިންގެ ބައްދަލުވުމެއްގައި ޝައިހް މުހައްމަދު ދީދީ ވިދާޅުވީ ނޭޝަނަލް ރިފޯމް ޕާޓީ އުފައްދަން ނިންމީ ވަރަށް ގިނަ ބައެއްގެ މަޝްވަރާގެ މަތިން ކަމަށެވެ.\n"އަޅުގަނޑުމެންނާއި މި ވޭތުވެދިޔަ ދުވަސްތަކުގައި ވަރަށް ގިނަ ބޭފުޅުން ބައްދަލު ކުރެއްވި ހާއްސަކޮށް ތައުލީމީ ބޭފުޅުނާއި ދޮށީއުމުރުގެ ބޭފުޅުނާއި އަދި ޒުވާނުންވެސް ބައްދަލު ކުރެއްވި , އެ ބޭފުޅުން ވަރަށް ބޮޑަށް މިފަދަ ޕާޓީ އަކަށް ބޭނުންފުޅުވެލައްވާ ވާހަކަ ވިދާޅުވި , ހަގީގަތުގައި މި ޕާޓީ އުފެއްދުމުގެ މައިގަނޑު މަގުސަދަކީ ރާއްޖެ މިވަގުތު އިސްލާހަށް ބޭނުން ވެފައިވާތީ ރާއްޖެ އިސްލާހު ކުރަން , މި ޕާޓީން ކުރާނީ އެމަސައްކަތް " ޝައިހް މުހައްމަދު ދީދީ ވިދާޅުވިއެވެ.\nޝައިހު މުހައްމަދު ދީދީ އިތުރަށް ވިދާޅުވީ މި ޕާޓީ އުފައްދަނީ ރާއްޖޭގައި ނެތެމުންދާ ރީތި އާދަކާދަތަށް އަލުން ދިރުވައި އާލާ ކުރުމަށް ކަމަށާއި ޕާޓީއާއި ގުޅިވަޑައިގަތުމުގެ ފުރުސަތު ހަމަ ކޮންމެ މީހަކަށްވެސް އޮންނާނެ ކަމަށެވެ.\n"އަޅުގަނޑުމެން ވާނީ ޑރ ޝަހީމަށް ވެސް ދައުވަތުދީފައި އަޅުގަނޑުމެންނާއި ގުޅިގެން އިސްލާހީ މަސައްކަތް ކުރިއަށް ގެންދިޔުމަށް , އިރާދަ ކުރެއްވިޔާ ރާއްޖޭގެ ރައްޔިތުން ހިނަހަމަޖެހޭ ފަދަ ލީޑަރ ޝިޕެއް މި ޕާޓީން ފެނިގެން ދާނެ " ޝައިހް މުހައްމަދު ދީދީ ވިދާޅުވިއެވެ.\nނޭޝަނަލް ރިފޯމް ޕާޓީއިން އެއްވެސް ޕާޓީ އަކާއި ކޯލިޝަން ހަދާނެތޯ "ވަގުތު" އިން ކުރި ސުވާލަކަށް ޖަވާބު ދެއްވަމުން ޝައިހް މުހައްމަދު ދީދީ އަދި ތި ސުވާލަށް ޖަވާބުދޭން މާލަސް ކަމަށާއި ރިޕޯމް ޕާޓީ މަސައްކަތް ކުރަނީ އެވެސް ބަޔަކާ އެކޮޅުވެ ނުވަތަ ދެކޮޅުވެގެން ނޫން ކަމަށެވެ.\nއިލެކްޝަންސް ކޮމިޝަނުން ބުނީ ނޭޝަނަލް ރިފޯމް ޕާޓީގެ ނަމުގައި ސިޔާސީ ޕާޓީއެއް އުފެއްދުމަށްޓަކައި ކުރަން ޖެހޭ ކަންކަން ކުރުމުގެ ހުއްދަ މިމަހު ހަވަނަ ދުވަހު ދީފައިވާއިރު މި ޕާޓީ އުފެއްދުމަށް އެންމެ އިސްކޮށް ހުންނެވީ އިސްލާމިކް މިނިސްޓްރީގެ ސްޓޭޓް މިނިސްޓަރަކަށް ކުރިން ހުންނެވި ޝައިހް މުހައްމަދު ދީދީއެވެ.\nއިލެކްޝަންސްއިން މި ޕާޓީ އުފެއްދުމުގެ މަސައްކަތަށް ހުއްދަ ދިނުމާއެކު ދެން ޕާޓީގެ އާންމު ޖަލްސާއަށް ހުއްދަ ދޭނީ 3،000 މެމްބަރުން ހަމަކޮށް، ހުށަހެޅުމުންނެވެ.\nޖެނުއަރީ 10, 2019 17:59\nއެހެން ޕާޓީތައްވެސް އުފައްދާފައި ހުރީ އިސްލާހައް މަސައްކަތް ކުރާށެވެ. ވީމާ ތި ޕާޓީއައް ސަޕޯޓުކުރަން ޖެހޭ އިތުރު ސަބަބެއް ނެތް.\nޖެނުއަރީ 10, 2019 18:54\nޝައިޚް މުޙައްމަދުދީދީ އަމިއްލަފުޅަށް އިސްލާޙުވުމަކީ މިވަގުތު މުޖްތަމަޢަށް ދެވޭ ވަރަށް އަގުހުރި ބޭނުންތރި ކަމެއް! ޤައުމަށްޓަކައި ދީނަށްޓަކައި މުޅިންވެސް ނިކުންނަވަނީ ވެރިކަން ބަދަލުކުރަން. ދީނުގެ ނަމުގައި ދީން އަށްޑަނަޔަކަށް ނަގައިހެން ވެރިކަމަށް ބޫތުހިފައި ދަހިބެފައިތިބި ސިޔާސީމީހުން ވާވައްދަމުންގޮސް ކޮންމެ ނަމެއް ކިޔައިގެން ދެން އިތުރަށް ކުރެވޭނެ ކަމެއްނެތް. މުނާފިޤުވީވަރުން ތިޔަ ޝައިޚުން ބަލައިގަންނާނެ ބަޔަކު ދެނެއްނެތް!\nހައްގު ގޮތުގައި ނަސްރު ލިބުން އެދެން


Ahusan ge maru: Dhauvaa libey meehunnah aa vakeelun hoadhan emme fahu furusathu dheefi | Mihaaru\nޚަބަރު / އަހުސަންގެ މަރު\nއަހުސަންގެ މަރު: ދައުވާ ލިބޭ ދެ މީހުންނަށް އާ ވަކީލުން ހޯދަން އެންމެ ފަހުގެ ފުރުސަތު\nޝަހުމް(ކ) އަދި ޝިމާޒް: އެ ދެ މީހުންނަށް އާ ވަކީލުން ހޯދަން ފަހުގެ ފުރުސަތު ހައި ކޯޓުން ވަނީ ދީފައި -- ފޮޓޯ/ޕޮލިސް\nމީގެ ނުވަ އަހަރު ކުރިން މާލޭގައި ތޫނު އެއްޗެހިން ހަމަލާދީ މަރައިލި އަހުސަން ބަޝީރުގެ މަރުގެ މައްސަލައިގެ އިސްތިއުނާފު ޝަރީއަތުގައި ދައުވާ ލިބޭ ދެ މީހުންނަށް އާ ވަކީލުން ހަމަޖައްސަން އެންމެ ފަހުގެ ފުރުސަތު ހައި ކޯޓުން މިއަދު ދީފި އެވެ.\nމަޖީދީ މަގާއި އަލިކިލެގެފާނު މަގާ ގުޅޭ ސަރަހައްދުގައި އޭޕްރީލް، 2011 ގައި ތޫނު އެއްޗެހިން ހަމަލާދީ ސ. ހިތަދޫ ވަރުދީގޭ އަހުސަން މަރައިލި މައްސަލައިގައި ދައުވާ ލިބޭ ގ. ކޯޒީ އިބްރާހިމް ޝަހުމް އާދަމާއި މއ. ވީނަސްތަރި ހަސަން ޝިމާޒަށް ދައުލަތުން ކުރި ދައުވާ ސާބިތު ނުވާ ކަމަށް ކްރިމިނަލް ކޯޓުން 2014 ވަނަ އަހަރު ވަނީ ހުކުމްކޮށްފަ އެވެ.\nއެ މައްސަލަ ދައުލަތުން ހައި ކޯޓުގައި އިސްތިއުނާފު ކުރުމުން މީގެ ކުރިން އަޑުއެހުންތަކެއް ކުރިއަށް ގެންދިއުމަށް ފަހު، މިއަދު އަޑުއެހުމުގައި ޝަހުމާއި ޝިމާޒްގެ ވަކީލުން ވަނީ އެ މައްސަލަ އިން ތަނާޒުލް ވެފަ އެވެ. އާ ވަކީލުން ހަމަޖައްސަން ބޭނުންވަނީ ކިހިނެތްތޯ ފަނޑިޔާރުން ސުވާލު ކުރެއްވުމުން ޝަހުމާއި ޝިމާޒް ވެސް ބުނީ ވަކީލަކު ހަމަޖައްސާނީ އަމިއްލަ އަށް ކަމަށެވެ. އެކަމަށް އެކަށީގެންވާ ވަގުތު ދޭން އެ ދެ މީހުން އެދުނެވެ.\nފަނޑިޔާރުންގެ ބެންޗުން ވިދާޅުވީ، ވަކީލުން މައްސަލަ ދޫކޮށްލިކަން ކުރިން ވެސް އަންގާފައިވާނެ ކަމަށާއި އެހެންވެ، އާ ވަކީލުން ހޯދަން ކުރީ ކޮން މަސައްކަތެއް ތޯ ބެންޗުން ސުވާލު ކުރެއްވި އެވެ. އެހެން މައްސަލަައެއްގައި ޖަލުގައި ހުރި ޝަހުމް ބުނީ އޭނާ އަށް ވަކީލަކު ހޯދަން އާއިލާ އިން މަސައްކަތް ކުރަމުންދާ ކަމަށެވެ. ބަންދުން މިނިވަން ވެފައި ހުރި ޝިމާޒް ބުނީ ވަކީލަކާ ވާހަކަ ދައްކަމުންދާ ކަމަށާއި އަދި މުޅިން ހަމަނުޖެހޭ ކަމަށެވެ.\nދައުލަތުގެ ޚަރަދުގައި ވަކީލަކު ހަމަޖެއްސުމުގެ ފުރުސަތު އެ ބާވަތުގެ މައްސަލަތަކުގައި އޮންނާތީ، އެ ފުރުސަތު ބޭނުންވޭތޯ ބެންޗުން ސުވާލު ކުރެއްވުމުން ޝަހުމާއި ޝިމާޒް ވެސް ބުނީ އެ ފުރުސަތު ބޭނުން ނުވާ ކަމަށެވެ. ކުރިއެކޭ އެއްގޮތަށް، އަމިއްލަ އަށް ވަކީލަކު ހަމަޖައްސާނެ ކަމަށް އެ ދެ މީހުން ބުންޏެވެ.\nފަނޑިޔާރުން ވިދާޅުވީ، ވަކީލުން ހަމަޖައްސަން އަބަދުވެސް ފުރުސަތު އޮންނާނެ ކަމަށާއި އެ މައްސަލައިގައި އެ އެކަށީގެންވާ މުއްދަތެއް ކުރިން ދީފައިވާ ކަމަށެވެ. އެ މައްސަލަ ހައި ކޯޓުގައި އޮންނަތާ ހަތަރު އަހަރު ވެފައިވާ ކަން ފާހަގަ ކުރައްވައި، ފަނޑިޔާރުން ވިދާޅުވީ ޝަހުމާއި ޝިމާޒަށް އާ ވަކީލުން ހަމަޖައްސަން އިތުރަށް ދެވޭނީ 10 ދުވަހުގެ މުއްދަތެއް ކަމަށެވެ. އެ މުއްދަތުގައި ވަކީލުން ހަމަނުޖައްސައިފި ނަމަ އެ ދެ މީހުން އަމިއްލައަށް ޖަވާބުދާރީވާން ޖެހޭނެ ކަމަށް ބެންޗުން ވިދާޅުވި އެވެ.\nފަނޑިޔާރުން ވިދާޅުވީ ދެން އޮންނަ އަޑުއެހުން 10 ދުވަސް ފަހުން ތާވަލް ކުރާނެ ކަމަށާއި އެހާތަނަށް ވަކީލުން ހަމަނުޖެހުނަސް، ޝަރީއަތް ކުރިއަށް ގެންދަވާނެ ކަމަށެވެ.\nއެ މައްސަލަ ބައްލަވަނީ ފަނޑިޔާރު މުހައްމަދު ނިޔާޒާއި ފަނޑިޔާރު ޝުއައިބު ހުސައިން ޒަކަރިއްޔާގެ އިތުރުން ފަނޑިޔާރު ހުސައިން ޝަހީދެވެ. ރިޔާސަތު ބަލަހައްޓަވަނީ ފަނޑިޔާރު ނިޔާޒެވެ.\nޝަހުމް މިހާރު ޖަލުގައި ހުރީ 2010 ވަނަ އަހަރު ސޯޝަލް ސެންޓަރު ކައިރީގައި އޮތް ފުޓްބޯޅަ ދަނޑެއްގައި ހިންގި މާރާމާރީއެއްގައި މ. ބިއުޓީފްލާވާ މުހައްމަދު ހުސައިން މަރުވި މައްސަލައިގައި ޓެރަރިޒަމްގެ ކުށް ސާބިތުވެގެން އުމުރު ދުވަހުގެ ޖަލު ހުކުމެއް ތަންފީޒު ކުރުމަށެވެ.\nކުށްކުރުން ހައި ކޯޓް މީހުން މެރުން އަހުސަންގެ މަރު\n10 ކޮމެންޓް, 22 ރިއެކްޝަންސް\nމި ޤައުމުގެ އެއްވެސް މުވައްސަސާއަކަށް ވަގުތަކީ ކޯޗެއްކަން ވިސްނޭނެ ނަމަ!\nޢަބްދުއﷲ ގާޒީ ދޫކޮށްލި މީހާދޯ.\n“ ރިޔާސަތު ބަލަހައްޓަވަނީ ފަނޑިޔާރު ނިޔާޒެވެ.” ތި ދިޔައީ އެމީހުންގެ ދުވަސް. ކުށް ސާބިތުވާންޖެހޭކަމަށް މުޖުތަމައު ގަބޫލުކުރާތީ ނިޔާޒް ކުށް ސާބިތު ކުރާނެ.\nފާޑު ފާޑޫ ނަންނަމުގައި ކޮމެންޓު ނުކޮށް، އުސްތާޛު ނިޔާޒް ކުރައްވާފައިވާ ޙުކުމްތައް ވިދާޅުވޭ. އެނގޭ ތިޔައީ ބޭރުކޮށްލީމާ އަރުވާ ފޮނެއްކަން. ވަރަށް ސާފު، ދުވަހަކުވެސް ދެން އިރާދަ ކުރެއްވިއްޔާ ތިޔަ ގްރޫޕަކަށް ފަނޑިޔާރުގެއަކަށް އަތް ގަދައެއް ނުކުރެވޭނެ. ނިޔާޒަކީ މި ވަގުތު ދިވެހި ގައުމުގައި ހުންނެވި އެއްވަނަ ފަނޑިޔާރު!\n9 އަހަރު ވެގެން ދިޔައީ ... މިއަންނަ ސަރުކާރު ތަކުގެ ލަދު ހަޔާތް ކޮބާ.\nމީހަކު މަރައިގެން ހައްޔަރު ކުރީމަވެސް "އެއްކަލަގާޒީ" ވެއްޖެ މި ޝަހުމް ދޫކޮށްލަން، ދޫކޮށްލީމަ އަނެއްކާ ވެސް އަނެއްމަރު، އެކަމާގުޅިގެން މުޅިހާލަތު އެއްކޮށް އެފުށް މިފުށަށް ޖެހިގެންދިޔައީ، އެހިސާބުން އުފެދުނު ކަންތައްގަނޑުގެ ބަލިމަޑުކަމުން އަދިވެސް ރައްޔިތުން މިއުޅެންޖެހެނީ އަރައިނުގަނެގެން.\n9 އަހަރު ވީ އިރުވެސް އިންސާފުގެ ކޮޅުމަތިވެސް ދައްކާނުލާ.\nއަދި އިތުރު ނުވަ އަހަަރަށް މަޑުކޮށްލަންވީނު. ހައްޕު\n02 ހައވާނުން ތިބި ވައްތަރެއް ދޯ.ކޮން ވަކީލެއްތަ މިމީހުންނަށް ދޭންވީ.ދެރަކަމެއް.ޖައްލާދުގެ ކަނޑީގެ މިޔަ ނުވަތަ މަޅިގަނޑު ނޫން އެއްޗެއް މިމީހުންނަށް ހައްގުނުވާނެކަން ކަށަވަރުވެ ޔަގީންވޭ.ވ.ވެދުން